text:
དྲ་ཐོག་ནས་མི་ཚེ་སྐྱེལ་ན། ལམ་ཁ་བཅུ་འདི་སེམས་ལ་ཉེ་བར་ཞོག
འཇིགས་མེད་ནུབ་པ།
ཉེ་ཆར། ངས་གཞུང་གི་ལས་ཀ་བྱེད་མཁན་དང་ཚོགས་པ་སྒེར་བ་ལ་ལས་ཀ་བྱེད་མཁན། གསར་འགོད་པའི་ལས་རིགས་གཉེར་མཁན་ཁག་ཅིག་ལ་ཉིན་རེར་དྲ་ཐོག་ཏུ་དུས་ཚོད་ཇི་ཙམ་གཏོང་གི་ཡོད་མེད་སྐོར་ལ་དྲི་བ་བཏང་བ་ཡིན། ང་ལ་རག་པའི་ལན་ནི། ཆ་སྙོམས་བྱས་ན་མི་རེས་ཉིན་རེར་དྲ་ཐོག་ཏུ་དུས་ཚོད་བཅུ་གཉིས་ལྷག་གཏོང་གི་ཡོད་པ་དེ་རེད།
འདིས་ཅི་ཞིག་སྟོན་ནམ་ཞེ་ན། བོད་རིགས་ཚོའི་ཁྲོད་དུ་ཡང་དྲ་ཐོག་ཏུ་མི་ཚེ་སྐྱེལ་མཁན་ཇེ་མང་ནས་ཇེ་མང་ལ་འགྲོ་བཞིན་ཡོད་པ་དེ་རེད། ཉིན་རེའི་དུས་ཚོད་མང་པོ་ཞིག་དྲ་ཐོག་ཏུ་གཏོང་བ་འདིས་མི་ཚེའི་ལས་དོན་མང་པོ་ཞིག་དྲ་ཐོག་ཏུ་སྒྲུབ་བཞིན་པ་སྟོན། ཇི་ཙམ་དྲ་ཐོག་ཏུ་ལས་ཀ་མང་བ་བྱས་ན། དེ་ཙམ་དྲ་ཐོག་ནི་མི་ཚེའི་གྲུབ་ཆ་ཞིག་ཆགས་བཞིན་པ་དེ་རེད། འོ་ན། དྲ་ཐོག་ནས་མི་ཚེའི་ལས་དོན་མང་པོ་ཞིག་བསྒྲུབ་པ་ལ། དྲ་ཐོག་ནས་བདེ་འཇགས་དང་ཉེན་སྲུང་གལ་མི་ཆེའམ། ངེད་ཀྱི་བསམ་པར། དྲ་ཐོག་ནས་མི་ཚེ་སྐྱེལ་གི་ཡིན་ན། གཤམ་གྱི་ལས་ཁ་བཅུ་འདི་སེམས་ལ་ཉེ་བར་འཇོག་རྒྱུ་གལ་ཆེ་བར་འདོད།
༡) ནང་དང་ལས་ཀ་གཉིས་ཀར། ཁྱེད་ཀྱི་བེ་ཧྥེ་དྲ་ལམ་དེ་ཉེན་སྲུང་ཡོད་པ་བྱོས།
སྐུད་མེད་དྲ་ལམ་གྱི་ཆེད་དུ་ཉེན་སྲུང་གི་ལྡེ་མིག་བརྟན་པོ་བཟོ་རྒྱུ་མ་བརྗེད། གང་ཡིན་ཞེ་ན། དེ་ནི་སྐུད་ཡོད་དྲ་ལམ་དང་མི་འདྲ་པར། བ་ཧྥེ་(Wifi)ཡིས་རླུང་འཕྲིན་གྱི་འོད་རླབས་བེད་སྤྱོད་གཏོང་གི་ཡོད་རྐྱེན། དེ་ཡི་བརྡ་རྟགས་དེ་ཁྱེད་ཀྱི་ཁྱིམ་དང་ལས་ཁུངས་གི་རྒྱ་ཁྱོན་ནས་བརྒལ་ཏེ་འགྲོ་ཐུབ། གལ་སྲིད་ཁྱེད་ཀྱི་སྐུད་ལམ་གྱི་དྲ་ལམ་དེ་བདེ་འཇགས་མིན་ཚེ། གཞན་གྱིས་ཁྱེད་ཀྱི་བ་ཧྥེ་ཡི་བརྡ་རྟགས་ཡོད་ས་གང་རུང་ནས་ཁྱེད་ཀྱིས་དྲ་ཐོག་ཏུ་ཅི་ཞིག་ལས་བཞིན་པར་ལྐོག་ལྟ་བྱེད་ཐུབ་པ་མ་ཟད་ད་དུང་ཁྱེད་ཀྱི་གློག་ཀླད་ནས་གནས་ཚུལ་ཡང་བརྐུ་ཐུབ། ཉེན་སྲུང་མེད་པའི་སྐུད་མེད་དྲ་ལམ་སྒོ་འབྱེད་པ་ནི། ཁྱེད་ཀྱིས་རང་གི་ཁང་པའི་སྒེ་ཕྱེས་ནས་གཞན་ལ་ནང་གི་ཅ་ལག་བརྐུ་བཅུག་པ་གཅིག་མཚུངས་ཡིན། དེར་བརྟེན། སྐུད་མེད་དྲ་ལམ་ལ་གསང་ཚིག་བརྟན་པོ་བཟོ་རྒྱུ་ཧ་ཅང་གལ་ཆེ།
༢) གློག་ཀླད་ཀྱི་མ་ལག་གཙང་ཉར་དང་གློག་ཀླད་དུས་ནས་དུས་སུ་གཙང་བཟོ་བྱོས།
གལ་སྲིད་ཁྱེད་ཀྱི་གློག་ཀླད་ལ་དྲ་འབུའི་གཏོར་རྒོལ་ཐེབས་ཡོད་ཚེ། དྲ་ཐོག་གི་ཉེན་སྲུང་གི་ཆེད་དུ་ཁྱེད་ཀྱིས་གྲ་སྒྲིག་དང་གཟབ་ནན་བྱས་བ་ཚང་མ་འཕྲོ་བརླག་ལྟ་བུ་རེད། དེར་བརྟེན། བདུན་གཅིག་གི་ནང་ལ་ཉུང་མཐར་ཡང་ཐེངས་རེར་སོ་སོའི་གློག་ཀླད་གཙང་བཟོ་བྱེད་རྒྱུ་གལ་ཆེ། ཁྱོད་ཀྱིས་བེད་སྤྱོད་གཏོང་བཞིན་པའི་དྲ་འབུ་གཙང་བཟོའི་མཉེན་ཆས་རིགས་ལ་ཡང་དྲ་འབུས་གཏོར་སྐྱོན་ཐེབས་སྲིད། གང་ཡིན་ཞེ་ན། ང་ཚོར་རག་པའི་དྲ་འབུ་མང་པོ་ཞིག་ནི་ཆེད་དུ་ང་ཚོ་གཏོར་བཅོམ་གཏོང་བར་དམིགས་ནས་བཟོས་བ་ཤ་སྟག་རེད། དེར་བརྟེན། དྲ་འབུ་ཚང་མར་དྲ་འབུ་གཙང་བཟོའི་མཉེན་ཆས་ཡོད་ན་ཡང་གཙང་བཟོ་བྱེད་ཁག་པོ་རེད། གལ་སྲིད། ཁྱེད་ནས་སོ་སོའི་གློག་ཀླད་ལ་ནམ་རྒྱུན་དང་མི་འདྲ་བའི་རྟགས་མཚན་མངོན་པའམ་ཡང་ན་དྲ་འབུ་སླེབས་ཡོད་པ་ཤེས་ཚེ། དེ་གཙང་བཟོ་བྱེད་པའི་ཐབས་ལམ་ཡག་ཤོས་དང་མགྱོགས་ཤོས་ནི། གློག་ཀླད་ཀྱི་བཀོལ་སྤྱོད་མ་ལག་(Operating system) བསྐྱར་འཇུག་བྱེད་རྒྱུ་དེ་ཡིན།
༣) གསང་ཚིག་བརྟན་པོ་བཟོས།
ང་ཚོ་མང་པོ་ཞིག་གིས་སོ་སོའི་དྲ་ཐོག་གི་གློག་འཕྲིན་ཁ་བྱང་སོགས་ཀྱི་སླད་དུ། གསང་ཚིག་མགོ་རྙོག་པོ་དང་བརྟན་པོ་བཟོ་བར་ལེ་ལོ་བྱེད་ཀྱི་ཡོད་ཅིང་། ལྷག་པར་དུ། གསང་ཚིག་ཧ་ཅང་ལས་སླ་བོ་དང་སེམས་ལ་དྲན་ཆོག་ཆོག་དེ་འདྲ་བཟོ་གི་ཡོད། གསང་ཚིག་ལས་སླ་བོ་དང་དྲན་ཆོག་ཆོག་དེ་འདྲ་བཟོས་ན། དེ་མི་གཞན་གྱིས་ཀྱང་ཚོད་དཔག་བྱེད་སླ་བ་ཡོད། ལྷག་པར་དུ། ང་ཚོས་གསང་ཚིག་དེ་བོད་དང་བོད་པའི་འཐབ་རྩོད་ལ་འབྲེལ་བའི་ལོ་དང་ཟླ་བ། དུས་དྲན་སོགས་ཀྱི་མིང་བཀོལ་ནས་བཟོ་གིཡོད་པ་མ་ཟད་། ད་དུང་། སོ་སོའི་སྐྱེས་ཡུལ་དང་སྐྱེས་ཚེས། ཕ་མའི་མིང་། དགོན་པ་དང་སློབ་གྲྭ་སོགས་ཀྱི་མིང་བེད་སྤྱོད་བྱས་ཡོད། འདིས་ཅི་ཞིག་སྟོན་གྱི་ཡོད་ཅེ་ན། ང་ཚོས་དྲ་ཐོག་གི་སོ་སོའི་བདེ་འཇགས་ལ་དོ་གལ་བྱེད་ཀྱི་མེད་པ་དེ་སྟོན།
ད་ནི་སྔོན་ཆད་དང་འདྲ་གི་མ་རེད། གནས་སྟངས་མང་པོ་ལ་འགྱུར་བ་ཕྱིན་ཡོད་པ་རེད། ཇི་ཙམ་ང་ཚོས་ཉེན་སྲུང་མེད་པར་དྲ་ཐོག་གི་གློག་འཕྲིན་དང་འཕྲིན་ཐུང་གླེང་མོལ།(དཔེར་ན། གནམ་ཀླད་(Skype)དང་ཁེ་ཁེ(QQ)།སོགས) སྤྱི་ཚོགས་འབྲེལ་མཐུད་དྲ་བ།(དཔེར་ན། ངོ་དེབ་(Facebook)དང་རིན་རིན་(Renren)ཟེར་བ་སོགས) ཟིན་བྲིས་(འཕྲུལ་སྒྲ་དང་བེས་པོ་ལ་སོགས) སོགས་བརྒྱུད་ནས་འབྲེལ་བ་བྱས་ན། དེ་ཙམ་གྱིས་རང་ཉིད་གཅིག་པོ་མ་ཡིན་པར་སྤྱི་ཚོགས་ཧྲིལ་བོ་ཉེན་ཁའི་གཡང་ལ་འདེད་ཀྱི་ཡོད། ང་ཚོས་ཤེས་གསལ་བཞིན། མི་མང་པོའི་གློག་འཕྲིན་ལ་གཞན་གྱིས་ལྐོག་ལྟ་དང་ཡིག་ཆ་རྐུ་འཁྱེར། གསང་བ་ཕྱི་འཁྱེར་སོགས་ཀྱི་གནས་ཚུལ་འབྱུང་གིན་ཡོད་ཅིང་། འདི་དག་ཀུན་གྱི་འབྱུང་རྩ་ནི་གསང་ཚིག་བརྟན་པོ་མེད་པ་ལ་བརྟེན་ནས་ཡིན། གསང་ཚིག་མགོ་རྙོག་པོ་བཟོ་རྒྱུ་ནི་དཀའ་མོ་མིན།
འདི་རུ་ང་ཚོས་ཁྱོད་ལ་གསང་ཚིག་བརྟན་པོ་དང་མགོ་རྙོག་པོ། རིང་པོ་བཅས་བཟོ་བའི་ཐབས་ལམ་ཞིག་སྤྲོད། འདི་ནི་དཔེ་མཚོན་ཙམ་ཡིན། གསང་ཚིག་དེའི་ཚིག་གྲུབ་ལྟེ་བ་ནི་I am such a fool that I keep forgetting my book at the Library! འདི་ཡིན། ཚིག་གྲུབ་འདི་ཁྱེད་ཀྱི་བློ་ལ་ངེས་ཡང་སླ། ཁྱེད་ཀྱིས་ཚིག་གྲུབ་འདིའི་མིང་ཚིག་རེ་རེའི་ཚིག་འགོ་མ་རྣམས་ཕྱོགས་གཅིག་ཏུ་བསྡུས་ཤིང་དེ་ཡང་འགའ་རེ་ཡིག་ཆེན་བཟོས་ནས་ད་གཟོད་གསང་ཚིག་ཡག་པོ་ཞིག་བཟོས། གསང་ཚིག་དེ་ནི་IasaftIkfmb@tLཡིན། གསང་ཚིག་འདི་ནི་གཞན་ལ་མཚོན་ལ་ཧ་ཅང་མགོ་རྙོག་པོ་དང་རིང་པོ་བཅས་ཡིན་པ་མ་ཟད་ལས་སླ་བོར་རྐུ་འཁྱེར་བྱེད་ཧ་ཅང་དཀའ། ལྷག་པར་དུ། བརྗོད་རྒྱུ་ཞིག་ལ་གསང་ཚིག་དེ་སུ་གང་ལ་ཡང་མ་སྟོན། ཁྱེད་ཀྱི་གསང་ཚིག་དེ་ཁྱེད་རང་གཅིག་པོའི་ཆེད་དུ་མིན་པར། དེ་ཁྱེད་དང་དྲ་ཐོག་ནས་འབྲེལ་བ་ཡོད་པའི་མི་མང་པོའི་བདེ་འཇགས་དང་ཡང་འབྲེལ་བ་ཡོད།
༤) བཤེར་ཆས་ཉེན་སྲུང་བྱོས།(HTTPS) ཁྱེད་ཀྱི་དྲ་ཐོག་ལོ་རྒྱུས་གཙང་བཟོ་བྱོས།
ཁྱེད་ནས་བཤེར་ཆས་ཁ་ཕྱེས་ཐེངས་རེར། ངེས་པར་དུ་དྲ་འབྲེལ་གྱི་འགོར་https://དེ་སྣོན་རོགས། དྲ་ཚིགས་གྲགས་ཅན་རྗེ་མེལ་དང་ངོ་དེབ་སོགས་ཀྱིས་HTTPSདེ་བེད་སྤྱོད་གཏོང་གི་ཡོད་ན་ཡང་། གཞན་གྱི་འཇབ་རྒོལ་མ་ཡོང་བའི་སླད་དུ། རྗེ་མེལ་ལྟ་བུ་སྒོ་འབྱེད་པའི་སྐབས་སུ་ཡང་ gmail.com ལྟ་བུ་མ་བཏགས་པར་ https://gmail.com ཧྲིལ་བོ་བཏགས་ན་ཉེན་སྲུང་གི་ནུས་བ་ཆེ། HTTPS ཡིས་ཁྱོད་ཀྱིས་ཉུལ་སའི་དྲ་ཚིགས་དང་དྲ་ཐོག་གི་ལས་ཀ། ད་དུང་ཁྱེད་རང་ནང་འཛུལ་བྱེད་སའི་གློག་འཕྲིན་སོགས་ཚང་མ་གསང་སྡོམ་བྱེད་ཀྱི་ཡོད། དེའི་གོ་དོན་ནི། གཞན་གྱིས་ཁྱེད་ཀྱིས་དྲ་ཚིགས་གང་བསྔོགས་གི་ཡོད་པ་དང་གློག་འཕྲིན་ཁ་བྱང་གང་ལ་འཛུལ་གི་ཡོད་པ་སོགས་བལྟ་མི་ཐུབ།
སེམས་ལ་ཉར་རྒྱུ་ཞིག་ལ། ཁྱེད་ནས་སྒེར་གྱི་གློག་ཀླད་དང་སྤྱི་སྤྱོད་གློག་ཀླད་སོགས་གང་ཞིག་བེད་སྤྱོད་བཏང་རུང་དེའི་རྟག་དུ་ཁྱེད་རང་གི་བཤེར་ཆས་ཀྱི་ལོ་རྒྱུས་དེ་གསུབ། གལ་སྲིད་ཁྱེད་ཀྱིས་གྷོ་རྒལ་ཁི་རོམ་(Google Chrome)གི་བཤེར་ཆས་བེད་སྤྱོད་གཏོང་གི་ཡོད་ཚེ། ཁྱེད་ཀྱིས་ Incognito window ཟེར་བ་དེ་བེད་སྤྱོད་བཏང་ཆོག ཁྱེད་ཀྱིས་བཤེར་ཆས་ཁ་བརྒྱབ་པའི་རྗེས་སུ་ Incognito window ཡིས་ཁྱེད་ཀྱི་བཤེར་ཆས་ཀྱི་འཚོལ་ཞིབ་ལོ་རྒྱུས་དེ་དྲ་ཐོག་ལ་མི་ཉར། ལྦ་མེ་(Fire Fox)བཤེར་ཆས་ལ་གདམ་ཀ་ཡོད་ཅིང་དེ་ལ་ Private Browsingཟེར། ཡིན་ན་ཡང་། སེམས་ལ་ཉར་་དགོས་བ་ཞིག་ལ། བཤེར་ཆས་འདི་ཡིས་ཁྱེད་ཀྱི་དྲ་ཚིགས་གང་ལ་ཉུལ་དང་མ་ལག་གང་ཞིག་བེད་སྤྱོད་བཏང་མིན་སོགས་ཀྱི་རྐང་རྗེས་མི་འཇོག་ན་ཡང་། ཁྱེད་ལ་དྲ་རྒྱའི་མཐུན་རྐྱེན་སྤྲོད་མཁན་དང་གསང་བའི་ལས་ཁུངས་། ཁྱོད་ལ་ལྐོག་ལྟ་བྱེད་མཁན་ཚོས་ཁྱེད་ཀྱིས་དྲ་ཚིགས་གང་ལ་ཉུལ་གི་ཡོད་པ་ཤེས་གི་རེད།
ད་དུང་། ཁྱེད་ཀྱིས་ཤེས་དགོས་རྒྱུ་ཞིག་ལ། གལ་སྲིད་ཁྱེད་ཀྱི་གློག་ཀླད་དུ་དྲ་འབུ་འཛུལ་ཡོད་ཚེ། ཁྱེད་ཀྱིས་མཐེབ་གཞོང་ཐོག་ཅི་ཞིག་བྲིས་བ་དང་ཐ་ན་ཁྱེད་ཀྱི་མིང་དང་གསང་ཚིག་བཅས་ཀྱང་བརྐུ་ལ་ཤོར་སྲིད། དེར་བརྟེན། ནམ་རྒྱུན་ཁྱེད་ཀྱི་གསང་ཚིག་དེ་བཤེར་ཆས་ཁོངས་སུ་ཉར་ཚགས་མ་བྱེད། ལྷག་པར་དུ། གློག་འཕྲིན་སོགས་ལ་ནང་འཛུལ་བྱེད་དུས་གསང་ཚིག་དྲན་པའི་གདམ་ཀ་དེ་ལ་གཡོལ་རོགས།
༥) ར་སྤྲོད་རིམ་པ་གཉིས།
དྲ་ཐོག་ཏུ་སྒེར་གྱི་བདེ་འཇགས་དང་ཉེན་སྲུང་གལ་ཆེན་པའི་བགྲོ་གླེང་མང་ནས་མང་དུ་འགྲོ་བ་དང་ལྷན་དུ། ཚོང་ལས་ཁང་དང་དངུལ་ཁང་སོགས་ལ་དྲ་ཐོག་ནས་འཇབ་རྒོལ་མང་པོ་བྱུང་བའི་རྗེས་འབྲས་ལྟ་བུར། དྲ་ཐོག་གི་ཞབས་ཞུའི་རིགས་མང་པོ་ཞིག་ལ་ར་སྤྲོད་རིམ་པ་གཉིས་(2-Step Verification)བརྒྱུད་དགོས་བའི་བྱེད་ལས་དེ་བྱུང་། གྷོ་རྒལ་(Google)ནི་ར་སྤྲོད་རིམ་པ་གཉིས་ཀྱི་བྱེད་ཐབས་དེ་འགོ་འཛུགས་མཁན་ཐོག་མའི་གྲས་ཡིན་ལ་ཁོང་ཚོས་ང་ཚོའི་གསང་ཚིག་གི་སྒང་ལ་ར་སྤྲོད་རིམ་པ་གཉིས་ཀྱི་བདེ་འཇགས་ཀྱི་མཐུན་རྐྱེན་སྦྱོར་གི་ཡོད། ར་སྤྲོད་རིམ་པ་གཉིས་དེ་ནི། ཁྱེད་ཀྱིས་སོ་སོའི་གློག་འཕྲིན་ཁ་ཕྱེས་ཐེངས་རེར། ཁྱེད་ཀྱི་ལག་འཁྱེར་ཁ་པར་ཐོག་ཨང་ཚབ་ཞིག་འབྱོར་གི་རེད།
དེ་ཡང་། ལྷག་པར་དུ་ཁྱེད་ཀྱིས་རྒྱུན་སྤྱོད་བྱེད་ཀྱི་མེད་པའི་གློག་ཀླད་གཞན་པའི་སྟེང་ནས་གློག་འཕྲིན་ཁ་ཕྱེས་ཚེ་དེ་ལྟར་འབྱུང་གི་རེད། གལ་སྲིད། མི་ཞིག་གིས་ཁྱེད་ཀྱི་གསང་ཚིག་ལ་གཏོར་བཅོམ་བཏང་ནས་ཁྱེད་ཀྱི་གློག་འཕྲིན་ཁོངས་སུ་སིམ་འཛུལ་བྱེད་པར་བརྩམ་ཚེ། ཁྱེད་ཀྱི་ལག་འཁྱེར་ཁ་པར་སྟེང་ལ་ཨང་ཚབ་དེ་འབྱོར་གི་རེད་ལ། ཨང་ཚབ་དེ་མེད་པར་གཞན་སུ་གང་གིས་ཀྱང་ཁྱེད་ཀྱི་གློག་འཕྲིན་ཁ་ཕྱེས་ཐུབ་གི་མ་རེད། གློག་འཕྲིན་ཞབས་ཞུ་གྲགས་ཆེ་བའི་རིགས་སྟེ་རྗེ་མེལ་(Gmail)དང་ཡ་ཧོའོ(Yahoo)། ཧོ་ཁྲི་མེལ།(Hotmail) སྒྲི་རོབ་སྤོ་ཁུ་སུ(dropbox)་སོགས་ཀྱིས་བྱེད་ཐབས་འདི་བེད་སྤྱོད་གཏོང་གི་ཡོད།
༦) སྤྱི་ཚོགས་འབྲེལ་མཐུད་དྲ་བ་ཉེན་སྲུང་ཡོད་པ་བྱོས།
ཉེ་བའི་ལོ་འགའི་སྔོན་ནས། འཛམ་གླིང་ཡུལ་གྲུ་གང་སར་འཐོར་བའི་བོད་མི་ཚོས་ཀྱང་སྤྱི་ཚོགས་འབྲེལ་མཐུད་དྲ་བ་དང་ཟིན་བྲིས་སོགས་བེད་སྤྱོད་གཏོང་འགོ་ཚུགས་ཡོད། སྔོན་ཆད་དང་མི་འདྲ་བར། ང་ཚོས་རང་གི་ནང་མི་དང་གྲོགས་པོ་གཅིག་པོ་མ་ཡིན་པར། སྔོན་ཆད་ངོ་མི་ཤེས་བའི་བོད་མི་མང་པོར་སྤྱི་ཚོགས་འབྲེལ་མཐུད་དྲ་བ་བརྒྱུད་ནས་གྲོགས་སྒྲིག་ཐུབ་གི་ཡོད། སྡིངས་ཆ་འདི་ཡིས་ང་ཚོའི་སྤྱི་ཚོགས་ཁྲོད་དུ་བགྲོ་གླེང་དང་རྩོད་པ་བཅས་ཀྱི་གླེང་སྟེགས་བསྐྲུན་ཡོད་པ་མ་ཟད་སོ་སོའི་ཉེ་འཁོར་ལ་འབྱུང་བཞིན་པའི་གནས་ཚུལ་མང་པོ་ཤེས་རྟོགས་ཀྱང་ལས་སླ་རུ་བཏང་ཡོད། འབྲེལ་མཐུད་དྲ་བ་འདི་དག་ང་ཚོ་སྐྱེ་བོ་སྒེར་བ་ཙམ་མ་ཡིན་པར་སྤྱི་ཚོགས་ཁྱོན་ཡོངས་ལ་གལ་ཆེ་བ་ཆགས་པ་དང་དུས་མཉམ་དུ། དེས་ང་ཚོ་དང་ང་ཚོའི་སྤྱི་ཚོགས་ལ་འཁྱེར་ཡོང་བའི་ཉེན་ཁ་ཡང་ཚད་མཐོ་རུ་འགྲོ་གི་ཡོད།
དེར་བརྟེན། སྤྱི་ཚོགས་འབྲེལ་མཐུད་དྲ་བའི་རིགས་སྟེ་ངོ་དེབ་ལྟ་བུ་བེད་སྤྱོད་གཏོང་ན། དུས་རྟག་པར་བདེ་སྲུང་(Security)དང་སྒེར་སྲུང་གི་གདམ་ཀ་(Privacy options)དེ་དག་ངེས་པར་དུ་བེད་སྤྱོད་ཐོངས། ལྷག་པར་དུ། སོ་སོར་ཆ་རྒྱུས་མེད་པའི་ཉེར་སྤྱོད་རིགས་ངོ་དེབ་སྟེང་ལ་ནང་འཇུག་མ་བྱེད། སེམས་ལ་དྲན་རྒྱུ་ཞིག་ལ། ངོ་དེབ་སྟེང་ལ་ཡང་ར་སྤྲོད་རིམ་པ་གཉིས་ཅན་གྱིས་བྱེད་ཐབས་དེ་བེད་སྤྱོད་བཏང་ཆོག་གི་རེད།
༧) སོ་སོ་ཉེན་སྲུང་བྱེད་ཐུབ་མཁན་གྱི་གློག་འཕྲིན་ཁ་བྱང་ཡག་པོ་དེ་འདྲ་འདེམས།
དྲ་ཐོག་ཏུ་གློག་འཕྲིན་ཞབས་ཞུ་མང་པོ་ཡོད་ཙང་། ང་ཚོར་ཡག་ཤོས་དེ་གདམས་པའི་གོ་སྐབས་ཡོད་པ་རེད། ང་ཚོས་གློག་འཕྲིན་ཁ་བྱང་འཚོལ་བའི་སྐབས་སུ། ང་ཚོས་བལྟ་ས་གཙོ་བོ་ཞིག་གིས་གློག་འཕྲིན་ཁ་བྱང་དེ་ཡིས་སྤྲོད་པའི་ཉེན་སྲུང་གི་ནུས་བ་དེ་ཡིན། དེར་བརྟེན། གློག་འཕྲིན་ཁ་བྱང་གདེམས་དུས་སེམས་ལ་ངེས་དགོས་བའི་གནད་དོན་གཉིས་ནི། དང་པོ། གློག་འཕྲིན་ཁ་བྱང་དེས་HTTPS མཁོ་སྤྲོད་བྱེད་གི་ཡོད་མེད་བལྟོས། གཉིས་པ། གློག་འཕྲིན་ཁ་བྱང་དེ་ལ་རིམ་པ་གཉིས་ཅན་གྱི་ར་སྤྲོད་ཀྱི་བྱེད་ཐབས་དེ་ཡོད་མེད་བལྟོས། གནད་དོན་འདི་གཉིས་སེམས་ལ་ངེས་རྒྱུ་ཧ་ཅང་གལ་ཆེ།
༨) ཟུར་སྣོན་དང་ཁ་བྲལ།
ང་ཚོས་སྤྱིར་བཏང་གི་གློག་འཕྲིན་སྐོར་ལ་ཅུང་ཟད་གླེང་ཚར་བ་རེད། ད་ནི། ང་ཚོས་ནམ་རྒྱུན་གློག་འཕྲིན་བརྒྱུད་ཡིག་ཆ་བགོ་འགྲེམས་བྱེད་སྟངས་སྐོར་ལ་རོབ་ཙམ་གླེང། ང་ཚོས་ཟླ་བ་མང་པོའི་སྔོན་ལ། ཟུར་སྣོན་དང་ཁ་བྲལ་ཟེར་བ་ཞིག་གོ་མྱོང་མི་འདུག་གམ། གང་ཞིག་སྟབས་བདེ་བྱེད་པ་དེས་མཚམས་རེར་ང་ཚོ་ཉེན་ཁའི་གནས་སུ་སྐྱེལ་གི་ཡོད། མི་སྒེར་དང་ཚོང་ལས་ཁང་། སྲིད་གཞུང་བཅས་ཀྱིས་དྲ་འབུ་ཡོད་པའི་གློག་འཕྲིན་བརྒྱུད་ཁྱེད་ཀྱི་གནས་ཚུལ་རྐུ་འཁྱེར་བྱེད་པ་དང་གཞན་ལ་བཙོང་བ་བཅས་བྱེད་པ་མ་ཟད་། བྱེད་སྟངས་དེས་ཁྱེད་རང་གཅིག་པོ་མ་ཡིན་པར་ཁྱེད་དང་དྲ་འབྲེལ་ཡོད་མཁན་ཚང་མ་ཡང་བརྡབ་གསིག་ཆེན་པོ་གཏོང་གི་རེད། དྲ་འབུ་ཡོད་པའི་ཟུར་སྣོན་རིགས་ཁ་འབྱེད་པ་དང་དེ་ལ་བལྟ་བ་དེས་ཁྱོད་ལ་དཀའ་ངལ་མང་པོ་འཁྱེར་ནས་ཡོང་སྲིད་།
༡) དེ་ཡིས་ཁྱེད་ཀྱི་མིང་དང་གསང་ཚིག་སོགས་ཁྱེད་ཀྱིས་གློག་ཀླད་སྟེང་བྲིས་བ་ཚང་མ་རྐུན་འཁྱེར་ཐུབ།
༢) དེ་ཁྱེད་ཀྱི་པར་ཆས་དང་སྐུད་མེད་ཁ་པར་གྱི་ཁོངས་སུ་འཛུལ་ནས་རྒྱབ་ནས་ཁྱོད་ལ་ལྐོག་ལྟ་དང་ལྐོག་ཉན་བྱེད་ཐུབ།
༣) དེ་ལྐོག་ནས་ཁྱེད་ཀྱི་གློག་ཀླད་དུ་འཛུལ་ནས་ཁྱེད་ཀྱི་ཡིག་ཆ་ཁག་བསྣོག་ཐུབ། གང་ལྟར། ཇི་སྲིད་ང་ཚོས་ཡིག་ཆ་བགོ་བའི་གོམས་གཤིས་སྡུག་པོ་དེ་བརྗེ་བོ་མ་བརྒྱབ་པར་དུ། ང་ཚོར་རྟག་ཏུ་དཀའ་ངལ་འཕྲད་སྲིད་པ་མ་ཟད་མི་ཚེ་གང་བོར་འགྱོད་པ་སྐྱེས་བའི་གནད་དོན་ཡང་འབྱུང་སྲིད་། རྒྱུ་མཚན། དེ་རིང་སང་ཉིན་གྱི་ང་ཚོའི་མི་ཚེའི་ཆ་ཤས་མང་པོ་ཞིག་དྲ་ཐོག་ལ་བརྟེན་ནས་ཡོད།
ཟུར་སྣོན་བརྒྱུད་ཡིག་ཆ་བགོ་བཤའ་བྱེད་པ་མ་ཡིན་པར་ང་ཚོས་ཉེན་སྲུང་ལྡན་པའི་ལམ་ཁ་གཞན་པ་ཡོད་པ་རེད། དེ་ཡང། གལ་སྲིད་ཁྱོད་ཀྱིས་རྗེ་མེལ་གློག་འཕྲིན་ཁ་བྱང་བེད་སྤྱོད་གཏོང་གི་ཡོད་ཚེ། རྗེ་མེལ་ལ་ Drive (སྔོན་ཆད་འདིའི་མིང་ལ GoogleDocཟེར) ཟེར་བའི་པར་གཞི་ཞིག་ཡོད་པ་རེད། དེ་བེད་སྤྱོད་གཏོང་རོགས། གཞན་www.dropbox.comདང www.ge.tt སོགས་བེད་སྤྱོད་བཏང་ནས་ཡིག་ཆ་བགོ་བཤའ་བྱས་ནས་ཧ་ཅང་བདེ་འཇགས་དང་ཉེན་སྲུང་ཡག་པོ་ཡོད་པ་རེད། དེར་བརྟེན། འདི་དག་བེད་སྤྱོད་གཏོང་རྒྱུ་འགོ་ཚུགས།
༩) མ་བསྣུན་སྔོན་ལ་བསམ་བློ་ཐོངས།
ང་ཚོར་ཡོད་པའི་གོམས་གཤིས་ངན་པ་གཞན་ཞིག་ནི། སོ་སོའི་གློག་འཕྲིན་ཡིག་ཟམ་ལ་འབྱོར་བའི་འབྲེལ་ཐག་ཡོད་ཚད་ལ་བསྣུན་པ་དེ་རེད། འབྲེལ་ཐག་ཤེས་མ་ཤེས་གཉིས་ལ་བསྣུན་པ་ལ་བརྟེ་ནས་གཞན་གྱིས་ལས་སླ་བོའི་སྒོ་ནས་ང་ཚོའི་གནས་ཚུལ་མང་པོ་བརྐུ་འཁྱེར་བྱེད་ཀྱི་ཡོད། གལ་སྲིད་ཁྱོད་ནས་གཞན་ལ་འབྲེལ་ཐག་ཞིག་ངེས་པར་དུ་གཏོང་དགོས་ཚེ། འབྲེལ་ཐག་དེ་ཁ་གཏོར་ནས་གཏོང་རོགས། ( དཔེར་ན https: //youku. com/ འདི་ལྟར) གལ་སྲིད་ཁྱོད་ལ་འབྲེལ་ཐག་ཞིག་འབྱོར་ཚེ། འབྲེལ་ཐག་དེ་གཏོང་མཁན་ངོ་ཤེས་དེ་འདྲ་ཡིན་རུང་། དེར་བསྣུན་རྐྱང་མ་བྱས་པར་འབྲེལ་ཐག་དེ་དངོས་མ་ཡིན་མིན་ལ་བརྟག་དཔྱད་གཏོང་རྒྱུ་ཧ་ཅང་གལ་ཆེ།
བརྟག་དཔྱད་གཏོང་སྟངས་ཡག་ཤོས་ནི། འབྲེལ་ཐག་དེའི་སྟེང་ལ་མ་བསྣུན་པར། ཁྱོད་ཀྱི་གློག་ཀླད་ཀྱི་ཙི་ཙིའི་མདའ་རྩེ་དེ་ག་ལེར་འབྲེལ་ཐག་དེའི་སྟེང་ལ་ཞོག་དང་། བཤེར་ཆས་ཀྱི་གཤམ་ངོས་སུ་འབྲེལ་ཐག་དེ་བསྐྱར་དུ་ཤར་གི་རེད། གལ་སྲིད་དངོས་མ་ཡིན་ན། འབྲེལ་ཐག་གཅིག་པ་གཅིག་རྐྱང་ཤར་གི་རེད། གཞན། དྲ་འབུ་ཡོད་པའི་འབྲེལ་ཐག་སྒོ་འབྱེད་པ་ནི་ཟུར་སྣོན་ཁ་ཕྱེས་བ་དང་གཅིག་མཚུངས་རེད། དྲ་འབུ་ཅན་གྱི་འབྲེལ་ཐག་དེ་འདྲས་ཁྱེད་རང་དྲ་ངོས་གསར་བ་ཞིག་ཏུ་འཁྲིད་སྲིད་པ་མ་ཟད་ཁྱེད་ཀྱི་གསང་ཚིག་སོགས་ནང་འཇུག་ཡང་བྱེད་འཇུག་སྲིད། བྱེད་ཐབས་འདི་བཀོལ་ནས་མི་མང་པོའི་གསང་ཚིག་སོགས་རྐུན་མར་ཤོར་གྱི་ཡོད།
ད་དུང་། དྲ་འབུ་ཅན་གྱི་འབྲེལ་ཐག་སྒང་ན་བསྣུན་པ་དེས་ཁྱེད་ཀྱི་གློག་ཀླད་སྟེང་ལ་དྲ་འབུ་འབོར་ཆེན་འཁྱེར་ཡོང་སྲིད་པ་མ་ཟད་དེ་ཡིས་ཁྱོད་ཀྱི་བྱེད་ལས་ཚང་མ་ལྐོག་ལྟ་བྱེད་གི་རེད། ཟུར་སྣོན་ནང་བཞིན། འབྲེལ་ཐག་གང་བྱུང་ལ་མི་བསྣུན་པ་དང་འབྲེལ་ཐག་གང་བྱུང་གཞན་ལ་མི་གཏོང་བའི་གོམས་གཤིས་དེ་འཇགས་པར་བྱེད་པ་ལ། འབྲེལ་ཐག་གཏོང་དུས་འབྲེལ་ཐག་ཁ་གཏོར་ནས་གཏོང་རོགས། འབྲེལ་ཐག་འབྱོར་ན་དེ་ལ་ངེས་པར་དུ་བརྟག་དཔྱད་གཏོང་རོགས།
༡༠) ཡིད་རྟོན་འཕེར་བའི་དྲ་བ་ནས་མཉེན་ཆས་ཕབ་ལེན་བྱོས། དུས་རྟག་དུ་མཉེན་ཆས་རིགས་གསར་སྣོན་བྱོས།
ང་ཚོས་སོ་སོའི་ལས་ཀའི་ཆེད་དུའམ་ཡང་ན་སོ་སོ་སྐྱིད་པའི་སླད་དུ། ང་ཚོས་དྲ་ཐོག་ནས་བེད་སྤྱོད་ཡག་པོ་ཡོད་པར་མཐོང་བ་མང་པོ་ཞིག་ཕབ་ལེན་བྱེད་ཀྱི་ཡོད་ལ། ང་ཚོས་མཉེན་ཆས་ཤིག་ཡིན་ན་དེ་གང་ནས་ཕབ་ལེན་བྱེད་དང་དེ་བརྟན་པོ་ཅི་ཙམ་ཡོད་མེད་སོགས་ཀྱི་སྐོར་ལ་བསམ་བློ་དེ་ཙམ་གཏོང་གི་མེད། དྲ་འབུ་ཡོད་པའི་མཉེན་ཆས་རིགས་ཀྱིསང་ཚོའི་གློག་ཀླད་ཀྱི་མ་ལག་ཧྲིལ་བོར་དལ་བར་གཏོང་སྲིད་ལ་ང་ཚོའི་ཡིག་ཆ་ཁག་བརྐུ་འཁྱེར་ཡང་བྱེད་སྲིད།
འདི་ཡིས་མཚམས་རེར། འཇབ་རྒོལ་བྱེད་མཁན་རྣམས་ལ་ང་ཚོའི་གློག་ཀླད་བརྒྱུད་གཞན་གྱི་གནས་ཚུལ་བརྐུ་བའི་ཟམ་པ་ལྟ་བུའི་མཐུན་རྐྱེན་ཡང་བསྐྲུན་སྲིད། དེར་བརྟེན། མཉེན་ཆས་ངོ་ཤེས་མི་ཤེས་གཉིས་ཀ་ཕབ་ལེན་བྱེད་རྒྱུ་མཚམས་འཇོག་དགོས་བ་མ་ཟད། གལ་སྲིད་ངེས་པར་དུ་ཕབ་ལེན་བྱེད་དགོས་ཚེ། མཉེན་ཆས་དེའི་ཁུངས་ཨ་མའམ་དྲ་ཚིགས་ངོ་མ་དེ་ནས་ཕབ་ལེན་བྱེད་དགོས། ལྷག་པར་དུ། ཁྱེད་ཀྱིས་ཕབ་ལེན་ཟིན་པའི་མཉེན་ཆས་ཡག་པོའི་རིགས་དེ་ཚོ་ཡང་དུས་ནས་དུས་སུ་གསར་སྣོན་བྱེད་རྒྱུ་ཧ་ཅང་གལ་ཆེ།
གོང་དུ་གླེང་ཟིན་པའི་དོན་ཚན་བཅུ་པོ་འདི་ནི། ད་བར་དུ་ངེད་ཀྱིས་བྲིས་བའི་རྩོམ་ཡིག་འགའ་ཡི་ནང་དོན་སྙིང་བསྡུས་ལྟ་བུ་ཞིག་ཡིན། ཁྱེད་ཅག་གིས་མུ་མཐུད་དུ་ཀློགས་དང་། ངེད་ཀྱིས་ཁྱེད་ཅག་གི་མདུན་ལ་མུ་མཐུད་དུ་བརྫངས་ངེས།
ངའི་གློག་འཕྲིན་ཁ་བྱང་། jigmeynubpa@gmail.com
(འཇིགས་མེད་ནུབ་པ་ནི། ཡིག་སྒྱུར་དང་རྩོམ་འབྲི། རྩོམ་སྒྲིག་བཅས་ཀྱི་ཕྱག་ལས་གནང་མཁན་བོད་རིགས་གཞོན་སྐྱེས་ཤིག་ཡིན)


c: text/html

text:
ཡབ་ཀྱིས་བུ་མོར་སྤྲིངས་པའི་འཕྲིན་ཞེས་པའི་མུ་འབྲེལ་བཀླགས་བྱང་། (19)
བློ་བཟང་རིན་ཆེན།
དོ་ནུབ་ཁང་ཚན་དམ་བཅའ་གྲོལ་ནས་ཤག་ལ་འབྱོར་སྐབས་ཆུ་ཚོད་བཅུ་གཅིག་བརྒལ་འདུག ང་ཚོ་མཚན་མོའི་ལྷིང་འཇགས་ལ་འགྲོགས་བཞིན་ཞོ་ལ་ཀ་ར་བླུགས་ནས་འཐུང་། ཞོར་དུ་ཁང་ཚན་དམ་བཅའ་སྐབས་སུ་བརྒལ་ལན་བྱས་པའི་དཀའ་གནད་འགའ་ལ་དོགས་སློང་བྱེད་ཁུལ་བྱས། དེ་ནས་ང་ཚོ་རང་རང་སོ་སོའི་ཤག་ལ་བསྐྱོད་དེ། རང་རང་འདོད་པ་ལྟར་གྱི་འཚོ་བ་ལ་ཞུགས། ངས་ནི་ཡུན་རིང་འབྲི་རྒྱུར་ལྷག་པའི་མུ་འབྲེལ་བཀླགས་བྱང་གི་འཕྲོ་ནས་འབྲི་འདོད་བྱུང་སྟེ་ >འཛམ་གླིང་འདིའི་གནའ་སྔ་མོའི་དུས་ཀྱི་གྲོང་ཁྱེར་ཆེན་པོ་འགའ་>>ཞེས་པའི་ཚན་པ་ཐུང་ཐུང་འདི་བཀླགས་པ་ཡིན།
ནེ་རུ་ཁོང་གིས་ཚན་པ་འདིར་མཚན་སྙན་འབར་བའི་གནའ་བོའི་གྲོང་ཁྱེར་འགའ་ངོས་འཛིན་བྱས་ཤིང་དེ་དག་རྩ་མེད་དུ་སོང་བའི་བརྒྱུད་རིམ་གསུངས་འདུག གྲོང་ཁྱེར་དེ་དག་ནི་ད་སྐབས་མིང་ཙམ་ལས་ལྷག་མེད་པའི་Mesopotamia དང་Nineveh། Assur སོགས་རེད། གྲོང་ཁྱེར་དེ་དག་ནི་ཨི་རག་རྒྱལ་ཁབ་ནང་གི་གནའ་བོའི་གྲོང་ཁྱེར་རེ་ཡིན་འདུག ད་སྐབས་དེ་དག་ཚང་མ་རྩ་མེད་དུ་སོང་ནས་དུས་ཡུན་ཧ་ཅང་རིང་པོ་ཡིན་ནའང་། དེང་གི་ཉམས་ཞིབ་པ་དག་གིས་བྱེ་མ་དང་སའི་གཏིང་འོག་ནས་སྔོན་གྱི་གྲོང་ཁྱེར་དེ་དག་གི་ལྷག་འཕྲོ་རེ་དྲན་རྟེན་དུ་རྙེད་ཀྱི་ཡོད་འདུག གང་ལྟར་གྲོང་ཁྱེར་དེ་དག་ས་རྡུལ་དང་བྱེ་མའི་གསེབ་ལ་འཐིམས་ནས་རྩ་མེད་དུ་སོང་ཤུལ། མི་རབས་གསར་པ་བྱུང་སྟེ་གྲོང་ཁྱེར་གསར་འཛུགས་བྱས་ཀྱང་སླར་ཡང་ས་རྡུལ་དང་བྱེ་མས་གཏན་མེད་དུ་བཟོས་པ་རེད། དེ་ལྟ་དེ་ལྟར་གོ་ལ་ཧྲིལ་པོ་འདིའི་སྟེང་དུ་གྲོང་ཁྱེར་འཕེལ་འགྲིབ་ཁྲི་འབུམ་ཞིག་བྱས་ནས་ད་ལྟའི་འུ་ཅག་གི་མིག་མདུན་གྱི་གྲོང་ཁྱེར་དེ་དག་བྱུང་བ་ཡིན་འདུག
མདོར་ན་གནའ་བོའི་དུས་སུ་གྲོང་ཁྱེར་དེ་དག་ས་རྡུལ་དང་བྱེ་མའི་གསེབ་ལ་འཐིམས་ནས་འཇིག་ཅིང་རྩ་མེད་དུ་སོང་བའི་སྡོམ་ཚིག་བཀོད་འདུག འདི་ལ་བརྟེན་ནས་ད་སྐབས་འུ་ཅག་གི་མིག་མདུན་དུ་ཁྲ་ལྷམ་མེ་བར་ཆགས་པའི་གྲོང་ཁྱེར་དེ་དག་ཀྱང་། ནམ་ཞིག་ས་རྡུལ་དང་བྱེ་མའི་གསེབ་ནས་འཇིག་ཨེ་འགྲོ་སྙམ་ནས་སྐྲག་སྣང་ཞིག་ངང་གིས་བྱུང་། དེ་ནི་མི་སྲིད་པ་ཞིག་ག་ལ་ཡིན། ཁོ་བོས་མངོན་སུམ་དུ་མཐོང་མྱོང་བའི་ཡུལ་ཤུལ་རྫོང་ནི་2010/4/14སྔོན་ལ། གཞུང་ལམ་ཆེ་ཞིང་གཡས་གཡོན་ཀུན་དུ་མགྲོན་ཁང་དང་། ཚོང་ཁང་། ཇ་ཁང་། ཟ་ཁང་། ཚོགས་ཁང་། སྨན་ཁང་། སློབ་གྲྭ། བཟོ་གྲྭ རྩེད་ཐང་སོགས། མདོར་ན་ཕུན་སུམ་ཚོགས་པའི་ཡུལ་ལུང་ཆེན་པོ་ཞིག་རེད། འོན་ཀྱང་སྐར་མ་གཅིག་གི་ཡུན་ལ་དེ་དག་ཐམས་ཅད་ས་རྡུལ་གྱི་གསེབ་ལ་འཐིམས་ཤིང་སེམས་ཅན་ཁྲི་ཕྲག་མང་པོའི་ཚེ་སྲོག་ཀྱང་ཤོར་བ་རེད། འདི་ནི་ཁོ་བོས་དངོས་སུ་མཐོང་བའི་དཔེར་མཚོན་དུ་བཀོད་པ་ཡིན། མ་ཟད་ས་ཕྱོགས་ངེས་མེད་དུ་ས་འགུལ་དང། རླུང་ཐན། ཆུ་ལོག གོ་ལའི་ཚ་དྲོད་འཕེལ་བས་གནོད་སྐྱོན་ཕོག་པ་སོགས་ལ་གཞིག་ན་འུ་ཅག་དང་འུ་ཅག་གི་འཚོ་སྡོད་བྱེད་སའི་གྲོང་ཁྱེར་དག་ནི། འཇིག་ཆོག་ཆོག་གི་གཡང་གཟར་ལ་གནས་པའི་དངོས་པོ་ཞིག་དང་མི་འདྲ་འམ། ལྷག་པར་རྒྱལ་ཁབ་མང་པོ་ཞིག་གིས་བཀད་ཆོག་ཆོག་ཏུ་བྱས་པའི་རྡུལ་ཕྲན་མཚོན་ཆ་སོགས་ལ་བསམ་ན། འུ་ཅག་ནི་རླུང་ནང་གི་མར་མེ་ཞིག་དང་མི་འདྲ་འམ།
2019/3/17གྱི་མཚན་མོར་རང་ཤག་ཏུ་བྲིས།

robotstxt: allowed

filter: keep


text:
སྙིང་དོན།
ཆེད་རྩོམ་ཐུང་ངུ་འདིའི་ནང་དོན་གཙོ་བོ་ནི་རཱ་མ་ཎའི་གཏམ་རྒྱུད་ཀྱིས་བོད་ཀྱི་རིག་གནས་དང་ལོ་རྒྱུས་རྩོམ་རིག་བཅས་ཀྱི་ཁོངས་ཆེན་པོར་ཐེབས་པའི་ཤུགས་རྐྱེན་དཔྱད་བརྗོད་ཀྱི་ལམ་ནས་གསལ་སྟོན་བྱེད་རྒྱུ་ཡིན། དེ་ལྟར་བྱེད་པར་དཔྱད་གཞིའི་རྒྱུ་ཆ་དབྱེ་ཞིབ་གཟབ་གནད་ཀྱིས་གྲུབ་དོན་རྩལ་འདོན་དང་།དེ་ཡང་དཔྱད་གཞི་རང་སྟེང་ནས་ཁ་གྲགས་སུ་འཇུག་པར་གཟབ་ཀྱིས་འབད་དོ།།
ངོ་སྤྲོད།
ཤར་ཕྱོགས་པ་རྣམས་ཀྱི་ཤེས་རིག་གི་མཛོད་རྒྱ་གར་གྱི་སྒྲུང་རབས་གཉིས་ལས་ཕྱི་མ་རཱ་མ་ཎའི་གཏམ་རྒྱུད་འདི་ནི་ཤར་ཕྱོགས་ཀྱི་ཤེས་རིག་ས་མཚམས་ལས་ཆེས་ཆེར་བརྒལ་ཏེ། ནུབ་ཕྱོགས་ཏེ་མདོར་ན་ཤར་ནུབ་ཀུན་ལ་དར་སྔ་ལ་ཤུགས་རྐྱེན་ནི་དེ་ལས་ཟབ། འདི་ཡང་བོད་ལ་འགྱུར་སྔ་བ་གྲང་། མིག་སྔར་ཏུན་ཧོང་ལས་བྱུང་བའི་གཏམ་རྒྱུད་ཀྱི་འགྲོས་རིམ་རྫོགས་སུ་ཡོད་པ་ཞིག་མཆིས། དེ་བཞིན་ལོ་ཙཱའི་ལམ་ནས་བོད་ལ་བྱུང་བའི་རྩོམ་གཞུང་མེ་ལོང་མའི་དཔེར་བརྗོད་དང་། ཞང་ཞུང་བའི་གཏམ་རྒྱུད་དེ་ལས་བརྩམས་སྙན་ངག་ཆེན་མོ། བོད་ཀྱི་མཁས་པ་མང་མང་གིས་བརྩམས་ཆོས་སུ་གཏམ་རྒྱུད་འདིའི་ནང་དོན་ལུང་འདྲེན་གང་མང་མཛད་ཡོད་དོ།། དེའི་ཐད་ཀྱི་གྲུབ་དོན་རྙེད་པར་ཕྲན་གྱིས་གནའ་དེང་འབྲེལ་ཡོད་བོད་ཀྱི་མཁས་པའི་གསུང་ལ་ཁོངས་གཏུགས་པ་དང་། ཕྱིས་འབྱུང་བོད་ཀྱི་མཁས་པའི་དཔྱད་བརྗོད་རྒྱབ་རྟེན་དུ་བཀོད་པར་བྱས།
བསྐྱར་ཞིབ།
ལར་གཏམ་རྒྱུད་ཆེན་པོ་འདིས་བོད་ཀྱི་རིག་གནས་ལ་ཤུགས་རྐྱེན་ཐེབས་ཕྱོགས་ཀྱི་དཔྱད་བརྗོད་ཡོངས་ཀྱི་འབོལ་བཅུ་བདུན་ལ་བལྟས་ཡོད། རེད་ཀྱང་། དཔྱད་བརྗོད་ཕལ་མོ་ཆེས་སྐབས་ཐོག་གི་དཔྱད་བརྗོད་དེ་ཉིད་ཀྱི་མིག་གདངས་སའི་བརྩམས་ཆོས་བྱེ་བྲག་པ་རེ་ལ་ཐེབས་པའི་ཤུགས་རྐྱེན་གསལ་འདོན་ལས། བོད་ཀྱི་ཕྱོགས་ཡོངས་ཀྱི་རིག་གནས་སྤྱི་ཁོག་ལ་འཐིམ་པའི་ཤུགས་རྐྱེན་ལ་གྲངས་ཀྱི་ཆ་ནས་འབོལ་དང་དོན་གྱི་ཆ་ནས་སྤྱི་སྡོམ་གྱི་གྲུབ་དོན་ཞིག་མ་ལོན་པའམ་གསལ་འདོན་བྱ་མ་བཏུབ་པའི་སྟོང་ཆ་ཞིག་ཡོད་སྣང་།
གཏམ་རྒྱུད་འདིའི་བྱུང་རབས་སྤྱི་ཁོག
སྤྱིར་སྤྱི་ལོའི་སྔོན་གྱི་དུས་རབས་གཉིས་པའི་ནང་དུ་བྱུང་བར་གྲགས་པའི་རྒྱ་གར་དམངས་ཁྲོད་ཀྱི་གཏམ་རྒྱུད་རིང་མོ་འདི་ནི་ཡང་བཤད་སྲོལ་གཞན་ཞིག་ལ་དྲང་སྲོང་གྲོག་མཁར་གྱིས་རྒྱ་གར་གྱི་གནའ་བོའི་གཏམ་རྒྱུད་ཆེ་ཁག་བྷ་ར་ཏ་ཞེས་བྱ་བའི་གཞུང་ལ་བརྟེན་ནས་བརྩམས་པར་བཞེད། གང་ལྟར། “གཏམ་རྒྱུད་དེ་འཛམ་གླིང་དུ་སྙན་གྲགས་ཆེ་བའི་གཏམ་རྒྱུད་ཅིག་ཡིན་གཤིས། དབྱིན་ཡིག་དང་། རྒྱ་ནག་གི་ཡི་གེར་ཡང་བསྒྱུར་ཡོད་འདུག་ལ། བོད་འདིར་ཡང་སྔར་རྒྱ་གཞུང་དངོས་འགྱུར་ཡོད་པར་ངེས་ཏེ། གོ་ཐོས་ལ། ཏུན་ཧོང་ནས་འགྱུར་མི་འདྲ་བ་གཉིས་ཕྱི་རྒྱལ་གྱིས་ཁྱེར་སོང་ཟེར།”ཞེས་རྒན་རབས་ཤེས་ལྡན་པ་ཁོང་གིས་གསུངས་པ་བཞིན་གཏམ་རྒྱུད་འདི་ནི་རྒྱ་གར་རྩོམ་རིག་གི་རྒྱལ་ཁོངས་བརྒལ་ཏེ་འཛམ་གླིང་སྤྱི་ལ་ཤུགས་རྐྱེན་ངེས་ཅན་བཞག་ཡོད་འདུག རང་རེའི་བོད་སྐད་དུ་གཏམ་རྒྱུད་འདི་ཆ་ཚང་བ་ཞིག་སྔར་ཕལ་ཆེར་མེད་པར་སྣང་། གོང་དུ་ཏུན་ཧོང་ཡིག་རྙིང་ལས་གཏམ་རྒྱུད་འདིའི་བོད་འགྱུར་རྙེད་རབས་གླེང་འདུག་ཀྱང་ཆ་ཚང་བ་ཞིག་ལག་སོན་བྱུང་མེད་པ་ཀུན་ལ་གསལ་བ་བཞིན་ཏོ།། འོན་ཏེ། ཕྱིས་སུ་དགེ་འདུན་ཆོས་འཕེལ་ལགས་ཀྱིས་གཏམ་རྒྱུད་འདི་ཆ་ཚང་བ་ཞིག་བོད་འགྱུར་མཛད་ཚུལ་དགེ་ཆོས་ཁོ་རང་གི་བརྩམས་ཆོས་སུ་ཐོན་ཡོད་མོད། རེད་ཀྱང་། རྗེས་ནས་དགེ་ཆོས་དངོས་སློབ་བཀྲས་མཐོང་ཐུབ་བསྟན་ཆོས་དར་གྱི་ལག་ནས་གཏམ་རྒྱུད་དེའི་ཕྱེད་ལྷག་མེད་པར་གྱུར་ཡོད་གྲང་། གང་གིས་ཞེ་ན། གང་དེ་མེད་པར་གྱུར་བའི་ཤུལ་དུ་བཀྲས་མཐོང་ཐུབ་བསྟན་ཆོས་དར་གྱིས་སླར་ཡང་ཁ་གསབ་བོད་འགྱུར་མཛད་འདུག་པའི་མང་ཉུང་ལ་དཔག་ན་དེ་ལྟར་ཡང་སྣང་ངོ་།།
ལར་དགེ་ཆོས་ཀྱི་བོད་འགྱུར་དང་དེ་མེད་པར་གྱུར་བའི་རྒྱུད་རིམ་ཆེ་ལོང་ཙམ་ཞིག་བཙལ་ན་བཀྲས་མཐོང་ཐུབ་བསྟན་ཆོས་དར་ལགས་ཀྱིས་”ངོས་ནས་དགེ་ཆོས་རིན་པོ་ཆེས་བསྒྱུར་གནང་བའི་རཱམཡཱཎ་ཆ་ཚང་བཤུས་བཅུག་ཏེ་དེའི་མཇུག་ཏུ། ལེགས་ལྡན་ནག་པོའི་གླུ་དེ་ཡང་བཤུས་ཡོད་པས། དེ་ནི་ཕྱིས་སུ་ངོས་རང་སུ་སི་(Swiss)ལ་འབྱོར་འཕྲལ་སྔོན་ལས་སམ། ཡང་ན་བསྟན་མ་བཅུ་གཉིས་ཀྱིས་བཏང་གནང་བའི་ལས་གྲོགས་ཞིག་གིས། དཔེ་དེབ་མང་པོ་ཞིག་ཆུད་ཟོས་བཏང་གནང་སོང་བས། དེའི་གྲས་དཔེ་དེབ་ང་པ་དེ་ཡང་ཕལ་ཆེར་མེ་ལྷའི་ཞལ་དུ་སོང་བ་འདྲ་བས། ལེགས་ལྡན་གྱི་གླུ་དེ་ལ་ཕངས་སེམས་ཏིལ་ཙམ་མ་སྐྱེས་ཀྱང་། རཱམཡཱ་ཎའི་སྤྲེའུ་ཧ་ནུ་མནྠའི་མཇུག་མ་ཆད་སོང་བས་བློ་ཕམ་ཆེན་པོ་སྐྱེས་ལ། དེའི་ནང་རཱ་མའི་སྲས་ལཱཝ་དང་། ཀུ་ཤའི་ལོ་རྒྱུས་ཞིབ་ཕྲ་སྙན་ལ་རྒྱས་པ་དང་། དེའི་ཐོག་ཏུ་སྔོན་ཆད་བོད་ལ་མ་བསྒྱུར་བའི་སློབ་དཔོན་ཆོས་གྲགས་ཀྱི་གསུང་ཚིགས་བཅད་སྲིད་ན་རྙེད་དཀའ་བ་གཉིས་འདུག་པས་ན། ཚིགས་བཅད་གཅིག་ནི། འབྲས་ལྗོངས་སུ་སྤར་བཏབ་པའི་ཆོས་ཀྱི་ཚིགས་སུ་བཅད་པ་དེའི་མཇུག་ཏུ་སཾསྐྲིཏའི་ནང་དང་། ངོས་ལ་ཡོད་པ་དེའི་ནང་ཚིགས་བཅད་གཉིས་ཀ་བོད་སྐད་དུ་བསྒྱུར་གྲུབ་འདུག རཱམཡཱཎ་དེའི་འཕྲོ་བསྐྱངས་སེམས་ཡོད་ཀྱང་། དགེ་ཆོས་རིན་པོ་ཆེས་མཛད་པ་ལྟ་བུ་ནི་ཡོང་རེ་བྲལ། འདིའི་འདྲའི་རཱམཡཱཎ་རྒྱས་པོ་ད་ལྟ་ཕན་བོད་སྐད་དུ་བསྒྱུར་མི་འདུག”ཅེས་དགེ་ཆོས་ཀྱི་བོད་འགྱུར་མེད་པར་གྱུར་བ་དང་། བོད་འགྱུར་རྒྱས་པ་དེ་འདྲ་སྔར་བོད་ཡིག་ཏུ་མེད་པའང་གླེངས་འདུག དེ་བཞིན་དགེ་ཆོས་ཀྱི་བོད་འགྱུར་མེད་པར་གྱུར་མཚམས་ནས་བཀྲས་མཐོང་ཐུབ་བསྟན་ཆོས་དར་ལགས་ཀྱིས་ཁ་གསབ་བམ་ཁ་སྐོང་གི་ཚུལ་གྱིས་འཕྲོ་ཡང་མཐུད་ཡོད། སྔར་གཏམ་རྒྱུད་འདི་ཆ་ཚང་བ་ཞིག་བོད་སྐད་དུ་མེད་པ་མ་གཏོགས་ཕྱི་ནས་བོད་འགྱུར་མཛད་པའི་བརྩམས་ཆོས་སྔ་ཤོས་སུ་ཡིན་གཤིས། ཉེ་ལམ་གསར་འགྱུར་ཞིག་ལས་ཐོས་པ་ནི་སྐུ་ཞབས་ཨོ་རྒྱན་འབོད་པ་ཞིག་གིས་གཏམ་རྒྱུད་འདི་ཆ་ཚང་བ་ཞིག་རྒྱ་ཡིག་ནས་བོད་འགྱུར་མཛད་དེ་པོད་བརྒྱད་ལ་ལོངས་པ་ཞིག་དཔེ་འཕྲིན་དུ་བསྒྲགས་པ་ཞིག་ཀྱང་མཆིས་སོ།། རྗེ་ཙོང་ཁ་པའི་སློབ་མ་མཁས་ཆེན་བརྒྱ་ཕྲག་དུ་མ་ལས་རྣམ་དཔྱོད་ཕུལ་དུ་བྱུང་བའི་མཁས་པ་གཉིས་ཞེས་གྲགས་པའི་མུས་སད་བློ་གྲོས་རིན་ཆེན་སེང་གེ་དང་། ཞང་ཞུང་བ་ཆོས་དབང་གྲགས་པ་གཉིས་ལས་མཁས་པ་ཕྱི་མས་གཏམ་རྒྱུད་དེའི་བྱུང་རིམ་མ་ལུས་སྙན་ངག་གི་ལམ་ནས་བརྩམས་པ་ནི་བོད་གངས་ཅན་གྱི་སྙན་ངག་གི་གྲངས་སུ་བགྲང་རི་བའི་བརྩམས་ཆོས་ཤིག་ཡིན་པ་བོད་ཀྱི་མཁས་པ་ཡོངས་ཀྱི་ཐུན་མོང་གི་དགོངས་པ་ཞིག་གོ། ལར་གཏམ་རྒྱུད་འདིའི་བྱུང་རིམ་དངོས་དང་སྙན་ངག་ཏུ་བརྩམས་པའི་གཏམ་རྒྱུད་ཀྱི་བྱུང་རིམ་བར་ལ་མི་མཐུན་པའི་སྐབས་ཀྱང་ཡོད་མོད། རེད་ཀྱང་། གཏམ་རྒྱུད་ཀྱི་བྱུང་སའི་ཡུལ་དངོས་རྒྱ་གར་དུ་ཡང་གཏམ་རྒྱུད་ཀྱི་སྤྱི་ཁོག་མཚུངས་ཀྱང་སྐབས་རེར་འགྲོས་ཆུང་ཁག་ལ་ཁྱད་པར་ཡོད་པ་འགའ་ཡང་མཆིས།
བོད་ཀྱི་རིག་གནས་དང་རྩོམ་རིག་ལ་ཐེབས་པའི་ཤུགས་རྐྱེན་གསལ་སྟོན།
གོང་དུ་གཏམ་རྒྱུད་འདི་བོད་ལ་དར་ཚུལ་ལམ་བྱུང་རིམ་གྱི་ཆ་རགས་ཙམ་བརྗོད་ཟིན་ཏེ་ད་ནི་དེས་དངོས་སུ་བོད་ཀྱི་རིག་གནས་དང་ལོ་རྒྱུས་རྩོམ་རིག་བཅས་ཀྱི་ཁོངས་ཆེན་པོར་ཐེབས་པའི་ཤུགས་རྐྱེན་ཟུར་དང་ངོས་རེ་ནས་བལྟ་བར་བྱའོ།། དེ་ཡང་རང་རེའི་བསྟན་འགྱུར་གྱི་ཆོས་ཚན་དང་པོ་དང་གཉིས་པར་གཏམ་རྒྱུད་འདི་དང་(མ་ཧཱ་བྷཱ་ར་ཏ།)གཉིས་ཀྱི་གཏམ་རྒྱུད་རགས་བསྡུས་ཤིག་བྱུང་ཡོད་ལ། དེའི་རྗེས་ནས་བོད་ལ་གཏམ་རྒྱུད་དེའི་གཉིས་ཀྱི་ནང་དོན་ལྡན་པའི་ཚིག་འགྲོས་བྱུང་བ་ནི་བོད་ཀྱི་ལོ་ཙཱ་བ་ཆེན་པོ་སྐ་ཅོག་རྣམ་གཉིས་ལས་སྐ་བ་དཔལ་བརྩེགས་ཀྱི་དུས་ཡིན། དེ་ལ་རྒྱ་ཡེ་བཀྲ་བྷོས་”བོད་ཀྱི་ཉི་ཟླ་ལྟ་བུའི་ལོ་ཙཱ་བ་ཆེན་པོ་སྐ་ཅོག་རྣམ་གཉིས་ཀྱི་ཡ་གྱལ་སྐ་བ་དཔལ་བརྩེགས་ཀྱིས་རྒྱ་གར་གྱི་སློབ་དཔོན་ཆེན་པོ་མཐོ་བཙུན་གྲུབ་རྗེས་མཛད་པའི་ >དང་སློབ་དཔོན་བདེ་བྱེད་བདག་པོས་མཛད་པའི་ >བྱ་བ་གཉིས་བོད་སྐད་དུ་བསྒྱུར་ཅིང་། བསྟོད་པ་སྔ་མ་དེ་ལས། རྣ་ཅན་འཐབ་དཀའ་ལ་སོགས་ལ།། ཁྱབ་འཇུག་གིས་ནི་གནོད་པ་བརྩམས།། ཞེས་དང་། སྒྲ་ངན་དང་ནི་སྐྱ་བསེང་དག། གང་གི་ཕྱིར་ནི་གཡུལ་བཀྱེ་བའི།། ཞེས་དང་། དགའ་བྱེད་ཆུང་མའི་དོན་གྱི་ཕྱིར།། རྒྱ་མཚོའི་ཕ་རོལ་སོན་ཅེས་གྲག ། ཅེས་པ་སོགས་དང་། བསྟོད་པ་ཕྱི་མ་ལས། ཁྱབ་འཇུག་གིས་ནི་འཐབ་དཀའ་ལ་སོགས་རིགས་རྣམས་བརླག་པར་གྱུར། །ཅེས་སོགས་ཀྱི་ཚིག་བྱུང་བ་དེ་རྣམས་ནི་སྒྲུང་རབས་ཆེན་མོ་གཉིས་དང་འབྲེལ་བའི་གཏམ་བོད་ལ་ཡི་གེའི་ལམ་ནས་དར་བའི་ཐོག་མ་ཡིན་ལ། དེ་ཙམ་ནས་རྒྱ་གར་གྱི་སྒྲུང་རབས་ཆེན་མོ་གཉིས་ཀྱི་གཏམ་བོད་ཀྱི་ཤེས་ལྡན་དག་གི་ཁྲོད་དུ་དར་སྤེལ་འབྱུང་བའི་མགོ་བརྩམས།”ཞེས་གསལ་པ་ལྟར་བོད་ཀྱི་ཤེས་རིག་གི་མིག་ལྟ་བུ་ལོ་ཙྰའི་ལམ་ནས་བོད་ལ་ཤན་ཤུགས་ཟིན་ཙམ་ནས་དུས་རབས་བཅུ་པའི་སྨད་ནས་དུས་རབས་བཅུ་གཅིག་གི་དུས་སྟོད་ཀྱི་བར་རྩོམ་རིག་རང་བཞིན་ལས་ཆོས་ལུགས་ཀྱི་ཤན་ཆེ་བའི་ངོས་ནས་བྱུང་འདུག་པ་གཏམ་རྒྱུད་ཀྱི་ཁུངས་སྣེ་བྱུང་སའི་གོང་འོག་གི་བརྩམས་ཆོས་ཀྱི་སྟེང་ནས་གཞལ་ནུས་སོ།།
ཡང་རྒྱ་ཡེ་བཀྲ་བྷོ་ལགས་ཀྱིས་”བོད་ཀྱི་ཐོ་རེངས་སྐར་ཆེན་ལྟ་བུའི་ལོ་ཙྰ་བར་བསྔགས་པ་ལོ་ཙྰ་བ་ཆེན་པོ་རིན་ཆེན་བཟང་པོས་བྷ་ག་ལའི་ཡུལ་གྱི་སློབ་དཔོན་ཤེས་རབ་གོ་ཆས་མཛད་པའི་ >ཞེས་པ་དང་། ཡང་དེས་མཛད་པའི་ >ཞེས་པ་བོད་ཀྱི་མཁས་པ་རྣམས་ལ་ >དུ་གོང་གི་བསྟོད་པ་གཉིས་ལས་བྱུང་བའི་ཚིགས་བཅད་སྒྲུང་རབས་ཆེན་མོ་གཉིས་ཀྱི་བརྗོད་བྱ་ལས་བརྩམས་པ་རྣམས་ལ་འགྲེལ་བ་ཞིབ་རྒྱས་སུ་བཀོད་ཅིང་། དེ་རུ་སྒྲུང་རབས་ཆེན་མོ་གཉི་གའི་གཏམ་རྒྱུད་ཀྱི་བྱུང་རིམ་གཙོ་བོ་དང་། མི་སྣ་གཙོ་བོ་རྣམས་བྱུང་ཡོད་པས། དེ་བོད་མི་རྣམས་རྒྱ་གར་སྒྲུང་རབས་ཆེན་མོ་གཉིས་ལ་ཆ་ཡོངས་ནས་རྒྱུས་ཡོད་ཡོང་བྱེད་ཀྱི་ཡིག་ཆའི་ཐོག་མ་དང་གཙོ་བོར་གྱུར།”ཞེས་གསལ་བཞིན་ནོ།། ལར་རྒྱ་གར་དུ་གཏམ་རྒྱུད་འདི་བྱུང་རིམ་ནི་ཕྱོགས་གཅིག་ནས་ཆོས་ལུགས་ཆིག་རྐྱང་ངོས་ཀྱང་ཡིན་ངེས་ཏེ། དེ་ལ་དགེ་འདུན་ཆོས་འཕེལ་གྱིས་”ད་ལྟ་རྒྱ་གར་བ་རྣམས་ཀྱི་སྐྱབས་གནས་གཙོ་བོ་རཱམ་དང་སི་ཏ་ཡིན། རང་རེའི་མ་ཎི་བགྲང་བའི་ཚོད་ལ་འདི་གཉིས་ཀྱི་མིང་རྟག་ཏུ་འདྲེན། གྲོགས་གཅིག་གསར་དུ་ཕྲད་ན་ཡང་རཱ་མ་རཱ་མ་ཟེར། རྐང་སྣེ་རྡོ་ལ་ཐོག་ན་ཡང་རཱམ་རཱམ་ཟེར། ཉ་དང་གནམ་སྟོང་སོགས་ཀྱི་མཚན་མོ་ལྷ་ཁང་དུ་འཚོགས་ཏེ་ཏིང་ཤགས་སོགས་རོལ་མོ་བཅས་རཱམཡཎ་གླུར་ལེན་ཞིང་མཚན་ཐོགས་དག་སྐྱེལ།”ཞེས་གསལ་བ་ལྟར་ཆོས་ཀྱི་ལྟ་བ་དང་འདྲེས་པ་ཡང་སྣང་།
དེ་བཞིན་བོད་ལ་གཏམ་རྒྱུད་འདིའི་ཤན་ཤུགས་ནི་ཐོག་མར་ཆོས་ལུགས་ཙམ་ལས་བརྒལ་ཏེ་རིམ་བཞིན་རིག་གནས་དང་ལྷག་ཏུ་རྩོམ་རིག་ལ་ཤན་ཤུགས་ཆེ་ཆེར་རྒྱས་ཡོད་དེ། དུས་རབས་བཅུ་གསུམ་པར་ས་སྐྱ་པཎྚི་ཏ་ཀུན་དགའ་རྒྱལ་མཚན་གྱིས་མཛད་པའི་ >དུ། ཆེན་པོ་རྣམས་ཀྱིས་རྩེད་མོ་དང་།། བདེ་དང་ཟས་ལ་ཆགས་པ་སྤང་།། འདོད་ལ་ཆགས་པའི་ལེ་ལན་གྱིས།། འབོད་གྲོགས་ལང་ཀར་བསད་ཅེས་གྲགས།། ཞེས་གཏམ་རྒྱུད་འདིའི་ནང་དོན་ལྡན་པའི་ཚིགས་བཅད་ཅིག་ཀྱང་བྱུང་། དེ་ལ་རྒྱ་ཡེ་བཀྲ་བྷོས་”ས་པཎ་གྱི་ >དང་། བཙུན་པ་རིན་ཆེན་དཔལ་གྱི་ > ཀུན་མཁྱེན་འཇིགས་མེད་དབང་པོའི་ >སོགས་སུ་གཏམ་རྒྱུད་དེ་མདོར་བསྡུས་རེ་དྲངས་ཡོད་པ་ལྟ་བུའོ།།”ཞེས་ཀྱང་གསལ། ལྷག་ཏུ་་ཤོང་སྟོན་ལོ་ཙཱ་བ་རྡོ་རྗེ་རྒྱལ་མཚན་གྱིས་སློབ་དཔོན་དབྱུག་པ་ཅན་གྱིས་མཛད་པའི་ >བོད་འགྱུར་བྱས་ནས་བཟུང་དར་ཤུགས་ཧ་ཅང་བྱུང་ངོ་།། དེ་བཞིན་གཏམ་རྒྱུད་འདིའི་རྩོམ་ཐབས་མེ་ལོང་མ་ལས་བརྒལ་ཏེ་ནུབ་ཕྱོགས་རྩོམ་རིག་གི་གྲུབ་མཐའ་ཆེན་མོ་འཆར་ཡན་རིང་ལུགས་ཀྱི་ཁྱད་ཆོས་ལྡན་ཚུལ་གྱི་དཔྱད་བརྗོད་ཀྱང་བྱུང་ཡོད་དེ། དཔལ་རྩེ་དང་ལྷ་རྒྱལ་ཚེ་རིང་གིས་” >འདི་ཉིད་ནི་རང་ཅག་ཁ་བ་རི་བའི་རྩོམ་རིག་ལོ་རྒྱུས་ཁྲོད་ཀྱི་ཆེས་རྨད་དུ་བྱུང་བའི་རྟོག་པ་འཆར་ཡན་རིང་ལུགས་ཀྱི་སྙན་ངག་རིང་མོ་ཞིག་གོ་སྙམ”ཞེས་ཀྱང་གསལ།
དེ་བཞིན་བོད་ཀྱི་རྩོམ་རིག་གཞུང་ལུགས་སྙན་ངག་མེ་ལོང་མའི་ལུགས་སུ་གཏམ་རྒྱུད་འདིས་ཤན་ཤུགས་ཐེབས་ཚུལ་ནི་རྩོམ་རིག་རང་ངོས་ཀྱི་ཤུགས་རྐྱེན་ཁོ་ནར་ལྟ་ཆོག་སྙམ། དེ་ལ་རྒྱ་ཡེ་བཀྲ་བྷོས་”ཡང་སྤྱི་ལོའི་དུས་རབས་བཅུ་གསུམ་པར་ཤོང་སྟོན་ལོ་ཙྰ་བ་རྡོ་རྗེ་རྒྱལ་མཚན་གྱིས་སློབ་དཔོན་དབྱུག་པ་ཅན་གྱིས་མཛད་པའི་(སྙན་ངག་མེ་ལོང་།)ཆ་ཚང་བར་བོད་སྐད་དུ་བསྒྱུར་ཅིང་། དེའི་ལེའུ་གཉིས་པར་དོན་རྒྱན་ཉེར་གཉིས་པ་རྒྱ་ཆེ་བའི་རྒྱན་གྱི་བྱེ་བྲག་བསམ་པ་རྒྱ་ཆེ་བའི་རྒྱན་གྱི་དཔེ། རཱ་ཝ་ཎ་ཡི་མགོ་གཅོད་པའི།། བྱ་བའི་ཁུར་ཡང་བཟོད་པ་གང་།། རཱ་གྷུའི་བུ་དེས་བླ་མ་ཡི།། བཀའ་ལས་འདའ་བར་ནུས་མ་གྱུར།། ཞེས་པ་དང་། འབྱོར་པ་རྒྱ་ཆེ་བའི་དཔེ། རིན་ཆེན་རྩིག་པ་ལས་འཕོས་པའི།། གཟུགས་བརྙན་བརྒྱ་ཡིས་བསྐོར་གྱུར་པ། ། ལངྐའི་དབང་ཕྱུག་དེ་ཁོ་ན།། ཨ་ཉྫ་ན་བུས་དཀའ་བས་ཤེས། ། ཞེས་པ། དོན་རྒྱན་ཉེར་བདུན་པ་འགལ་བའི་རྒྱན་གྱི་བྱེ་བྲག་སྦྱར་པའི་འགལ་བའི་དཔེའི་འགྱུར་གཉིས་པར། སྙན་པར་སྒྲོགས་མ་ནག་མོ་ཁྱོད། ། སྲིད་སྒྲུབ་ལ་ནི་རྗེས་ཆགས་ཀྱང་། ། རྣ་ཅན་ལ་བརྟེན་ལྟ་བ་ནི། སུ་ཡིས་ཡིད་བརྟན་ཉིད་དུ་འགྱུར། ། ཞེས་འབྱུང་བ་སོགས་ཀྱི་འགྲེལ་བ་རྣམས་སུའང >”དང་ >་སྟེ་རྒྱ་གར་གྱི་སྒྲུང་རབས་ཆེན་མོ་གཉིས་དང་འབྲེལ་བའི་གཏམ་ཅི་རིགས་པར་བྱུང་། དེ་ཡང་རྒྱལ་དབང་ལྔ་པ་ཆེན་མོའི་སྙན་འགྲེལ་དབྱངས་ཅན་དགྱེས་གླུ་དང་། བོད་མཁས་པ་མི་ཕམ་དགེ་ལེགས་རྣམ་རྒྱལ་གྱི་(སྙན་འགྲེལ་དཎྜིའི་དགོངས་རྒྱན་སོགས་སུ་གོང་གི་ཚིགས་བཅད་རྣམས་ལ་ཚིགས་འགྲེལ་ཙམ་ལས་གཏམ་རྒྱུད་ཞིབ་མོ་བཀོད་མེད་མོད། རིན་སྤུངས་ངག་དབང་འཇིགས་གྲགས་ཀྱི་(སྙན་འགྲེལ་མི་འཇིགས་སེང་གེའི་ང་རོ།)དང་། འབྲུག་ཁམས་སྤྲུལ་བསྟན་འཛིན་ཆོས་ཀྱི་ཉི་མའི་(དབྱངས་ཅན་ངག་གི་རོལ་མཚོ།) འཇུ་མི་ཕམ་གྱི་(དབྱངས་ཅན་དགྱེས་པའི་རོལ་མཚོ།)སོགས་སུ་(མ་ཧཱ་བྷཱ་ར་ཏའི།)གཏམ་རྒྱུད་གོང་གི་སྙན་འགྲེལ་གཉིས་ལས་རྒྱས་ཙམ་དང་། (རཱ་མཱ་ཡ་ཎའི།)གཏམ་རྒྱུད་ནི་ཞིབ་རྒྱས་སུ་བཀོད་འདུག ལྷག་པར་འབྲུག་ཁམས་སྤྲུལ་གྱི་(དབྱངས་ཅན་ངག་གི་རོལ་མཚོ།)རུ་བཀོད་པའི་(རཱ་མཱ་ཡ་ཎའི།)གཏམ་རྒྱུད་དེ་འདྲའི་རྒྱས་པ་ཞིག་བོད་ཀྱི་སྙན་འགྲེལ་གཞན་གང་ལའང་མི་སྣང་།”ཞེས་གཏམ་རྒྱུད་འདིའི་ཤུགས་རྐྱེན་བོད་ཀྱི་རྩོམ་རིག་ལ་ཐེབས་ཚུལ་གསལ་འདུག་པ་བཞིན་ནོ།།
བྱེ་བྲག་བོད་ཀྱི་ལོ་རྒྱུས་ལ་ཐེབས་པའི་ཤུགས་རྐྱེན།
དེ་བཞིན་བོད་ཀྱི་ལོ་རྒྱུས་ཐད་ནས་གཏམ་རྒྱུད་འདིའི་ཤུགས་རྐྱེན་ཐེབས་པའི་ཚད་ནི་རྒྱ་ཆེ་བ་ལས་ཀྱང་གཏིང་ཟབ་པ་ཞིག་ཡིན་ཚོད་རེད། མ་གཞི་ནས་རྒྱ་གར་གྱི་རིག་གནས་ཤུགས་རྐྱེན་བོད་ལ་ཐེབས་པའི་ཚད་ནི་དཔག་དཀའ་བ་ཞིག་གོ ཡིན་ཡང་ཟུར་ངོས་རེ་ནས་གླེང་ན་རྒྱ་ཡེ་བཀྲ་བྷོས་”བྲམ་ཟེའི་ཆོས་ལུགས་ཀྱི་ལྷ་དང་། སངས་རྒྱས་ཆོས་ལུགས་ཀྱི་ལྷའི་དཔུང་ཚོགས་ཆེན་པོ་དེ་སྔ་མོ་ནས་གངས་རིའི་མུ་ཁྱུད་བརྒལ་ནས་འོངས་ཏེ། བོད་ཡུལ་ཆོལ་ཁ་གསུམ་གྱི་ཁྱོན་ལ་གཞི་བཅས། རྒྱ་གར་གྱི་རིག་གནས་བོད་ཀྱི་རིག་གནས་ཀྱི་གྲུབ་ཆ་གཙོ་བོ་རུ་གྱུར་པ་དང་མཉམ་དུ་རྒྱ་གར་ནས་འོངས་པའི་ལྷ་དེ་རྣམས་ཀྱང་བོད་ཀྱི་ལྷའི་གྲུབ་ཆ་གཙོ་བོ་རུ་གྱུར་”ཞེས་པ་བཞིན་ཡང་རྒྱ་ཡེ་བཀྲ་བྷོས་རླངས་ཀྱི་པོ་ཏི་བསེ་རུ་རྒྱས་པ་ལས་ལུང་དྲངས་པ་ཞིག་སྟེ”དེས་ན་བོད་ཀྱི་རྩ་བའི་རུས་ཆེན་རྣམས་ཀྱི་ཁུངས་དང་བོད་རྗེའི་ཐོག་མ་གཉའ་ཁྲི་བཙན་པོའི་གདུང་ཡང་སངས་པོ་འབུམ་ཁྲི་དང་ཡབ་ལྷ་བརྡལ་དྲུག་སོགས་སྲིད་པའི་ལྷ་ཆེན་རྣམས་ལ་གཏུགས་ཡོད་པས། མི་རྒྱུད་ལྷ་ནས་ཆད་ཟེར་བ་དེ་ཡིན་ལ་”ཞེས་བོད་བཙན་པོའི་འགོ་ཁུངས་ཀྱང་ལྷར་གཏུགས་པ་དང་ལྷའི་འགོ་ཁུངས་ནི་རྒྱ་གར་ལ་ཐུག་ཡོད་པ་དེའོ།། དེ་བཞིན་བོད་ཀྱི་མིའི་འགོ་ཁོངས་ནི་སྤྲེའུ་དང་འདྲེས་ཚུལ་གླེང་སྲོལ་པ་དེ་ཡང་མཐར་གཏུགས་ན་གཏམ་རྒྱུད་འདིའི་བྱུང་རིམ་དང་འབྲེལ་བ་ཟབ་མོ་ཡོད་དེ། དཔེར་ན། “ཕ་སྤྲེའུ་ནི་རྒྱ་གར་གནའ་བོའི་སྒྲུང་རབས་ཆེན་མོ་(རྰ་མཱ་ཡ་ཌ)་ལས་བྱུང་བའི་སྤྲེའུ་ཧ་ནུ་མན་ཐ་ལ་བརྟེན་ནས་རྣམ་རྟོག་འཕྲོས་ཡིན་ཏེ། (མ་ཎི་བཀའ་འབུམ་དུ་ཕ་སྤྲེའུ་བཤད་པའི་སྐབས་སུ་སྤྲེའུའི་རྒྱལ་པོ་ཧ་ལུ་མཉྫུ་བྱ་བ་ཅིག་སྤྲུལ་ལོ། ཞེས་རྒྱ་ཡེ་བཀྲ་བྷོ་ལགས་ཀྱིས་ལུང་འདྲེན་བྱས་འདུག་མོད། མ་ཎི་བཀའ་འབུམ་དུ་བོད་ཀྱི་མི་རྒྱུད་ཀྱི་ཐོག་མ་སྤྱན་རས་གཟིགས་ཀྱི་ཕྱག་གཡོན་པ་ལས་བྱུང་བའི་སྤྲེའུ་ཞིག་ཡིན་པ་ལས་གོང་དུ་དྲངས་པའི་ཚིག་ཇི་བཞིན་(སྤྲེའུའི་རྒྱལ་པོ་ཧ་ལུ་མཉྫུ་བྱ་བ་ཅིག་སྤྲུལ་ལོ།)་ཁོངས་དེ་ན་མ་མཆིས། འོན་ཀྱང་། མ་ཎི་བཀའ་འབུམ་གྱི་དཔར་གཞི་འགའ་ཞིག་མཆིས་པས་ནང་དོན་ལ་ཡང་ཁྱད་པར་བྱུང་སྲིད། དེ་ལས་ཀྱང་བྱུང་བ་དེ་དང་ཤིན་ཏུ་ཉེ་བ་ཞིག་ནི་བཀའ་ཆེམས་ཀ་ཁོལ་མར།)དེའི་ཚེ་སྲིན་ཡུལ་ལང་ཀ་པུ་རི་ན། སྲིན་པོ་ལང་ཀ་མགྲིན་བཅུ་དང་། ལྷའི་རྒྱལ་པོ་ར་མ་ཎ་གཉིས་ལྷ་མོ་གཟི་ལྡན་མ་ལ་མ་འཆམས་ནས་འཐབ་པའི་སྤྲེའུ་གྱད་ཧ་ལུ་མན་ད་བྱ་བ་སྤྱན་རས་གཟིགས་ཀྱི་སྤྲུལ་པའི་སློབ་མ་དེ་རི་པོ་ཏ་ལར་སྤྱན་རས་གཟིགས་ཀྱི་དྲུང་དུ་ཕྱིན་པ་དང་”ཞེས་བོད་ཀྱི་མི་རྒྱུད་དེ་ནས་བྱུང་ཚུལ་ཡང་གསལ།
གྲུབ་དོན།
གང་ལྟར་སྤྱི་སྡོམ་རྒྱག་ཆོག་པ་ཞིག་ནི་གཏམ་རྒྱུད་འདིའི་ཐད་ནས་ཤན་ཤུགས་ཆེན་པོ་བོད་ཀྱི་རིག་གནས་དང་ལོ་རྒྱུས་རྩོམ་རིག་བཅས་ཀྱི་ཁོངས་དང་ཁོག་ཏུ་དུས་ཡུན་རིང་པོའི་སྔོན་ནས་རས་ལ་སྣུམ་གྱིས་ཟིན་པ་ལྟར་གྱུར་འདུག ལྷག་ཏུ་བོད་ཀྱི་རྩོམ་རིག་ལ་འཇུག་པ་སུས་ཀྱང་གཏམ་རྒྱུད་འདིའི་འགྲོས་མདོར་བསྡུས་པ་ཞིག་ལ་ཅིས་ཀྱང་རྒྱུས་ཡོད་དགོས་ཏེ། དེ་ལས་བརྩམས་པའི་སྙ་ངག་དང་དེ་ལས་གྱེས་པའི་གཏམ་རྒྱུད་ནི་བོད་ཀྱི་རྩོམ་རིག་གི་ནང་ཤོང་ཆེན་པོ་བཟུང་ཡོད་པས་སོ།། རིགས་པ་དེ་ལ་བསྒྲེས་ནས་གཏམ་རྒྱུད་འདིའི་ཤན་བོད་ཀྱི་ལོ་རྒྱུས་མན་ཆད་དང་ལེགས་བཤད་ཡན་ཆད་ཀྱི་ནང་དུ་ཟུར་ངོས་རེ་རེ་ནས་སིམ་ཡོད། དེ་བས་གཏམ་རྒྱུད་འདིའི་ཁྱད་ཆོས་གཅིག་ནི་བོད་འགྱུར་སྔ་བས་མིན་ནམ། གང་ལྟར་བོད་ཀྱི་རིག་གནས་ཀྱི་མྱུ་གུའི་འདབ་མ་དང་ཐ་ན་ས་བོན་དུ་ཡང་ལྟ་ཆོག་པ་དེའོ།།
དོན་གནད་འགྲེལ་བརྗོད།
ངེད་ཀྱིས་གཏམ་རྒྱུད་འདིས་བོད་ཀྱི་རིག་གནས་ལ་ཐེབས་པའི་ཤུགས་རྐྱེན་སྐོར་ནས་དཔྱད་བརྗོད་ཐུང་ངུ་ཞིག་ཀྱང་གྲུབ་མཚམས། ད་དུང་བསུབ་ཏུ་མེད་པའི་སྟོང་ཆ་ཞིག་ལྷག་ཡོད་པ་ནི་རྒྱུ་ཆ་མང་པོ་ཞིག་ལག་སོན་མ་བྱུང་བ་དང་། སོན་པ་རྣམས་གཟབ་གནད་དབྱེ་ཞིབ་ཀྱིས་འཐུས་མི་ཚང་བ་གཅིག་རེད། དེ་བཞིན་དཔྱད་གཞི་རྒྱུ་ཆའི་སྟེང་ནས་ཕྲན་གྱིས་དམིགས་པ་ཇི་བཞིན་གྲུབ་དོན་གསལ་འདོན་ཐུབ་པ་ལ་ཁ་གསལ་བ་ལས་མི་གསལ་མང་བ་དེའོ།།
མཆན། 1 གོ་ཤུལ་གྲགས་པ་འབྱུང་གནས། ཏུན་ཧོང་ལས་ཐོན་པའི་རཱ་མ་ཎའི་རྟོགས་བརྗོད། “ཧ་ལམ་སྤྱི་ལོའི་སྔོན་གྱི་དུས་རབས་གཉིས་པ་ཙམ་ནས་ཁ་རྒྱུན་དུ་གྲགས་པ་དྲང་སྲོང་གྲོག་མཁར་པ་གཙོས་མཁས་དབང་རྣམ་པས་སཾ་སྐྲྀ་ཏའི་སྐད་ཀྱིས་གླེགས་བམ་ལ་བྲིས།”ཞེས་གསལ། 2 དམུ་དགེ་བསམ་གཏན་རྒྱ་མཚོ། རཱ་མ་ཎའི་གཏམ་རྒྱུད་ཀྱི་དཔྱད་གཞི་བསྡུ་སྒྲིག ས་རཱ་བོད་ཀྱི་མཐོ་རིམ་སློབ་གཉེར་ཁང་ནས་འགྲེམ་སྤྲེལ་བྱས། ཤ ༣ 3 དགེ་འདུན་ཆོས་འཕེལ། (དགེ་འདུན་ཆོས་འཔེལ་གྱི་གསུང་རྩོམ།) པོད་གསུམ་པ། བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་། “ཕྲན་རང་ནས་མ་བཅོལ་ཁུར་བླངས་ཀྱི་ལུགས་སུ་བྱས་ཏེ། ཀླུའི་ཆོས་ལེའུ་བཅོ་བརྒྱད་པོ་ཐམས་ཅད་འགྲན་ཟླ་མེད་པ་ཞིག་བསྒྱུར་ཟིན་ཏེ། འོན་ཀྱང་དཔེ་འདི་བོད་ཀྱི་མཁས་པ་ཚོའི་སྤྱན་ལམ་དུ་འགྲིམ་པའི་དུས་ཤིག་ཤིན་ཏུ་ཡང་འབྱུང་དཀའ་བར་མངོན། བོད་སྐྱོང་བསྟན་མ་བཅུ་གཉིས་ཀྱིས་འདི་འདྲའི་ལས་ལ་འཁུ་ལྡོག་བྱེད་ཟེར་ནས་ཞེད་སྐྲག་སློང་བ་ཡང་འདུག་སྟེ། དྲུག་སྡེ་དག་གིས་གང་བསམ་པ་བཅུ་གཉིས་སྡེ་རྣམས་ཀྱིས་ལེགས་པར་གོ་བས་ཐུགས་ནང་ཤིན་ཏུ་གཤིན་པར་འོང་མཆི།”ཞེས་བཞེད་དོ།། 4 བཀྲས་མཐོང་ཐུབ་བསྟན་ཆོས་དར། དགེ་འདུན་ཆོས་འཕེལ་གྱི་ལོ་རྒྱུས། བོད་ཀྱི་དཔེ་མཛོད་ཁང་། ཤ ༢༢༧ ནས ༢༢༨ 5 ༄༅། ། དཔལ་དགའ་བྱེད་རཱ་མའི་ལོ་རྒྱུས་རཱ་མ་ཡཱ་ཎའི་མེ་ལོང་དང་། དེའི་ཁ་སྐོང་། དྲང་སྲོང་གྲོག་མཁར་གྱི་རཱ་མ་ཡཱ་ཎ་རྩ་འགྲེལ་ལ་གཞི་བྱས་ཏེ་བྲིས་པ་རཱ་མའི་སྤྱོད་ཚུལ་ཡོངས་སུ་ཚང་བ།། 6 གོ་ཤུལ་གྲགས་པ་འབྱུང་གནས། ཏུན་ཧོང་ལས་ཐོན་པའི་རཱ་མ་ཎའི་རྟོགས་བརྗོད། “(རཱ་མ་ཎའི་རྟོགས་བརྗོད)བོད་འགྱུར་མ་འདི་ནི་སྤྱི་ལོའི་དུས་རབས་དགུ་པའི་སྐབས་སུ་བསྒྱུར་པའི་འགྱུར་ཡིག་ཡིན་པས་ཕལ་ཆེར་འཛམ་གླིང་ཡིག་རིགས་ལས་འགྱུར་སྔ་ཤོས་ཡིན་ཚོད་འདུག”ཅེས་གསལ། 7 རྒྱ་ཡེ་བཀྲ་བྷོ། རཱ་མ་ཎའི་རྟོགས་བརྗོད། “དགེ་ལྡན་བསྟན་པ་འཛིན་པའི་སྐྱེས་བུའི་ཁྲོད་དུ་སྙན་ངག་འདི་ལས་མཁས་པ་མ་བྱུང་སྐད།”ཅེས་ཀྱང་གསལ། 8 རྒྱ་ཡེ་བཀྲ་བྷོ། རྒྱ་གར་འཕགས་པའི་ཡུལ་གྱི་རིག་གནས་བོད་གངས་ཅན་གྱི་རྩོམ་རིག་དང་ཇི་ལྟར་འབྲེལ་བའི་ཚུལ་ལ་དཔྱད་པ་དཔྱོད་ལྡན་ཡིད་ཀྱི་དགའ་སྟོན། ཤ ༡༡༩ ནས ༡༢༠ 9 རྒྱ་ཡེ་བཀྲ་བྷོ། རྒྱ་གར་འཕགས་པའི་ཡུལ་གྱི་རིག་གནས་བོད་གངས་ཅན་གྱི་རྩོམ་རིག་དང་ཇི་ལྟར་འབྲེལ་བའི་ཚུལ་ལ་དཔྱད་པ་དཔྱོད་ལྡན་ཡིད་ཀྱི་དགའ་སྟོན། ཤ ༡༢༠ 10 དགེ་འདུན་ཆོས་འཕེལ། དགེ་འདུན་ཆོས་འཕེལ་གྱི་གསུང་རྩོམ། པོད་དང་པོ། ཤ ༦༣ 11 ས་སྐྱ་པཎྚ་ཏ་ཀུན་དགའ་རྒྱལ་མཚན། ས་སྐྱ་ལེགས་བཤད། 12 རྒྱ་ཡེ་བཀྲ་ཡེ་བྷོ། རཱ་མ་ཎའི་རྟོགས་བརྗོད། རཱ་མ་ཎའི་དཔྱད་གཞི་བསྡུ་སྒྲིག ས་རཱ་བོད་ཀྱི་མཐོ་རིམ་སློབ་གཉེར་ཁང་ནས་འགྲེམ་སྤེལ་བྱས། ཤ ༣༨༥ 13 དཔལ་རྩེ་དང་ལྷ་རྒྱ་ཚེ་རིང་། རྒྱལ་བོ་རཱ་མ་ཎའི་གཏམ་རྒྱུད། རཱ་མ་ཎའི་དཔྱད་གཞི་བསྡུ་སྒྲིག ས་རཱ་བོད་ཀྱི་མཐོ་རིམ་སློབ་གཉེར་ཁང་ནས་འགྲེམ་སྤེལ་བྱས། ཤ ༣༩༦ 14 རྒྱ་ཡེ་བཀྲ་བྷོ། རྒྱ་གར་འཕགས་ཡུལ་རིག་གནས་བོད་གངས་ཅན་གྱི་རྩོམ་རིག་དང་ཇི་ལྟར་འབྲེལ་བའི་ཚུལ་ལ་དཔྱད་པ་དཔྱོད་ལྡན་ཡིད་ཀྱི་དགའ་སྟོན། ཤ ༡༢༡ ནས ༡༢༢ 15 རྒྱ་ཡེ་བཀྲ་བྷོ། རྒྱ་གར་འཕགས་ཡུལ་རིག་གནས་བོད་གངས་ཅན་གྱི་རྩོམ་རིག་དང་ཇི་ལྟར་འབྲེལ་བའི་ཚུལ་ལ་དཔྱད་པ་དཔྱོད་ལྡན་ཡིད་ཀྱི་དགའ་སྟོན། ཤ ༨༠ 16 རྒྱ་ཡེ་བཀྲ་བྷོ། རྒྱ་གར་འཕགས་ཡུལ་རིག་གནས་བོད་གངས་ཅན་གྱི་རྩོམ་རིག་དང་ཇི་ལྟར་འབྲེལ་བའི་ཚུལ་ལ་དཔྱད་པ་དཔྱོད་ལྡན་ཡིད་ཀྱི་དགའ་སྟོན། ཤ ༨༢ 17རྒྱ་ཡེ་བཀྲ་བྷོ། རྒྱ་གར་འཕགས་ཡུལ་རིག་གནས་བོད་གངས་ཅན་གྱི་རྩོམ་རིག་དང་ཇི་ལྟར་འབྲེལ་བའི་ཚུལ་ལ་དཔྱད་པ་དཔྱོད་ལྡན་ཡིད་ཀྱི་དགའ་སྟོན། ཤ ༩༦ 18 སྲུང་བཙན་སྒམ་པོ། བཀའ་ཆེམས་ཀ་ཁོལ་མ། དཔེ་ཐོ། ༡ དཔྱད་གཞིའི་རྒྱུ་ཆ། ༡ རཱ་མ་ཎའི་དཔྱད་གཞི་བསྡུ་སྒྲིག ས་རཱ་བོད་ཀྱི་མཐོ་རིམ་སློབ་གཉེར་ཁང་ནས་འགྲེམ་སྤེལ་བྱས། (དཔྱད་གཞི་བསྡུ་སྒྲིག་འདིའི་ནང་རཱ་མ་ཎའི་གཏམ་རྒྱུད་དང་འབྲེལ་བའི་བརྗོད་དཔྱོད་བཅུ་གཉིས་ཡོད་པ་ཡོངས་ལྟ་ཀློག་དང་ལྔ་ལས་རྒྱུ་ཆ་ཁུངས་འདྲེན་བྱས་ཡོད།) ༢ དགེ་འདུན་ཆོས་འཔེལ་གྱི་གསུང་རྩོམ། པོད་གསུམ་པ། བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་། ༣ དགེ་འདུན་ཆོས་འཕེལ་གྱི་ལོ་རྒྱུས། བོད་ཀྱི་དཔེ་མཛོད་ཁང་། ༤ ས་སྐྱ་ལེགས་བཤད། ༥ རྒྱ་གར་འཕགས་ཡུལ་རིག་གནས་བོད་གངས་ཅན་གྱི་རྩོམ་རིག་དང་ཇི་ལྟར་འབྲེལ་བའི་ཚུལ་ལ་དཔྱད་པ་དཔྱོད་ལྡན་ཡིད་ཀྱི་དགའ་སྟོན། ༦ བཀའ་ཆེམས་ཀ་ཁོལ་མ། སེ་ར་ཡིག་རྙིང་དཔེ་སྐྲུན་ཁང་། ༧ མ་ཎི་བཀའ་འབུམ།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག https://www.tsanpo.com/forum/28703.html


text:
__________ཁྲིམས་ལུགས་སློབ་མ་རྫ་ཆུའི་ཉི་འོད།
ཧྥ་རན་སིའི་སྲིད་དོན་སྨྲ་བ་མོན་ཊེ་སི་ཁུའུ་Montesquieu ཡིས་“སྲིད་གཞུང་ཞིག་གི་ཁྲིམས་བཟོའི་བྱེད་ལས་དང་ཁྲིམས་བཤེར་གྱི་བྱེད་ལས། ཁྲིམས་ལུགས་ལག་བསྟར་གྱི་བྱེད་ལས་གསུམ་པོའི་དབང་ཚད་གཅིག་སྡུད་བྱས་པ་ཡིན་ཚེ་སྲིད་གཞུང་དེ་ཉིད་སྒེར་གཅོད་དང་གདུག་རྩུབ་ཅན་དུ་གྱུར་ནས་ཞབས་འོག་གི་སྐྱེ་བོ་ཀུན་གྱི་རང་དབང་དང་ཐོབ་ཐང་རྡོག་རུལ་དུ་ཐེབས་ངེས་ཡིན་པར་”བཤད་དེ་དམངས་གཙོ་ཡང་དག་ཅིག་དང་། སྐྱེ་བོའི་ཐོབ་ཐང་ལ་སྲུང་སྐྱོབ་ངེས་ཅན་ཞིག་ཐོབ་ཕྱིར་དུ་དབང་ཆ་བགོ་འགྲེམ་གྱི་རྣམ་གཞག་ theory of separation of power གཏན་ལ་ཕབས། དེས་ཨ་མི་རི་ཀའི་རྩ་ཁྲིམས་ལ་ཤུགས་རྐྱེན་ཆེས་ཆེར་ཐེབས་ཤིང་རྩ་ཁྲིམས་ཀྱི་དོན་ཚན་ ༡ ནས་ ༣ བར་དམངས་གཙོའི་ཀ་བ་གསུམ་པོའི་དབང་ཆ་དང་ལས་དོན་བྱེད་ཕྱོགས་ཆ་བགོས་གསལ་པོར་བྱས་ཡོད་ཅིང་ཕན་ཚུན་གྱི་ནང་ཁུལ་ལས་དོན་ཐད་ཐེ་གཏོགས་དང་ཚོད་འཛིན་མི་ཡོང་བའི་ཕྱིར་དུ་རྩ་ཁྲིམས་ཀྱིས་ཚད་བཀག་ངེས་ཅན་ཞིག་ཀྱང་བཞག་ཡོད་པ་ཡིན། རིམ་གྱིས་དམངས་གཙོའི་རྒྱལ་ཁབ་ཕལ་མོ་ཆེའི་རྩ་ཁྲིམས་ཀྱི་གྲུབ་ཆ་གཙོ་བོ་རུ་གཞི་རྩའི་ཐོབ་ཐང་དང་འོས་འགན་དག་ཕུད་པའི་ཕལ་ཆེ་བར་ཀ་བ་གསུམ་པོའི་དབང་ཆ་དང་ལས་དོན་བྱེད་ཕྱོགས་ཀྱི་རིམ་པ་རྒྱས་པར་འཁོད་ཡོད།
དབང་ཆ་བགོ་འགྲེམ་བྱས་པ་དེས་དམངས་གཙོའི་ཀ་བ་གསུམ་དུ་འབོད་པའི་ཁྲིམས་ལུགས་དབང་འཛིན་དང་ཁྲིམས་བཟོ་དབང་འཛིན། འཛིན་སྐྱོང་འགན་འཛིན་བཅས་ཀྱིས་དབང་ཆ་ལོག་སྤྱོད་དང་སྒེར་གཅོད་མི་ཡོང་བར་ཕན་ཐོགས་རླབས་ཆེན་སྒྲུབ་ཀྱིན་ཡོད་པ་མ་ཟད། དེའི་རྐྱེན་བྱས་ནས་སྐྱེ་བོའི་ཐོབ་ཐང་སྲུང་སྐྱོབ་དང་དམངས་གཙོ་རྒྱུན་གནས་དང་སྲ་བརྟན་ཡོང་བ་ལ་དོན་འབྲས་ཆེན་པོ་འབྱུང་བཞིན་ཡོད་པ་ཡིན། སྤྱིར་དབང་ཆ་བགོ་འགྲེམ་ཟེར་དུས་ཀ་བ་གསུམ་པོའི་དབར་དབང་ཚད་འདྲ་མཉམ་ཡིན་དགོས་པའི་ངེས་པ་མེད་ལ་ཀ་བ་གསུམ་པོ་ཕན་ཚུན་གྱི་བར་ཐེ་གཏོགས་རྩ་ནས་བྱེད་མི་ཆོག་པའི་དོན་དག་ཀྱང་མིན། ཀ་བ་གསུམ་པོའི་དབར་གཅིག་ལ་གཅིག་བལྟས་ check and balance ཀྱི་ལམ་ནས་ཕན་ཚུན་གྱི་དབང་ཚད་སྙོམ་སྒྲིག་བྱེད་པའི་ལམ་ལུགས་ཀྱང་རྒྱལ་ཁབ་ཚང་མས་ལག་བསྟར་བྱེད་ཀྱིན་ཡོད་པ་ཡིན།
དབང་ཆ་བགོ་འགྲེམ་བྱེད་སྟངས་ཀྱི་ཐད་དུ་དམངས་གཙོའི་རྒྱལ་ཁབ་ཚོའི་དབར་ལའང་མི་མཐུན་པའི་ཆ་མང་ཙམ་ཡོད། དཔེར་ན་ཨིན་ཡུལ་ལྟ་བུར་མཚོན་ན་ཁྲིམས་བཟོ་དབང་འཛིན་ལ་ཀ་བ་གཞན་གཉིས་ལས་མཐོ་བའི་དབང་ཚད་ཡོད་པས་ parliamentary supremacy བླ་མེད་ཁྲིམས་བཟོ་དབང་འཛིན་གྱི་ལམ་ལུགས་ལྟ་བུ་ཡིན་ཡང་ཨ་རི་ནི་དེ་ལས་ལྡོག་ཏེ་འཛིན་སྐྱོང་འགན་འཛིན་གྱི་ཁེ་དབང་ executive privilege ཧ་ཅང་བཙན་པའི་ཁར་སྲིད་འཛིན་ལམ་ལུགས་ཀྱི་རྒྱལ་ཁབ་ཅིག་ཡིན་པས་ལག་ལེན་དངོས་སུ་འཛིན་སྐྱོང་ལ་དབང་ཚད་ཧ་ཅང་མཐོན་པོ་ཡོད། རྒྱ་གར་དུ་ཁྲིམས་ཀྱི་ཞིབ་བཤེར་ judicial review (འཛིན་སྐྱོང་དང་གྲོས་ཚོགས་ཀྱི་ཁྲིམས་དང་སྒྲིག་གཞི་ལ་ཁྲིམས་ཁང་ནས་ཞིབ་བཤེར་བྱེད་པའི་དབང་ཚད།) ཟེར་བ་རྩ་ཁྲིམས་ཀྱི་གཞི་རྩའི་ཐོབ་ཐང་གི་ཁོངས་སུ་ཚུད་ཡོད་པས་ཁྲིམས་ལུགས་དབང་འཛིན་ནི་རྩ་ཁྲིམས་ཀྱི་ལྟ་སྲུང་བའམ་གཞི་རྩའི་ཐོབ་ཐང་གི་ལྟ་སྲུང་བ་ཞིག་ཏུ་བརྩིས་ཡོད་ཅིང་དབང་ཚད་ཧ་ཅང་མཐོན་པོ་སྤྲད་ཡོད།
དབང་ཆ་བགོ་འགྲེམ་བྱས་པའི་རྒྱུ་མཚན་གྱིས་རྒྱལ་ཁབ་མང་པོའི་རྩ་ཁྲིམས་སམ་ཁྲིམས་ཡིག་གཞན་དུ་ཀ་བ་གསུམ་པོའི་ནང་ཁུལ་གྱི་ལས་དོན་མི་ཉུང་བ་ཞིག་གི་སྒང་ལ་རང་འགན་རང་སྒྲུབ་བྱེད་པ་ལས་ཕུན་ཚུན་བར་ཐེ་གཏོགས་བྱེད་མི་ཆོག་པའང་བཟོས་ཡོད། དཔེར་ན། གནས་ཡུལ་རྒྱལ་ཁབ་རྒྱ་གར་ལྟ་བུ་ལ་མཚོན་ན་རྩ་ཁྲིམས་དོན་ཚན་ ༡༠༥ དང་ ༡༩༤ སོ་སོར་དབུས་དང་། མངའ་སྡེའི་ཁྲིམས་བཟོ་དབང་འཛིན་གྱི་ཁེ་དབང་ parliamentary privileges གི་སྐོར་འཁོད་པའི་ནང་དུ། གྲོས་ཚོགས་ཀྱི་འཐུས་མིའི་གཏམ་བརྗོད་རང་དབང་དང་གྲོས་ཚོགས་ཚོགས་དུས་སྐབས་ཀྱི་ལས་དོན་དང་འོས་ཤོག་འཕེན་ཕྱོགས་སོགས་ལ་ཁྲིམས་ཁང་གང་གིས་ཀྱང་ཐེ་གཏོགས་བྱེད་མི་ཆོག་པ་མ་ཟད། རྩ་ཁྲིམས་དོན་ཚན་ ༡༢༢ པར་ཁྲིམས་བཟོ་དབང་འཛིན་གྱི་སྤྱི་འཐུས་དང་ལས་བྱེད་སུ་ལའང་ཁྲིམས་ཁང་གང་གིས་ཀྱང་གྲོས་ཚོགས་ཀྱི་ལས་དོན་ཅི་རིགས་སྒྲིག་གཞི་དང་མི་མཐུན་པར་བསྙད་དེ་རྩད་གཅོད་བྱེད་མི་ཆོག་པ་འཁོད་ཡོད། མ་ཟད་ཁྲིམས་ལུགས་དབང་འཛིན་གྱི་ཁེ་དབང་དང་འགལ་བའི་བྱ་སྤྱོད་ལ་ཁྲིམས་ཆད་གྲོས་ཚོགས་རང་གིས་གཏོང་ཆོག་པ་བཟོས་ཡོད། དེ་ལྟ་བུའི་སྒྲིག་ཁྲིམས་ཀྱི་དགོས་དམིགས་གཙོ་བོ་ནི་གྲོས་ཚོགས་ནང་ཁུལ་གྱི་ལས་དོན་རྣམས་ཕྱིའི་ཤུགས་རྐྱེན་དང་བར་ཆད་མེད་པར་ཚགས་ཚུད་ངང་འགྲུབ་པའི་ཆེད་དུ་ཡིན་པ་རེད།
རང་ཅག་བཙན་བྱོལ་བོད་མིའི་བཅའ་ཁྲིམས་རིན་པོ་ཆེའི་ལེའུ་ལྔ་པའི་དོན་ཚན་ ༥༨ པར་སྤྱི་འཐུས་ལྷན་ཚོགས་ཀྱི་ལས་དོན་ལ་ཁྲིམས་ཞིབ་ཁང་ནས་རྩད་གཅོད་མི་ཆོག་པའི་སྐོར་འཁོད་པའི་ནང་གསེས་དང་པོར་“སྤྱི་འཐུས་ལྷན་ཚོགས་ཀྱི་ལས་དོན་གང་ཞིག་ཚད་ལྡན་ཡིན་མིན་དང་ཐག་གཅོད་བྱེད་ཕྱོགས་ལྷན་ཚོགས་ཀྱི་སྒྲིག་གཞི་དང་མཐུན་མིན་ལ་བསྙད་དེ་ཁྲིམས་ཞིབ་ཁང་ནས་རྩད་གཅོད་མི་ཆོག”ཅེས་གསལ་ཡོད་ཅིང་། ནང་གསེས་གཉིས་པར་“ལྷན་ཚོགས་ཀྱི་འགྲོ་ལུགས་དང༌། སྒྲིག་གཞི་བཟོ་འགོད་བཅས་ཀྱི་ཆེད་བཅའ་ཁྲིམས་འདིའི་ཐོག་ནས་སྤྲད་པའི་དབང་ཚད་ལག་བསྟར་བྱེད་ཕྱོགས་ལ་སྤྱི་འཐུས་ལྷན་ཚོགས་ཀྱི་ཚོགས་མི་སུ་ཡང་ཁྲིམས་ཞིབ་ཁང་གང་གིའང་ཁྱབ་ཁོངས་སུ་མེད།” ཅེས་འཁོད་ཡོད་པ་རེད། དེ་བཞིན་བཅའ་ཁྲིམས་རིན་པོ་ཆེའི་དོན་ཚན་ ༤༦ པར་སྤྱི་འཐུས་ཀྱི་དམིགས་བསལ་ཐོབ་ཐང་ངམ་ཁེ་དབང་འཁོད་པའི་ནང་དུ་“སྤྱི་འཐུས་སུ་རུང་ནས་སྤྱི་འཐུས་ལྷན་ཚོགས་སམ། དེའི་ཚོགས་ཆུང་གང་རུང་ནང་གྲོས་མོལ་གླེང་ཕྱོགས་དང༌། འོས་བསྡུ་བྱེད་སྟངས་འགྲིག་མིན་གྱི་སྐོར་ལ་སུས་ཀྱང་ཁྲིམས་ཞིབ་ཁང་དུ་ཞུ་གཏུགས་མི་ཆོག”ཅེས་གསལ་ཡོད།
གོང་དུ་འཁོད་པའི་བཅའ་ཁྲིམས་ཀྱི་དོན་ཚན་ཁག་ལ་གཞིགས་ན་ཉེ་ལམ་བོད་མི་མང་སྤྱི་འཐུས་ལྷན་ཚོགས་ཚོགས་ཚོགས་ཐེངས་བདུན་པའི་ལས་ཉིན་བཞི་པར་བཀའ་བློན་དུ་མང་མོས་ཀྱིས་འདེམས་ཐོན་བྱུང་བའི་གང་ཟག་དེའི་འོས་བསྡུའི་སྐོར་ལ་ཁྲིམས་ཞིབ་ཁང་ནས་རྩད་གཅོད་བྱས་པ་དང་། དེའི་ཐད་ཀྱི་གྲོས་ཚོགས་ཀྱི་ལས་དོན་བྱེད་ཕྱོགས་ཚད་ལྡན་ཡིན་མིན་དང་སྒྲིག་གཞི་དང་འགལ་མིན་ལ་བསྙད་དེ་ངོས་བཞེས་མ་བྱས་པ་ནི་བཅའ་ཁྲིམས་ཀྱི་དགོངས་དོན་དང་འགལ་ཡོད་པར་སྣང་།
བཅའ་ཁྲིམས་དོན་ཚན་ ༤༦ པའི་ནང་གསེས་དང་པོར་ཚོགས་གཙོ་ཚོགས་གཞོན་འདེམས་པ་མཚོན་པའི་ལས་དོན་ཅི་རིགས་ཀྱི་སྒང་ལ་འོས་བསྡུ་བྱེད་པར་“སྤྱི་འཐུས་རྩ་འབོར་དང་ངོ་ཡོད་ཆ་བགོས་རྩིས་སྐོར་སྐབས་འཕྲོས་ལྷག་སྐར་ཆ་བརྩི་མ་དགོས།”(བཅའ་ཁྲིམས་ཨིན་འགྱུར་མའི་ཚིག་དོན་ལ་བལྟས་ན་ལྷག་ཏུ་གསལ) ཞེས་འཁོད་འདུག་པ་ལྟར་ན་བཅའ་ཁྲིམས་དོན་ཚན་ ༢༢ ལྟར་བཀའ་བློན་དུ་འདེམས་པར་སྤྱི་འཐུས་རྩ་འབོར་གྱི་བརྒྱ་ཆ་ ༥༠ ལས་མི་ཉུང་བ་དགོས་ཚེ། རྩ་འབོར་ ༤༣ ལས་ ༢༡.༥ ཡན་གྱིས་རྒྱབ་སྐྱོར་ཐོབ་དགོས་པ་ཡིན་ཡང་འོས་འཕེན་མཁན་སྤྱི་འཐུས་ཕྱེད་ཀ་ (༠.༥) ཞིག་ཡོང་ཐབས་མེད་པ་ཡིན་སྟབས་བཅའ་ཁྲིམས་ཀྱི་བསྟན་དོན་ལྟར་འཕྲོས་ལྷག་སྐར་ཆ་མ་བརྩིས་ཚེ་སྤྱི་འཐུས་གྲངས་ ༢༡ གྱི་རྒྱབ་སྐྱོབ་ངེས་པར་དུ་ཐོབ་དགོས་པ་ཡིན་པས་རྩ་འབོར་ནས་སྤྱི་འཐུས་ ༢༡ གིས་མང་མོས་རྒྱབ་སྐྱོར་གནང་ཞིང་ ༡༨ ཀྱིས་དགག་པ་གནང་བ། འོས་ཤོག་ ༢ སྟོང་པ་དང་ ༡ རྩིས་མེད་དུ་གྱུར་བའི་བཀའ་བློན་གྱི་འོས་བསྡུའི་གྲུབ་འབྲས་ལ་གཞིགས་ན་དེ་ཉིད་བཅའ་ཁྲིམས་དང་འགལ་མེད་པར་སྣང་།
མ་གཞི་བཙན་བྱོལ་བོད་མིའི་ཁྲིམས་ཞིབ་ཁང་གི་ཁྲིམས་ལུགས་དབང་འཛིན་གྱི་རྩ་འཛིན་ཁྲིམས་ཡིག་གི་དོན་ཚན་གང་ལའང་བཀུར་འོས་ཆེས་མཐོའི་ཁྲིམས་ཁང་ལ་སྤྱི་འཐུས་གྲོས་ཚོགས་ཀྱི་ལས་དོན་བྱེད་ཕྱོགས་དང་གྲོས་ཚོགས་ཀྱི་འོས་བསྡུའི་ཐག་གཅོད་སྐོར་ལ་རྩད་གཅོད་དང་ཐེ་ཇུས་གནང་རྒྱུའི་དབང་ཆའི་ཁྱབ་ཚད་ཅིག་ཀྱང་འཁོད་མེད་ལ། དེ་ལྟར་ཡོད་པའི་དབང་དུ་བཏང་ནའང་བཅའ་ཁྲིམས་རིན་པོ་ཆེའི་དོན་ཚན་ ༥ པ་གཞིར་བཟུང་གིས་བཅའ་ཁྲིམས་དང་འགལ་བའི་ཆ་དེའི་རྩ་འཛིན་རང་གར་རྩིས་མེད་དུ་འགྱུར་འགྲོ་བ་སྨོས་མེད་རེད།
གྲོས་ཚོགས་ཀྱི་སྤྱི་འཐུས་རྣམས་ནི་བོད་མིའི་སྒྲིག་འཛུགས་ཀྱི་ལས་བྱེད་ civil servants ཁོངས་སུ་གཏོགས་མེད་པའི་བཅའ་ཁྲིམས་དོན་ཚན་ ༦༦ པར་ཆེས་མཐོའི་ཁྲིམས་ཞིབ་ཁང་གི་དབང་ཚད་གསལ་བའི་ནང་གསེས་དོན་ཚན་ཁ་པར་“བོད་མིའི་སྒྲིག་འཛུགས་ཀྱི་འགན་འཛིན་ལས་ཁུངས་སམ། ལས་བྱེད་པའི་ལས་དོན་བྱེད་ཕྱོགས་དང༌། དྲང་བདེན་བྱུང་མིན་ལ་བརྟེན་པའི་རྩོད་གླེང༌”ཐག་གཅོད་བྱ་རྒྱུའི་དབང་ཚད་ཡོད་ཅེས་པ་ནི་འཛིན་སྐྱོང་འགན་འཛིན་གྱི་ཁྱབ་ཁོངས་སུ་གཏོགས་པའི་ལས་བྱེད་རྣམས་ལ་གོ་དགོས་པ་ཡིན་པས་(བཅའ་ཁྲིམས་ཨིན་འགྱུར་མའི་ཚིག་དོན་ལ་བལྟས་ན་ལྷག་ཏུ་གསལ)ཐེངས་འདིའི་བཀུར་འོས་ཁྲིམས་ཞིབ་ཁང་གི་བྱ་སྤྱོད་དེ་ནི་བཅའ་ཁྲིམས་སུ་གསལ་བའི་དབང་ཆའི་ཁྱབ་ཚད་དང་བརྒལ་ཡོད་པར་སེམས།
ལར་ནས་བཀུར་འོས་ཆེས་མཐོའི་ཁྲིམས་ཞིབ་ཁང་ནི་བོད་མིའི་སྒྲིག་འཛུགས་ཀྱི་ཁྲིམས་འཛིན་གོང་ན་མེད་པ་དེ་ཡིན་ཞིང་དེར་བཅའ་ཁྲིམས་ཀྱི་དོན་ཚན་ཁག་དང་འགལ་མིན་གྱི་རྩོད་རྙོག་སྐོར་ཐག་གཅོད་བྱེད་པའི་དབང་ཚད་ཡོད་ལ། ཚིག་འགྲེལ་དང་ཁྲིམས་ལུགས་གོ་དོན་འགྲེལ་བའི་དབང་ཚད་ཀྱང་ཡོད། འོན་ཀྱང་གོང་འཁོད་བཅའ་ཁྲིམས་ཀྱི་དོན་ཚན་ཁག་གི་ཚིག་དོན་ཁ་གསལ་ཞིང་དགོས་དམིགས་མངོན་གསལ་དོད་པོ་འདུག་པས་གོ་ལོག་ཏུ་འགྲོ་རྒྱུའི་གཞི་གང་ཡང་མེད་པར་སྣང་།
བཅའ་ཁྲིམས་དང་འགལ་མིན་གྱི་རྩོད་རྙོག་ཐག་གཅོད་བྱ་རྒྱུའི་དབང་ཚད་བཀུར་འོས་ཁྲིམས་ཞིབ་ཁང་ཁོ་ན་ལ་ཡོད་པས་བཀུར་འོས་ཁྲིམས་ཞིབ་ཁང་ནི་རང་བཞིན་གྱིས་བཅའ་ཁྲིམས་ཀྱི་ལྟ་སྲུང་བ་ཉག་གཅིག་ཏུ་གྱུར་ཡོད། དེར་བརྟེན་གང་གི་མཛད་སྤྱོད་ཐ་དག་ཅིས་ཀྱང་བཅའ་ཁྲིམས་རིན་པོ་ཆེའི་དགོངས་དོན་དང་ཕྲ་མོ་ཙམ་ཡང་མ་འགལ་བར་གནང་རྒྱུ་ནི་ཤིན་ཏུ་ནས་ཀྱང་གལ་འགངས་ཆེ་བ་ཡིན་པ་སྨོས་མེད་རེད།
ཁྲིམས་ཀྱིས་དབང་བསྒྱུར་འོག་ཏུ་གནས་པའི་སྤྱི་ཚོགས་ཤིག་ལ་མཚོན་ན་ཆེས་མེད་དུ་མི་རུང་བ་ནི་ཁྲིམས་ལུགས་དབང་འཛིན་ཡིན་ལ། དེ་ལས་ཀྱང་གལ་ཆེ་བ་ནི་ཁྲིམས་ལུགས་དབང་འཛིན་ཀྱི་ཕུང་པོ་དེ་ཉིད་ལ་རྩ་ཁྲིམས་སམ་བཅའ་ཁྲིམས་ཀྱི་རྣམ་ཤེས་ཡང་དག་ཅིག་ཞུགས་དགོས་པ་དེ་ཡིན། དེ་ལྟར་མ་བྱུང་ཚེ་ཁྲིམས་ཀྱི་སྙིང་པོ་བརླག་འགྲོ་ལ་དྲང་བདེན་མ་ཡིན་པའི་ཆར་རླུང་དྲག་ཏུ་ལྡང་ངེས་ཤིང་ཆེས་རྩ་ཆེན་དུ་ལྟ་བའི་སྐྱེ་བོའི་ཐོང་ཐང་དང་རང་དབང་དག་གི་སྲོག་ཤིང་ཡང་སྐམ་འགྲོ་བར་ངེས། སྐབས་དེ་འདྲ་ཞིག་ཏུ་དམངས་གཙོ་ཟེར་བའང་ཐ་སྙད་ཙམ་དུ་འགྱུར་འགྲོ།
སྤྱིར་ཉེ་བའི་དུས་སུ་ཆབ་སྲིད་ཀྱི་རོལ་རྩེད་དང་ཕྱོགས་ལྷུང་འཐེན་འཁྱེར་གྱི་དབང་གིས་རང་རེའི་སྤྱི་ཚོགས་འདི་ཧ་ཅང་འཁྲུག་འཛིང་ཅན་དུ་གྱུར་སོང་། ཆབ་སྲིད་པ་ནི་ནམ་ཡང་ཆབ་སྲིད་པ་ཡིན་པས་འཁྲབ་སྟོན་དང་རང་ཕྱོགས་འཛིན་པའི་ལས་ལ་འཇུག་པ་ནི་སྤྱི་ཚོགས་གང་དུ་ཡང་འགོག་ཏུ་མེད་པ་ཞིག་ཡིན་མོད། འོན་ཀྱང་། དེ་དག་གི་བྱ་སྤྱོད་ཀྱིས་སྤྱི་ཚོགས་བརྡབ་གསིག་དང་སྐྱེ་བོའི་ཐོབ་ཐང་ལ་གནོན་སྐྱོན་བཏང་ཚེ་དྲང་བདེན་གྱི་བློ་མིག་ཐོགས་ཤིང་མཐའ་གཉིས་སུ་མ་ལྷུང་བའི་ཁྲིམས་ལུགས་དབང་འཛིན་བརྟན་པོ་ཞིག་ནི་ཅིས་ཀྱང་མེད་དུ་མི་རུང་བ་ཡིན། རྒྱ་གར་ལ་ཆ་མཚོན་ནའང་ཆབ་སྲིད་ཀྱི་འགྲན་རྩོད་དང་རྙོག་འཛིང་རྒྱུན་ཆད་མེད་པ་ཞིག་ཡོད་ཀྱང་ཁྲིམས་ཁང་གི་ངོས་ནས་ཆབ་སྲིད་པའི་བྱས་ཉེས་ཡོ་བསྲང་དང་ཐོབ་ཐང་སྲུང་སྐྱོབ་ལེགས་པོ་བྱེད་ཐུབ་པ་བྱུང་ཡོད། གྲོས་ཚོགས་ལམ་ལུགས་ཀྱི་དམངས་གཙོའི་རྒྱལ་ཁབ་ཅིག་ཡིན་པའི་རྐྱེན་གྱིས་རྒྱ་གར་གྱི་སྲིད་བློན་ལ་འཛིན་སྐྱོང་དང་ཁྲིམས་བཟོ་ལྷན་ཁང་གཉིས་ཀར་དབང་ཚད་ངེས་ཅན་ཞིག་ཡོད་པར་བརྟེན། སྔ་གཞུག་ཏུ་དབང་ཆ་ལོག་སྤྱོད་ཀྱིས་རྩ་ཁྲིམས་ཀྱི་ནང་དོན་མང་པོ་ཞིག་ལ་ལག་པ་འཆང་མྱོང་ཡོད་ཀྱང་དེ་དག་ལ་ཁྲིམས་ལུགས་དབང་འཛིན་གྱི་ངོས་ནས་གདོང་ལེན་བཙན་པོ་བྱས་ཏེ། རྒྱ་གར་གྱི་དམངས་གཙོའི་རིན་ཐང་དང་རྩ་ཁྲིམས་ཀྱི་རིན་ཐང་ཉམས་དམས་སུ་མ་སོང་བར་བརྟན་པོར་ཉར་ཚགས་ཐུབ་པ་བྱུང་ཡོད། དེ་བཞིན་ཨ་རི་དང་ཨིན་ཡུལ་སོགས་དམངས་གཙོའི་རྒྱལ་ཁབ་གང་དུ་ཡིན་ཡང་ཁྲིམས་ལུགས་དབང་འཛིན་ནི་རྩ་ཁྲིམས་ཀྱི་ལྟ་སྲུང་བ་དང་དམངས་གཙོའི་ལྟ་སྲུང་བ། སྐྱེ་བོའི་ཐོབ་ཐང་གི་ལྟ་སྲུང་བ་བླ་ན་མ་མཆིས་པ་དེ་ཡིན་པས་རྩ་ཁྲིམས་དང་དམངས་གཙོ། སྐྱེ་བོའི་ཐོབ་ཐང་གི་ཕྱིར་དུ་ཁྲིམས་ལུགས་དབང་འཛིན་ནི་ནམ་ཡང་དྲང་བདེན་གྱི་ས་ནས་ཀྲོང་ངེར་འགྱིང་དགོས་པ་ཡིན། དེ་ཉིད་ཆབ་སྲིད་ཀྱི་གཡོ་གར་ནང་དུ་ཚུད་པ་ནས་བཟུང་དམངས་གཙོའི་རིན་ཐང་ཡོད་ཚད་ཀྱང་དེ་མུར་བརླག་འགྲོ་བར་གདོན་མི་ཟ།
མདོར་དེད་ན་སྐྱེ་བོའི་གཞི་རྩའི་ཐོབ་ཐང་གིས་ཚེ་སྲོག་བྱས་ཤིང་དེང་རབས་དམངས་གཙོའི་དབང་ཆ་བགོ་འགྲེམ་གྱི་ཁྱད་ཆོས་དམིགས་བསལ་དེ་ཡིས་ཟུང་ཁྲག་བྱས་པའི་རྒྱལ་ཁབ་ཀྱི་རྩ་ཁྲིམས་སམ་བཅའ་ཁྲིམས་ནི་སྲུང་སྐྱོབ་དང་ལག་བསྟར་དགོས་པ་ལས་དེ་ཉིད་མངོན་གསལ་དོད་པོར་གང་འདོད་དུ་རྩིས་མེད་དང་ལོག་སྤྱོད་བྱས་པ་ཡིན་ན་དམངས་གཙོ་ཡང་དག་ཅིག་ནི་ཉིན་མོའི་གཉིད་ལམ་རེད། རང་ཅག་ལ་ཆ་མཚོན་ཡང་བཅའ་ཁྲིམས་རིན་པོ་ཆེའི་རིན་ཐང་སྲུང་སྐྱོབ་བྱ་རྒྱུ་ནི་ཤིན་ཏུ་ནས་ཀྱང་གལ་ཆེ་ལ་དེའི་འགན་འཁྲི་བཀུར་འོས་ཁྲིམས་ཞིབ་ཁང་ཁོ་ན་ལ་ཡོད་པ་ཡིན། བཀུར་འོས་ཁྲིམས་ཞིབ་ཁང་གི་གཙོས་ལྷན་ཁང་ཡོངས་རྫོགས་ཀྱི་དབང་ཚད་ཀྱང་བཅའ་ཁྲིམས་རིན་པོ་ཆེས་བསྩལ་བ་ཡིན་པས་བཅའ་ཁྲིམས་རིན་པོ་ཆེ་བརྩི་མི་དགོས་པའི་ཉི་མ་དེ་ནས་བཟུང་བཀུར་འོས་ཁྲིམས་ཞིབ་ཁང་གི་བཀའ་ལ་ནུས་པ་མེད་པར་འགྱུར་འགྲོ་བ་གོར་མ་ཆག་པ་ཡིན་ནོ།།
དགག་ལན་རྩོམ་ཡིག ཁྲིམས་ལུགས་སློབ་མ་ད་དུང་བཅའ་ཁྲིམས་ལྟ་ཞིབ་དགོས་པ་མིན་ནམ།


text:
བོད་པ་དང་མོན་པའི་བར་དུས་རབས་བདུན་པ་ནས་དམིགས་བསལ་འབྲེལ་བ་ཡོད་རེད།
ཨ་རུ་ན་ཅལ་མངའ་སྡེའི་ཆོས་རིག་བློན་ཆེན་འཇམ་དཔལ་དབང་འདུས་ཀྱིས་༢༠༡༨ ལོའི་ཕྱི་ཟླ་༧ ཚེས་༢༥ ནས་ཉིན་ཤས་རིང་དྷ་སར་བོད་མིའི་སྒྲིག་འཛུགས་དང་བོད་ཁྱིམ་སློབ་གྲྭ་སོགས་བཙན་བྱོལ་བོད་མིའི་སྤྱི་ཚོགས་ནང་གཟིགས་སྐོར་དང་། སྲིད་སྐྱོང་སོགས་མཛད་གཙོ་རྣམ་པར་མཇལ་འཕྲད་གནང་ཡོད་པ་རེད། ཕྱི་ཟླ་༧ ཚེས་༣༡ ཉིན་བོད་པ་དང་མོན་པའི་བར་གྱི་འབྲེལ་བའི་སྐོར་ཁོང་ལ་བཅར་འདྲི་བྱས་ཡིན།
དྲི་བ། ཁྱེད་རང་ད་ཐེངས་དྷ་སར་ཡོད་པའི་བོད་མིའི་སྒྲིག་འཛུགས་ཀྱི་སྲིད་སྐྱོང་སོགས་ལ་མཇལ་འཕྲད་གནང་ནས། ཕྱག་ལས་གཙོ་བོ་ག་རེ་ཡིན་མིན་སྐོར་ངོ་སྤྲོད་གནང་རོགས།
ལན། ཉེ་ཆར་ཨ་རུ་ན་ཅལ་གྱི་སྤྱི་ཁྱབ་བློན་ཆེན་དང་ངེད་གཉིས་འདིར་བཅར་ནས་སྲིད་སྐྱོང་བློ་བཟང་སེང་གེ་ལ། ཧི་མ་ལ་ཡའི་རི་རྒྱུད་དང་བོད་ཀྱི་ཆོས་དང་རིག་གཞུང་གཅིག་པ་ཡིན་པས། དེ་གོང་འཕེལ་གཏོང་ཆེད་དུ་རོགས་པ་གནང་རོགས་ཞུས་ཡིན། ངོས་ལེན་གནང་ནས་ད་ཐེངས་བོད་གཞུང་ཟློས་གར་ཚོགས་པའི་ནང་མོན་རྟ་དབང་ནས་སློབ་མ་བཅུ་ཞིག་སློབ་འཇུག་བྱེད་དུ་ཡོང་ཡིན།
དྲི་བ། དེང་སྐབས་མོན་ཡུལ་གྱི་ན་གཞོན་ཚོའི་ནང་བོད་ཀྱི་ཆོས་དང་རིག་གཞུང་གི་སློབ་སྦྱོང་གནས་བབས་ག་འདྲ་ཡོད་རེད།
ལན། ༡༩༥༡ ལོ་ནས་ང་ཚོ་མོན་རྟ་དབང་རྒྱ་གར་འོག་ཏུ་སླེབས་པ་རེད། སྤྱིར་བཏང་བཤད་ན་༡༩༡༤ ལོའི་སིམ་ལའི་ཆིངས་ཡིག་བཞག་ནས་ང་ཚོ་རྒྱ་གར་ཆ་ཤས་ནང་སླེབས་ཡོད་རེད། དེའི་སྔོན་དུ་ང་ཚོ་བོད་པ་དང་ཆོས་དང་རིག་གཞུང་ཚང་མ་གཅིག་པ་བྱས་ནས་བསྡད་རེད། ད་ལྟ་ཡིན་ནའང་ང་ཚོ་ཆབ་སྲིད་ཐོག་ནས་རྒྱ་གར་གྱི་ཆ་ཤས་ཆགས་པ་ལས། ཆོས་དང་རིག་གཞུང་། སྐད་ཡིག ཡུལ་སྲོལ་ཚང་མ་བོད་པའི་དེ་སློབ་སྦྱོང་དང་འཛིན་སྐྱོང་བྱེད་བཞིན་པ་རེད།
དྲི་བ། སོ་སོའི་ཆོས་དང་རིག་གཞུང་སློབ་གཉེར་ཆེད་རྒྱ་གར་གཞུང་གི་མཐུན་རྐྱེན་ཡོད་རེད་དམ།
ལན། དེ་ཡོད་རེད། ལ་དྭགས་ནས་ཨ་རུ་ན་ཅལ་བར་དུ་བོད་ཡིག་ཤུགས་ཆེན་པོ་བེད་སྤྱོད་གཏོང་གི་ཡོད་རེད་ལ། སོ་སོའི་ཆོས་དང་རིག་གཞུང་གི་རྨང་གཞི་རེད། (བོད་ཡིག་སློབ་གཉེར་སྐོར་)ཨ་རུ་ན་ཅལ་གཞུང་གི་འགོ་ཁྲིད་རྙིང་པ་ཚོས་ནུས་ཤུགས་བཏོན་ནས་མངའ་སྡེའི་གྲོས་ཚོགས་ནང་གཏན་འབེབས་བྱས་ནས་ལྡི་ལིར་(དབུས་གྲོས་ཚོགས་)སླེབས་རེད། ད་ལྟ་རྒྱ་གར་གཞུང་གི་རྩ་ཁྲིམས་ནང་དུ་འཇོག་རྒྱུར་རེ་བ་རྒྱག་གི་ཡོད། དེ་འདྲ་གཞུང་འབྲེལ་ཐོག་སོང་ན་ནུས་པ་ཆེ་ཡི་རེད། ཨ་རུ་ན་ཅལ་ནང་ཆ་བཞག་ན་ཆོས་རིག་ལས་ཁུངས་དེ་ཆོས་ཀྱི་ཐོག་རེད། མངའ་སྡེའི་ནང་མི་གྲངས་མོན་པ་བརྒྱ་ཆ་བཅུ་གྲངས་རེད། ང་ཚོ་གྲངས་ཉུང་མི་རིགས་རེད། ཨ་རུ་ན་ཅལ་གྱི་སྤྱིའི་མི་གྲངས་འབུམ་བཅུ་གྲངས་རེད། དེའི་ནང་ང་ཚོ་འབུམ་གཅིག་ཟིན་མིན་རེད། ཡིན་ནའང་ནུས་ཤུགས་འདོན་གྱི་ཡོད། ༧རྒྱལ་བ་རིན་པོ་ཆེའི་བཀའ་དྲིན་ལས་བོད་པའི་སྤྱི་ཚོགས་ནང་གི་སེ་འབྲས་དགའ་གསུམ་དུ་སློབ་གཉེར་བ་མང་པོ་རེད། དགེ་བཤེས་མང་པོ་བྱུང་ཡོད་རེད། བོད་མིའི་སྒྲིག་འཛུགས་ཀྱི་སློབ་གྲྭ་ཁག་གི་ནང་ཕྲུ་གུ་གང་འཚམས་ཤིག་ཡོད་རེད། མ་འོངས་པར་ནང་པའི་ཟེར་ནའང་རེད། མོན་པའི་ཟེར་ནའང་རེད། དེའི་འགན་དེ་ཁོང་ཚོས་ལེན་གྱི་རེད། དེང་དུས་ཀྱི་སློབ་གཉེར་དང་དབྱིན་ཡིག་དང་ཧིན་དྷི་ཡོངས་ཁྱབ་བཞིན་རེད།
དྲི་བ། མོན་གྱི་སློབ་གྲྭ་ཁག་ནང་བོད་ཡིག་འཛིན་གྲྭ་ཡོད་ས་ག་ཚོད་ཡོད་རེད།
ལན། དེའི་འགན་ང་ཚོ་ཆོས་རིག་ལས་ཁུངས་ནས་ལེན་གྱི་ཡོད་རེད། ཨ་རུ་ན་ཅལ་ནང་བོད་ཡིག་སློབ་ཚན་འཛིན་གྲྭ་༡ པོ་ནས་༨ བར་ཡོད་རེད། སློབ་ཚན་དེ་ལེན་མིན་སོ་སོའི་འདེམས་ཀ་རེད། རྟ་དབང་དང་འབུམ་སྡེ་ལ། ཏྲུ་ཊིན། མེ་ཅོ་ཀ་སོགས་ནང་པའི་ས་གནས་ནས་སློབ་མ་བརྒྱ་ཆ་དགུ་བཅུས་བོད་ཡིག་སློབ་ཚན་ལེན་གྱི་ཡོད་རེད། བོད་ཡིག་དགེ་རྒན་བརྒྱ་སྐོར་ཞིག་ཡོད་རེད། བོད་ཡིག་དགེ་རྒན་ཡོང་ས་ཨ་རུ་ན་ཅལ་མཐོ་རིམ་སློབ་གྲྭ་དང་ཝ་ར་ན་ས་ནས་ཡོང་གི་ཡོད་རེད་ལ། ལག་ཁྱེར་མེད་པར་སྔོན་མ་ནས་འགན་ལེན་མཁན་རྒན་པ་ཡང་ཡོད་པ་རེད། དེང་སྐབས་སློབ་ཁྲིད་བྱེད་སྟངས་ཀྱི་ཟབ་སྦྱོང་ཡང་འཚོག་གི་ཡོད་རེད།
དྲི་བ། སྤྱིར་བཏང་བོད་གཞུང་དང་མོན་པ་བར་གྱི་གཞི་རིམ་འབྲེལ་ལམ་ག་འདྲ་ཡོད་རེད།
ལན། གཙོ་བོ་༧རྒྱལ་བ་རིན་པོ་ཆེ་རེད་ལ། བོད་གཞུང་གིས་ང་ཚོར་ཞེ་དྲག་རོགས་པ་གནང་གི་འདུག དཔེར་ན་སློབ་གྲྭ་ཁག་དང་། སྨན་རྩིས་ཁང་། བོད་གཞུང་ཟློས་གར་རེད། བོད་པའི་སྤྱི་ཚོགས་ནང་མཉམ་ཟ་མཉམ་འཐུང་བྱེད་ཀྱི་འདུག
དྲི་བ། མོན་ཡུལ་ནས་བཙན་བྱོལ་སྤྱི་ཚོགས་ནང་སློབ་གཉེར་བ་ག་ཚོད་ཡོད་རེད་དམ།
ལན། ང་ཚོའི་ཆོས་རིགས་ལས་ཁུངས་ནས་སློབ་ཡོན་སྤྲད་བཞག་ས་ད་ལྟ་ཐོ་ཡོད་པ་༢༣༠༠ ཙམ་འདུག ཨ་རུ་ན་ཅལ་ཡོངས་ཀྱི་ནང་ནས་ཉུང་མཐར་སྟོང་ཕྲག་ལྔ་ཙམ་ཡོད་ཀྱི་རེད། སློབ་གྲྭའི་སློབ་མ་༦༠༠ ཙམ་ཡོད་རེད། ཨ་རུ་ན་ཅལ་ནང་བོད་པ་གཞིས་ཆགས་བཞི་ཡོད་རེད་ལ། གཞུང་འབྲེལ་གྱིས་བོད་པ་༦༠༠༠ ཙམ་བརྩི་ཡི་ཡོད་རེད།
དྲི་བ། མོན་པའི་ནང་རྒྱ་བོད་བར་གྱི་གནས་སྟངས་དང་བོད་ཀྱི་འཐབ་རྩོད་སྐོར་ལ་ལྟ་སྟངས་དང་ཤེས་རྟོགས་ག་འདྲ་ཡོད་རེད།
ལན། མི་རྒན་པ་ཚང་མས་མཁྱེན་གྱི་རེད། བོད་པ་དང་མོན་པའི་བར་མཉམ་ཟ་མཉམ་འཐུང་གི་འབྲེལ་བ་ཡོད་རེད། ཕྱི་ཟླ་༨ ཚེས་༡༢ ཉིན་ནས་ང་ཚོ་འཚོགས་འདུ་ཞིག་འཚོག་གི་ཡོད། ལོ་ཆུང་བ་ཚོའི་ནང་བོད་པ་དང་མོན་པའི་བར་གྱི་མི་རབས་ནས་མི་རབས་བར་གྱི་འབྲེལ་བ་ཡོད་པ་མ་ཤེས་མཁན་མང་པོ་ཡོད་རེད། དེའི་འབྲེལ་བ་དེ་༧རྒྱལ་བ་སྐུ་ཕྲེང་བཅུ་བཞི་པ་གཅིག་པུ་མ་རེད་ལ། དུས་རབས་བདུན་པ་ནས་དམིགས་བསལ་འབྲེལ་བ་ཡོད་རེད། རྒྱལ་བ་སྐུ་ཕྲེང་དྲུག་པ་རྟ་དབང་ལ་འཁྲུངས་རེད། ༧རྒྱལ་བ་སྐུ་ཕྲེང་བཅུ་བཞི་པ་༡༩༥༩ ལོར་སྐྱབས་བཅོལ་ལ་ཕེབས་དུས་རྟ་དབང་ནས་མར་ཕེབས་རེད། དེ་ཚོར་བལྟས་ན་ང་ཚོ་གཅིག་པ་རེད། བོད་ཀྱི་འཐབ་རྩོད་སྐོར་ཁ་ཤས་ཀྱིས་ཤེས་ཀྱི་ཡོད་རེད་ལ། མ་ཤེས་མཁན་ཡང་ཡོད་རེད། རྒྱ་གར་ནང་གི་བོད་མི་སྐྱབས་བཅོལ་བའི་འཚོ་བའི་གནས་སྟངས་ཀྱང་མ་ཤེས་མཁན་ཡང་ཡོད་རེད། ང་ཚོ་ས་ཆ་མཐའ་འཁོབ་རེད། ཚེས་༡༢ ཉིན་ལོ་ཆུང་བ་མང་པོ་འཚོགས་འདུ་ལ་ཡོང་གི་ཡོད་རེད་ལ། དམིགས་ཡུལ་གཅིག་དེ་ངོ་སྤྲོད་ཆེད་དུ་ཡིན། དེ་འདྲ་མ་བྱས་ན་འཐུས་ཤོར་འགྲོ་ཡི་འདུག བོད་པའི་འཐབ་རྩོད་སྐོར་ཤེས་མཁན་དང་སེམས་ཤུགས་ཅན་ཡང་མང་པོ་ཡོད་རེད། ང་རང་ཚོ་མོན་པའི་ནང་དུ་ཡང་ཁ་སྐད་མ་མཐུན་མང་པོ་ཡོད་རེད་ལ། ང་ཚོས་ཧིན་སྐད་རྒྱག་གི་ཡོད་རེད།
དྲི་བ། མོན་པའི་ནང་དུ་བོད་དོན་ཤེས་མཁན་ཚོས་འཐབ་རྩོད་བྱེད་རྒྱུར་རེ་བ་ག་ཚོད་བྱེད་ཀྱི་ཡོད་དང་། དབུ་མའི་ལམ་གྱི་སྲིད་ཇུས་དང་རང་བཙན་འཐབ་རྩོད་སྐོར་ལ་ཁྱེད་རང་གིས་གཟིགས་སྟངས་ག་འདྲ་ཡོད་དམ།
ལན། ངའི་པ་ལགས་ཆ་བཞག་ན་བོད་རང་བཙན་ཡོད་དུས་བོད་ལ་ཕེབས་མྱོང་རེད། ༧གོང་ས་མཆོག་རྟ་དབང་བརྒྱུད་ནས་སྐྱབས་བཅོལ་ལ་ཡོང་སྐབས་བློ་ཕམ་ཞེ་དྲག་བྱུང་རེད་ལ། ཁོང་ལ་༧གོང་ས་མཆོག་གི་རྟ་དབང་བརྒྱུད་ནས་ཕར་ཕེབས་ཏེ་གསེེར་ཁྲིའི་ཐོག་བཞུགས་རྒྱུར་རེ་བ་ཞེ་དྲག་ཡོད་རེད། སྔོན་མ་ཨ་རུ་ན་ཅལ་གྱི་སྤྱི་ཁྱབ་བློན་ཆེན་འདས་པོ་རྡོ་རྗེ་མཁའ་འགྲོས་ང་ཚོ་རྒྱ་ཡི་ས་མཚམས་མཉམ་དུ་ཡོད་མ་རེད། བོད་ཀྱི་ས་མཚམས་མཉམ་དུ་ཡོད་རེད་ཅེས་གསལ་པོ་ཞེ་དྲག་གསུངས་ཡོད་པ་རེད་ལ། ད་ལྟའི་བློན་ཆེན་པདྨ་མཁའ་འགྲོ་ལགས་ཀྱིས་དེ་འདྲ་གསུངས་རེེད། ང་རང་སྒེར་ངོས་ནས་ཆབ་སྲིད་སྐོར་གཏིང་ཟབ་པོ་ཞེ་དྲག་ཤེས་ཀྱི་མེད། ༧རྒྱལ་བ་རིན་པོ་ཆེའི་སློབ་མ་ཡིན་པའི་ངོས་ནས། གང་ལྟར་༧རྒྱལ་རིན་པོ་ཆེ་སྐུ་མ་གཤེགས་སྔོན་བོད་ཀྱི་གནད་དོན་གསལ་ཐུབ་དགོས་རེད་བསམ་གྱི་འདུག་ལ། དབུ་མའི་ལམ་དང་བོད་རང་བཙན་སྐོར་ངས་ཞེ་དྲག་ཤེས་ཀྱི་མ་རེད། གང་རག་ན་གང་ལྟར་༧རྒྱལ་བ་རིན་པོ་ཆེ་བོད་ལ་ཕེབས་ནས་ཁོང་གིས་བོད་འཛིན་སྐྱོང་ཐུབ་ན་ཡག་པོ་རེད་བསམ་གྱི་འདུག ང་རང་གིས་ལྟ་སྟངས་ཡིན་ན། བོད་མིའི་སྒྲིག་འཛུགས་ཀྱིས་དབུ་མའི་ལམ་རྩོད་ཀྱི་ཡོད་རེད་ལ། བསྟན་འཛིན་བརྩོན་འགྲུས་(ཁོང་དེའི་སྐབས་མཉམ་དུ་ཡོད་)ལགས་ཀྱིས་རང་བཙན་རྩོད་ཀྱི་ཡོད་པ་རེད། གང་ལྟར་བོད་ཆོས་ལྡན་ཞིང་ཁམས་ཀྱི་དཀའ་ངལ་སེལ་དགོས་རེད་ལ། ༧རྒྱལ་བ་རིན་པོ་ཆེ་བོད་ལ་ཕེབས་ཐུབ་དགོས་རེད།
དྲི་བ། ཉེ་ཆར་ཨ་རུ་ན་ཅལ་དུ་གློ་པ་དེ་འདྲས་བོད་མིར་ངོ་རྒོལ་བྱས་པའི་གནད་དོན་ངོ་སྤྲོད་གནང་རོགས།
ལན། ཨ་རི་ན་ཅལ་ནང་མི་རིགས་མང་པོ་རེད་ལ། དེའི་ནང་ང་ཚོ་མོན་པ་ཉུང་ཉུང་རེད། བརྒྱ་ཆ་བཅུ་ཙམ་ཡིན་གྱི་རེད། ནང་པ་ཡིན་པ་མངའ་སྡེའི་འཐུས་མི་(MLA) བརྒྱད་དགུ་ཙམ་ཡོད་རེད་ལ། དེའི་ནང་དུ་ཡང་མོན་པ་རང་ཡིན་པ་བཞི་ལས་ཡོད་མ་རེད། ཊུའུ་ཊིན་དང་པདྨ་བཀོད་པ་དེ་ཚོའི་ནང་འཐུས་མི་ནི་གློ་པ་རེད། ངོ་རྒོལ་བྱེད་མཁན་ནང་ང་ཚོ་མོན་པ་ཡོད་པ་མ་རེད། ཡིན་ནའང་ཕྲུ་གུ་འཛིན་གྲྭ་བདུན་པ་བརྒྱད་པའི་སློབ་མ་དེ་འདྲས་མ་ཤེས་ནས་གཅིག་གཉིས་མཉམ་ཞུགས་བྱས་ཡོད་སྲིད་པ་རེད། གློ་པ་ཚོས་ངོ་རྒོལ་སྐབས་འཕྲེད་དར་དེ་སྡུག་ཆགས་འདུག་མ་གཏོགས། བོད་པ་ཚོ་གཞིས་ཆགས་ནང་སྡོད་ཆོག་གི་མེད་ཟེར་གྱི་ཡོད་མ་རེད། ཁོ་རང་ཚོས་རྒྱ་གར་གཞུང་གིས་བོད་པར་དམིགས་བསལ་མཐུན་རྐྱེན་སྦྱར་བ་དེ་འགྲིག་གི་མི་འདུག མཐུན་རྐྱེན་དེའི་འོག་ནས་བོད་པ་ཚོར་ཚོང་ལས་ཀྱི་ལས་ཀ་དང་། ས་ཆ། མི་མང་སྐྱོ་བའི་ཐོབ་ཐང་རག་གི་ཡོད་པས། ཁོ་རང་ཚོ་ཡུལ་མིིའི་འཚོ་བར་ཕོག་ཐུག་འགྲོ་ཡི་རེད་ཟེར་གྱི་ཡོད་པ་རེད། དེར་བརྟེན་ང་ཚོས་རྒྱ་གར་གཞུང་དམིགས་བསལ་མཐུན་རྐྱེན་སྦྱར་བ་དེ་ག་འདྲ་ཞིག་ཡིན་པ་ངོ་སྤྲོད་ཡག་པོ་བྱེད་རྒྱུ་ཡིན། མོན་པ་ལ་གཏམ་དཔེ་ཞིག་ཡོད་རེད། ཕྱི་ལོག་ལ་འཆམ་འཁྲབ་དགོས་ན། ནང་ལོག་ལ་གྲ་འགྲིག་དགོས་པ་རེད་ཟེར་བ་ལྟར། མོན་པ་ཚོར་ངོ་སྤྲོད་ཡག་པོ་དང་། རིམ་པས་གློ་བ་ཚོའི་ནང་དུ་ངོ་སྤྲོད་ཡོང་ཐུབ་བྱེད་འཆར་ཡོད།
དྲི་བ། ཁྱེད་རང་གིས་བོད་པའི་སྐོར་མཁྱེན་རྟོགས་ག་འདྲ་བྱུང་བ་དང་། ལས་དོན་སྐོར་ངོ་སྤྲོད་མདོར་བསྡུས་གནང་རོགས།
ལན། ང་ཆབ་སྲིད་ཀྱི་ཐོག་ནས་ང་མོན་པ་རེད་མོད། བོད་པར་དགའ་པོ་དང་བརྩེ་དུང་ཞེ་དྲག་ཡོད། ཧིན་བོད་མཛའ་འབྲེལ་ཚོགས་པའི་ཚོགས་གཙོ་ལོ་བཅུ་ལ་བྱས་ཡིན། སྔོན་མ་ངའི་པ་ལགས་ཀྱིས་བྱས་རེད། ང་རང་ལ་རང་བཞིན་གྱིས་བོད་པ་དང་མོན་པའི་བར་ཁྱད་པར་མེད། གདུང་སེམས་མཉམ་བསྐྱེད་བྱས་ནས་འགྲོ་དགོས་རེད་བསམ་པའི་ཚོར་བ་ཆེན་པོ་ཡོང་གི་འདུག ཆོས་དང་རིག་གཞུང་ཚང་མ་གཅིག་རེད། གཙོ་བོ་༧རྒྱལ་བ་རིན་པོ་ཆེ་བཀའ་དྲིན་ཆེན་པོ་རེད། ཁ་ནས་བཤད་པ་ཙམ་མ་ཡིན་པར་ལས་ཀ་བྱེད་དགོས་རེད་ལ། ལས་ཀ་བྱེད་རྒྱུའི་གོ་སྐབས་བྱུང་ན་ཕྱིར་འཐེན་རྩ་བ་ནས་བྱེད་རྒྱུ་མིན། ངས་ཞེ་དྲག་ཤེས་ཀྱི་ཡོད་པ་མ་རེད། ང་བོད་གཞུང་སློབ་གྲྭར་འགྲོ་མྱོང་མེད། དབྱིན་ཇི་སློབ་གྲྭར་སོང་རེད། ངའི་པ་ལགས་བོད་ལ་འགྲོ་མྱོང་རེད་ལ། ང་ལ་ཁྱེད་རང་སློབ་སྦྱོང་བྱས་ནས་མི་ཆེན་པོ་ཆགས་ནའང་།བོད་དོན་ཐོག་ལས་ཀ་བྱེད་དགོས་རེད། བོད་མི་ས་ཡ་དྲུག་གལ་ཆེན་པོ་རེད་ཟེར་མྱོང་། དེ་ནས་བོད་མི་གྲོགས་པོ་མང་པོ་ཆགས་རེད། མི་ཆེན་པོ་དང་ཆུང་ཆུང་འདྲ་མིན་ཡོད། དཔེར་ན་དེ་རིང་འདིར་ཡོད་པའི་བསྟན་འཛིན་བརྩོན་འགྲུས་ལགས་རེད། སོ་སོའི་འཚོ་བར་དོ་སྣང་མ་བྱས་ནས་བོད་རང་བཙན་ཆེད་ལས་ཀ་བྱེད་མཁན་དཀོན་པོ་རེད། ཁོ་རང་ལ་དགའ་པོ་ཡོད། དེ་འདྲ་གྲོགས་པོ་ངོ་ཤེས་མང་པོ་ཆགས་སོང་།།
གསར་འགོད་པ་ཆོས་ཉིད་འོད་ཟེར་གྱིས་བཅར་འདྲི་བྱས།༢༠༡༨།༧།༣༡


text:
Terdzo-SHA-001
རྫོགས་ཆེན་ལྟ་བ་ཀློང་ཡངས་ལས༔ རྡོ་རྗེ་སེམས་དཔའ་འབྲུ་གསུམ་རྒྱལ་བའི་སྤྱི་སྒྲུབ་
by རྡོ་རྗེ་གླིང་པ་ (Dorje Lingpa)
revealed by རྡོ་རྗེ་གླིང་པ་ (Dorje Lingpa)
in cycle རྫོགས་ཆེན་ལྟ་བ་ཀློང་ཡངས་ (Rdzogs chen lta ba klong yangs)
Volume 27 (ཤ) / Pages 1-8 / Folios 1a1 to 4b4
Tibetan Text
༄༅༔ རྫོགས་ཆེན་ལྟ་བ་ཀློང་ཡངས་ལས༔ རྡོ་རྗེ་སེམས་དཔའ་འབྲུ་གསུམ་རྒྱལ་བའི་སྤྱི་སྒྲུབ་བཞུགས་སོ༔ ྈྈྈྈྈ སྔོན་འགྲོ་སྐྱབས་འགྲོ་སེམས་བསྐྱེད་ནི༔ ན་མོ༔ དག་པ་དབྱིངས་ཀྱི་དཀྱིལ་འཁོར་དུ༔ ཐིག་ལེ་རང་གསལ་ཚོམ་བུ་རྒྱས༔ ཡེ་ཤེས་རིག་པ་ཟང་ཐལ་ལེ༔ བདག་འཛིན་བྲལ་བར་སྐྱབས་སུ་མཆི༔ རང་རིག་གསལ་བའི་སྙིང་པོ་ཅན༔ སྒྲིབ་གཡོགས་མེད་པར་ཟང་ཐལ་ལེ༔ ཕྱོགས་མཚམས་མེད་པར་ཁྱབ་གདལ་ལེ༔ གསལ་འགྲིབ་མེད་པར་དྭངས་སིང་ངེ༔ ངོས་ལྐོག་མེད་པར་རྗེན་ཅེ་རེ༔ རྒྱ་མཚོར་གཟའ་སྐར་ཤར་བ་འདྲ༔ འདུ་འབྲལ་མེད་པར་བུམ་པའི་སྐུ༔ རང་གྲོལ་ཆེན་པོར་སྐྱབས་སུ་མཆི༔ སེམས་བསྐྱེད་པ་ནི༔ ཅི་ལྟར་ཐོག་མའི་མགོན་པོ་ཉིད༔ མ་བསྐྱེད་གཞི་ལ་རྫོགས་པའི་སྐུ༔ གནས་ལྔ་འོད་ཀྱི་མུ་ཁྱུད་མཛེས༔ རིག་སྟོང་གསལ་བར་ཆོས་ལོངས་སྤྲུལ༔ འཕོ་འགྱུར་མེད་པར་ལྷང་ངེ་ཤར༔ འོད་ཕུང་ནམ་མཁའི་མཐའ་དང་མཚུངས༔ སྒོ་དང་ཡུལ་དང་རིག་པ་གསུམ༔ འདུ་འབྲལ་མེད་པར་སེམས་བསྐྱེད་དོ༔ དངོས་གཞི་བསྐྱེད་བཟླས་རིམ་པ་ནི༔ ཧོ༔ སྣོད་ལྡན་བྱང་ཆུབ་སེམས་འདོད་ན༔ བླ་མེད་ལམ་དུ་འཇུག་པ་ནི༔ རང་རིག་གསལ་སྟོང་ཧུར་པོ་འདི༔ མ་བྲིས་གསལ་བའི་དཀྱིལ་འཁོར་མཆོག༔ མི་གཡོ་ལྷང་ངེ་རྒྱ་ཆད་བྲལ༔ ཀུན་བཟང་ཡུམ་ཆེན་ངང་དུ་བསྒོམ༔ དེ་ལྟར་མ་རྟོགས་སེམས་ཅན་རྣམས༔ ཡིད་གསུམ་རྐྱེན་བཞིས་རང་བཅིངས་པས༔ སྡུག་བསྔལ་ཆེན་པོ་སྙིང་རེ་རྗེ༔ བཟོད་བླག་མེད་པའི་ཐུགས་རྗེ་ཡིས༔ རྣམ་བྱང་གཞི་ལ་རྫོགས་པར་བྱ༔ འཁོར་དང་འདས་པའི་ཆོས་རྣམས་ཀུན༔ ངོ་བོ་སྟོང་ལ་རང་བཞིན་གསལ༔ རྩལ་ཤུགས་འགག་པ་མེད་པ་ལ༔ རང་ཉིད་སྐད་ཅིག་དྲན་རྫོགས་སུ༔ སྣ་ཚོགས་པདྨ་ཉི་ཟླའི་སྟེང༔ འོད་ཁྱིམ་དབྱིངས་ཀྱི་ཕོ་བྲང་དུ༔ ཧཱུྃ་ལས་བླ་མ་རྡོ་རྗེ་སེམས༔ དྲི་མེད་དཀར་མདངས་རིག་པའི་སྐུ༔ གཞོན་ཚུལ་ཕྱེད་སྐྱིལ་རྡོར་དྲིལ་བསྣམས༔ ཡུམ་མཆོག་རྡོ་རྗེ་སྙེམས་མ་ཡང༔ དཀར་མོ་གྲི་ཐོད་ཡབ་ལ་འཁྱུད༔ རིན་ཆེན་རྒྱན་སྤྲས་མཚན་དཔེར་ལྡན༔ བལྟ་བས་མི་ངོམ་ཚུལ་དགུས་མཛེས༔ ཡེ་ནས་རང་ཡིན་གསལ་ཡང་གདབ༔ བདག་གི་སྙིང་ནང་ཞི་བའི་ལྷ༔ སུམ་ཅུ་རྩ་དྲུག་གསལ་བར་བསྐྱེད༔ ཀླད་པ་དུང་ཁང་གཞལ་ཡས་ཁང༔ ཁྲག་འཐུང་ལྔ་བཅུ་རྩ་བརྒྱད་གསལ༔ རྩ་མདུད་དྲུག་ལ་ཐུབ་པ་དྲུག༔ འཁོར་ལོ་ལྔ་ལ་དྷཱ་ཀི་ལྔ༔ དཔའ་བོ་མཁའ་འགྲོ་དྲི་མེད་གསལ༔ ཀུན་ཀྱང་སྐུ་ཆུང་ཡུངས་འབྲུ་ཙམ༔ གསལ་འཚེར་ཉི་ཟླའི་སྙིང་པོ་འདྲ༔ ཕྱག་མཚན་རང་རྟགས་ཡུམ་དང་འཁྲིལ༔ ཐུགས་རྗེའི་སྤྱན་ནི་ཕུལ་ཐག་ཙམ༔ འཁོར་འདས་ཆོས་ཀུན་གསལ་བར་གཟིགས༔ སྣ་ཚོགས་ཅེར་གྲོལ་ཉིད་དུ་གསལ༔ བདག་ཉིད་དེ་ལྟར་གསལ་བ་ཡི༔ མཛོད་སྤུ་མགྲིན་པ་སྙིང་ཁ་རུ༔ ཡེ་ཤེས་མུ་ཁྱུད་ལྔ་ལྡན་ཞིང༔ དཀར་དམར་མཐིང་ཁའི་ཐིག་ལེའི་ནང༔ ཨོཾ་དཀར་ཨཱཿདམར་ཧཱུྃ་མཐིང་གསུམ༔ ལྷང་ལྷང་ཙེར་ཙེར་མེར་མེར་རྣམས༔ ཐིག་ལེ་ཨོཾ་དཀར་འོད་འཕྲོས་པས༔ སྣང་སྲིད་ཐམས་ཅད་ཨོཾ་དུ་གྱུར༔ འོད་ཞུ་ངག་ཏུ་ཨོཾ་བཟླས་པས༔ ལུས་སྒྲིབ་དག་ནས་སྣང་སྟོང་རྟོགས༔ མ་ཧཱ་སྐུ་ཡི་དབང་ཐོབ་བསམ༔ ཐིག་ལེ་ཨཱཿདམར་འོད་འཕྲོས་པས༔ སྣང་སྲིད་ཐམས་ཅད་ཨཱཿརུ་གྱུར༔ འོད་ཞུ་ངག་ཏུ་ཨཱཿབཟླས་པས༔ ངག་སྒྲིབ་དག་ནས་བདེ་སྟོང་རྟོགས༔ ཨ་ནུ་གསུང་གི་དབང་ཐོབ་བསམ༔ ཐིག་ལེ་ཧཱུྃ་མཐིང་འོད་འཕྲོས་པས༔ སྣང་སྲིད་ཐམས་ཅད་ཧཱུྃ་དུ་གྱུར༔ འོད་ཞུ་ངག་ཏུ་ཧཱུྃ་བཟླས་པས༔ ཡིད་སྒྲིབ་དག་ནས་གསལ་སྟོང་རྟོགས༔ ཨ་ཏི་ཐུགས་ཀྱི་དབང་ཐོབ་བསམ༔ ཨོཾ་དང་ཨཱཿདང་ཧཱུྃ་གསུམ་རྟོགས༔ རྣམ་རྟོག་ཕྲ་རགས་སྦོམ་གསུམ་དག༔ འདོད་ཆགས་ཞེ་སྡང་གཏི་མུག་གྲོལ༔ གཟུགས་ཁམས་འདོད་ཁམས་སྟོང་ཁམས་སྦྱངས༔ ངོ་བོ་རང་བཞིན་ཐུགས་རྗེར་ལྡན༔ ཆོས་སྐུ་ལོངས་སྐུ་སྤྲུལ་སྐུ་ཐོབ༔ ཨོཾ་ཨཱཿཧཱུྃ་གི་སྙིང་པོ་འདི༔ སྒྲ་དབྱངས་དང་བཅས་བྱེ་བ་བཟླས༔ འདི་ནི་བསྙེན་པའི་རིམ་པ་འོ༔ བཟླས་བསྒོམ་མ་ཡེངས་དེ་ཉིད་ལས༔ སྤྱི་གཙུག་པདྨ་ཉི་ཟླའི་སྟེང༔ བླ་མ་ཀུན་བཟང་བརྒྱུད་པར་བཅས༔ ཐོ་བརྩེགས་ཚུལ་དུ་བཞུགས་པ་ཡི༔ གཡས་གཡོན་ཆོས་སྐྱོང་དམ་ཅན་བསྐོར༔ སངས་རྒྱས་ཆོས་དང་དགེ་འདུན་རྣམས༔ དགྱེས་ཚུལ་དངོས་གྲུབ་བདག་ཉིད་ཅན༔ སྤུང་ངེ་ཐིབས་སེ་བཞུགས་པར་བསྒོམ༔ རང་ཉིད་འབྲུ་གསུམ་སྲོག་ཡིག་ལས༔ འོད་ཟེར་ཕྱོགས་བཅུར་འཕྲོས་པ་ཡིས༔ ཡེ་ཤེས་གསུམ་ལྡན་བླ་མ་བརྒྱུད༔ དབྱིངས་རིག་དབྱེར་མེད་ཞི་ཁྲོའི་ལྷ༔ སྒྲོན་མ་བཞི་ལྡན་མཁའ་འགྲོའི་ཚོགས༔ གསལ་སྟོང་ལྷང་ངེ་འཇམ་དཔལ་སྐུ༔ གྲགས་སྟོང་སེང་ངེ་པདྨའི་གསུང༔ རིག་སྟོང་འཛིན་མེད་ཡང་དག་ཐུགས༔ བདེ་སྟོང་ལྷན་སྐྱེས་བདུད་རྩིའི་ལྷ༔ སྣང་སྟོང་ཧྲིག་གེ་ཕུར་ཕྲིན་ལས༔ མི་རྟོག་སོ་མ་མ་མོའི་ཚོགས༔ སྣང་བཞི་བློ་ཟད་མཆོད་བསྟོད་ལྷ༔ མ་འགགས་ཤར་གྲོལ་དྲག་པོའི་ཚོགས༔ སྣང་ལ་རང་བཞིན་མེད་པའི་སྐུ༔ རྐྱེན་གསུམ་བྲལ་བའི་དབྱིངས་ཀྱི་ནང༔ འཇའ་འོད་ཐིག་ལེའི་ཕོ་བྲང་དུ༔ སྤྲིན་ཕུང་ལྟར་གཏིབས་གདན་བཞུགས་བསམ༔ དེ་ལྟར་དོན་དམ་ཀུན་རྫོབ་ཚུལ༔ མ་འགགས་རོལ་པས་སྤྱན་ཡང་དྲང༔ ཧཱུྃ༔ ཀུན་བཟང་ཡེ་ཤེས་སྙིང་པོ་ལྷུན་གྲུབ་མཆོག༔ མ་ནོར་མ་བཅོས་སྐུ་ཡི་ལྷ་ཚོགས་གཤེགས༔ སྣང་སྟོང་དྲན་སྟོང་རིག་སྟོང་སོ་མའི་ཀློང༔ གསུང་གི་ལྷ་ཚོགས་ཐིག་ལེའི་ཀློང་དུ་གཤེགས༔ མ་འགགས་རང་བྱུང་མ་ཡེངས་རང་བཞིན་གྲོལ༔ ཐུགས་ཀྱི་ལྷ་ཚོགས་དབྱིངས་ཆེན་ངང་དུ་གཤེགས༔ བར་དེར་བརྒྱུད་པའི་བླ་མ་ལ༔ གདངས་སྙན་ཚིག་གིས་གསོལ་བ་གདབ༔ ཅིར་མི་དགོངས་དེའི་ངང་ཉིད་ལས༔ གཟུགས་སྣང་ཐམས་ཅད་ལྷ་ཡི་སྐུ༔ སྒྲ་གྲགས་ཐམས་ཅད་འབྲུ་གསུམ་སྒྲ༔ དྲན་རྟོག་ཐམས་ཅད་མི་རྟོག་པ༔ ཅི་མཛད་རོལ་པའི་ཕྱག་རྒྱ་བསྒྱུར༔ དེ་ལྟར་གསལ་བའི་ངང་ཉིད་ལ༔ སྤྱི་གཙུག་རྩ་བརྒྱུད་བླ་མ་རྣམས༔ འབྲུ་གསུམ་ཁ་དོག་ཐིག་ལེར་ཞུ༔ བདག་དང་སེམས་ཅན་ཐམས་ཅད་ཀྱི༔ དུང་ཁང་ནང་དུ་ཁྲ་མེར་བཞུགས༔ སྒྲིབ་པ་བག་ཆགས་ཐམས་ཅད་ཀུན༔ སོལ་ཁུ་བདས་ལྟར་འོག་སྒོར་ཐོན༔ རྒྱུ་མ་ཆུས་བཀྲུས་ཅི་ལྟ་བར༔ ཕྱི་ནང་མེད་པར་ཟང་ཐལ་དག༔ ཤེལ་སྒོང་མཆོད་རྟེན་ལྟ་བུར་གྱུར༔ རྐང་མཐིལ་སྤྱི་གཙུག་ཕྱི་ནང་རྣམས༔ བདུད་རྩིས་ཞོ་རྐྱལ་ཁེངས་ལྟར་བསམ༔ ཨོཾ་ལས་སྐུ་ཡི་བདུད་རྩི་དཀར༔ ཨཱཿལས་གསུང་གི་བདུད་རྩི་དམར༔ ཧཱུྃ་ལས་ཐུགས་ཀྱི་བདུད་རྩི་མཐིང༔ བདུད་རྩི་གསུམ་གྱི་བྱིན་རླབས་ཀྱིས༔ དུག་གསུམ་དག་ནས་སྐུ་གསུམ་ཐོབ༔ དབང་བཞི་ཐོབ་ནས་རྒྱུད་བཞི་གྲོལ༔ སྐུ་བཞི་མཐར་ཕྱིན་ཞིང་བཞི་བགྲོད༔ དགའ་བཞི་མྱངས་ནས་སྣང་བཞི་ཕྱིན༔ གདིང་བཞི་ཐོབ་ནས་གཉིས་ཆོས་ཟད༔ ཀ་དག་ཟང་ཐལ་ཆེན་པོར་བསྒོམ༔ ཨོཾ་ཨཱཿཧཱུྃ་གསུམ་བྱེ་བས་འགྲུབ༔ རྗེས་ནི་རྫོགས་རིམ་ངོ་ཡང་སྤྲད༔ དུས་གསུམ་བདེ་གཤེགས་ཐམས་ཅད་ཀྱི༔ ཡབ་ཀྱི་སྙིང་པོ་ཨོཾ་ཡིན་ཏེ༔ ཡུམ་གྱིི་སྙིང་པོ་ཡི་གེ་ཨཱ༔ ཡབ་ཡུམ་གཉིས་མེད་ཧཱུྃ་ཡིན་ནོ༔ དུས་གསུམ་སངས་རྒྱས་ཐམས་ཅད་ཀྱི༔ སྐུ་སྒྲུབ་ཨོཾ་ལ་གསུང་སྒྲུབ་ཨཱ༔ ཐུགས་ཀྱི་སྒྲུབ་པ་ཧཱུྃ་ཡིན་ནོ༔ བསྐྱེད་པ་ཨོཾ་ལ་རྫོགས་པ་ཨཱ༔ གཉིས་མེད་ཟུང་འཇུག་ཧཱུྃ་ཡིན་ནོ༔ བདག་དང་སེམས་ཅན་ཐམས་ཅད་ཀྱི༔ ལུས་ལ་ཨོཾ་གྱིས་རྒྱས་གདབ་པས༔ མི་འགྱུར་བདེ་གཤེགས་སྐུ་ཡི་རིགས༔ ཡེ་ཤེས་ལྔ་ལྡན་དབང་ཐོབ་ཤོག༔ ངག་ལ་གསུང་གིས་རྒྱས་གདབ་པས༔ སྨྲ་བརྗོད་ཡུལ་འདས་ཆོས་སྒྲ་དབང༔ ཨཱཿགྲགས་སྟོང་ཆོས་སྒྲའི་དབང་ཐོབ་ཤོག༔ སེམས་ལ་ཧཱུྃ་གིས་རྒྱས་གདབ་པས༔ སྤྲོས་བྲལ་བློ་འདས་ཞིག་པའི་ངང༔ ཡང་དག་རྡོ་རྗེའི་དོན་རྟོགས་ཤོག༔ ཨོཾ་ནི་བདེ་ལ་ཨཱཿནི་གསལ༔ ཧཱུྃ་ནི་མི་རྟོག་གཉིས་མཐའ་ཟད༔ འཁོར་འདས་སྲོག་སྙིང་འབྲུ་གསུམ་འདི༔ བླ་མེད་སྔགས་ཀྱི་རྒྱལ་པོ་ཡིན༔ སངས་རྒྱས་ཀུན་གྱིས་བསྟན་པ་ཡིན༔ འདི་ལས་ཟབ་པའི་སྒྲུབ་པ་ནི༔ མ་བྱུང་མི་འབྱུང་ཕྱིས་མི་འབྱུང༔ ཨོཾ་གྱིས་སྣང་སྲིད་གཡོ་ཞིང་འགུལ༔ ཨཱཿཡིས་ཁམས་གསུམ་དབང་དུ་བསྒྱུར༔ ཧཱུྃ་གིས་སྐྱེ་མེད་དོན་བྱ་འོ༔ ཨོཾ་གྱིས་སྣང་ཉམས་གསལ་བར་བྱེད༔ ཨཱཿཡིས་རིག་པ་ཚད་ལ་ཕེབས༔ ཧཱུྃ་གིས་མི་ཟད་མྱ་ངན་འདས༔ ཨོཾ་གྱིས་འདོད་ཁམས་སྤྲུལ་སྐུར་སྦྱོར༔ ཨཱཿཡིས་གཟུགས་ཁམས་ལོངས་སྐུར་སྦྱོར༔ ཧཱུྃ་གིས་སྟོང་ཁམས་ཆོས་སྐུར་སྦྱོར༔ ཨོཾ་གྱིས་མངོན་པར་སངས་རྒྱས་སྦྱོར༔ ཨཱཿཡིས་ཡང་དག་སངས་རྒྱས་སྦྱོར༔ ཧཱུྃ་གིས་འཁོར་བ་དོང་སྤྲུགས་པས༔ འབད་མེད་འདོད་ཞིག་ངང་ལ་ཞོག༔ ཅེས་གསུངས་པའི་དོན་གྱིས་རྒྱས་གདབ་བོ༔ ས་མ་ཡ༔ རྒྱ་རྒྱ་རྒྱ༔


c: application/octet-stream

text:
མི་ཕམ་མཁས་འཇུག ལམ་བདེན་དང་འབྲེལ་བའི་ཆོས་ཀྱི་རྣམ་གྲངས་འགའི་སྐབས།
རྩོམ་པ་པོ། འཇུ་མི་ཕམ་འཇམ་དབྱངས་རྣམ་རྒྱལ་རྒྱ་མཚོ། 2013-04-07 10:17
ལམ་བདེན་དང་འབྲེལ་བའི་ཆོས་ཀྱི་རྣམ་གྲངས་འགའི་སྐབས།
སྐབས་འདིར་མངོན་པར་རྟོགས་པ་ལམ་དང་དེ་ཐོབ་པའི་གང་ཟག་གི་ཆོས་ཀྱི་རྣམ་གྲངས་འགའ་ཞིག་བརྗོད་ན། གོང་དུ་བསྟན་པའི་ཟག་མེད་ཀྱི་ཕུང་པོ་ལྔ་ཙམ་ཉན་རང་དགྲ་བཅོམ་པ་ལ་ཡང་ཡོད་མོད་ཀྱི། དེ་བཞིན་གཤེགས་པའི་ཟག་མེད་ཀྱི་ཕུང་པོ་ལྔ་ནི་བསམ་གྱིས་མི་ཁྱབ་སྟེ། འདི་ལྟར་སངས་རྒྱས་ཀྱི་གཟུགས་སྐུར་སྣང་བ་ནི་སེམས་ཅན་ཕལ་པའི་གཟུགས་ལྟ་བུ་མ་ཡིན་ཏེ། ཟག་མེད་ཀྱི་བསོད་ནམས་ཚད་མེད་པའི་རྒྱུ་ལས་ཕྱོགས་བཅུའི་ཞིང་གི་གདུལ་བྱ་ལ་ཅིག་ཆར་གཟུགས་བརྙན་ལྟར་སྣང་བ། ལྷར་བཅས་འཇིག་རྟེན་ཀུན་གྱི་ཉེས་པ་ཐམས་ཅད་སྤོང་ཞིང་དགེ་ཆོས་རླབས་པོ་ཆེ་སྡུད་པའི་དོན་བྱེད་པ་ཟག་པ་མེད་པའི་ཚུལ་ཁྲིམས་ཀྱི་ཕུང་པོ་ཉིད་དུ་རིག་པར་བྱའོ། །དེ་བཞིན་དུ་ཚོར་བ་སྣ་ཚོགས་པ་མི་མངའ་སྟེ་རྟག་ཏུ་ཆོས་ཀྱི་དབྱིངས་ལས་གཡོ་བ་མེད་པའི་ཏིང་ངེ་འཛིན་གྱི་ཕུང་པོ་དང་། འདུ་ཤེས་སྣ་ཚོགས་མི་མངའ་བར་ཇི་ལྟ་ཇི་སྙེད་ཀྱི་ཆོས་ཐམས་ཅད་འབད་མེད་ལྷུན་གྲུབ་ཏུ་མཁྱེན་ཅིང་རྣམ་རྟོག་དང་བྲལ་བ་ཤེས་རབ་ཀྱི་ཕུང་པོ་དང་། སྒྲིབ་གཉིས་བག་ཆགས་དང་བཅས་པ་སྤང་བས་ཕྱི་ནང་གི་འདུ་བྱེད་ཀྱི་འཇུག་པ་མ་ལུས་པ་ཉེ་བར་ཞི་བ་རྣམ་པར་གྲོལ་བའི་ཕུང་པོ་དང་། རྣམ་པར་ཤེས་པ་ཚོགས་བརྒྱད་ཀྱི་རང་བཞིན་ཅན་གྱི་ཕུང་པོའི་ཆོས་ལས་རྣམ་པར་གྲོལ་བའི་བདག་ཉིད་ཀྱི་ཡེ་ཤེས་ཉིད་སོ་སོ་རང་རིག་པས་མཐོང་བའམ་གཟིགས་པ་ནི་རྣམ་པར་གྲོལ་བའི་ཡེ་ཤེས་གཟིགས་པའི་ཕུང་པོ་ཞེས་བྱ་བ་ཡིན་ནོ། །
དེ་ལྟར་སངས་རྒྱས་ཀྱི་ས་ན་ཐ་མལ་པའི་ཕུང་པོ་ལྔ་དང་ཁམས་སྐྱེ་མཆེད་རང་རྒྱུད་དུ་གྲུབ་པ་གང་ཡང་མེད་པས་ཁམས་གསུམ་ལས་འདས་པ་སྟེ་རིགས་ལྔ་དང་ཡེ་ཤེས་ལྔ་དང་ཟག་མེད་ཀྱི་ཕུང་པོ་ལྔའི་རང་བཞིན་དུ་སངས་རྒྱས་པ་ཡིན་ལ། མདོར་བསྡུ་ན་ཆོས་ཀྱི་དབྱིངས་དང་གཉིས་སུ་མེད་པའི་ཡེ་ཤེས་ཀྱི་སྐུ་མཉམ་པ་ཉིད་རྣམ་པ་ཐམས་ཅད་པའི་བདག་ཉིད་དུ་བཞུགས་པའི་གནས་ཚུལ་རིག་པར་བྱས་ནས། སྐུ་དེ་ཉིད་གདུལ་བྱའི་སྣང་ངོར་འཇིག་རྟེན་མཐུན་འཇུག་གི་ཐབས་ལ་མཁས་པས་གང་ཟག་ཕལ་པ་རྣམས་དང་སྐལ་པ་མཉམ་པར་ཕུང་པོ་ལྔ་ལྡན་གྱི་ཚུལ་ཏུ་བསྟན་ཞིང་། དེ་དང་མཐུན་པར་ཐ་སྙད་བཏགས་པ་རྣམས་ཀྱང་དོན་ལ་འགལ་བ་ཅུང་ཟད་མེད་པར་སྣང་ཚུལ་ཙམ་གྱི་དབང་དུ་བྱས་པ་གོ་དགོས་ཏེ། དཔེར་ན་སངས་རྒྱས་ལ་སྲིད་ཞི་ཐ་དད་ཀྱི་འདུ་ཤེས་དང་རྣམ་རྟོག་གང་ཡང་མེད་པས་ཆོས་གང་ཡང་མ་གསུང་ཞེས་བསྟན་པ་དང་། གདུལ་བྱའི་ཁམས་དབང་བསམ་པ་སོ་སོར་མཁྱེན་ནས་དེ་དང་མཐུན་པར་ཆོས་བསྟན་ཏོ་ཞེས་གསུངས་པ་འགལ་མེད་དོན་གཅིག་ཏུ་འཆར་བ་ནི། གནས་ཚུལ་མི་རྟོག་པའི་ཡེ་ཤེས་ཟབ་མོ་མངའ་བའི་མཐུས་གདུལ་བྱའི་དོན་ཅུང་ཟད་ཀྱང་ཆུད་མི་ཟ་བའི་སྟོབས་ཐོབ་སྟེ། རྣམ་རྟོག་གིས་འབད་རྩོལ་མེད་ཀྱང་ཤེས་བྱ་ཐམས་ཅད་མཁྱེན་པ་དང་ཕྲིན་ལས་ཀྱི་འཇུག་པ་འབད་མེད་ལྷུབ་གྲུབ་ཏུ་ཡོད་པའི་དབང་གིས་གདུལ་བྱ་རྣམས་ལ་སྣང་ཚུལ་གྱི་དབང་དུ་བྱས་ན། སོ་སོ་རང་གི་ཁམས་དབང་བསམ་པ་གཟིགས་ནས་དེ་དང་འཚམས་པའི་ཆོས་ཇི་ལྟར་འདོད་པ་སྟོན་པ་དང་། གདུལ་བྱའི་དོན་ལ་མི་བསྙེལ་བར་འབད་རྩོལ་སྣ་ཚོགས་མཛད་པར་སྣང་བ་ཡང་སྣང་ངོ་ལ་ལྟོས་ནས་དེ་ལྟར་བསླུ་བ་མེད་པ་ཡིན་པ་བཞིན་ནོ། །དེ་ལྟར་ཤེས་ན་ཐེག་པ་ཆེན་པོའི་དགོངས་དོན་ལ་མི་རྨོངས་པར་འགྱུར་རོ། །
ཕུང་པོ་རང་མཚན་པ་དང་ཚོར་བ་སོགས་ཐ་མལ་པ་མི་མངའ་བའི་ཕྱིར་བདུད་བཞི་བཅོམ་པ་ཡིན་ཏེ། ཟག་བཅས་ཀྱི་ཕུང་པོ་འགྲུབ་པར་བྱེད་པའི་རྒྱུ་ཉོན་མོངས་པ་རྣམས་ལ་ཉོན་མོངས་པའི་བདུད་ཅེས་བྱའོ། །རྒྱུ་དེས་གྲུབ་པའི་ཟག་བཅས་ཀྱི་ཕུང་པོ་ལྔ་ནི་ཕུང་པོའི་བདུད་དོ། །ཟག་པ་ཟད་བྱེད་ཀྱི་ལམ་ལ་གེགས་སུ་གྱུར་པའི་འདོད་ཡོན་རྣམས་ལ་ཆགས་པ་ལྷའི་བུའི་བདུད་དོ། །ཕུང་པོ་དེ་ཉིད་འགག་པར་བྱེད་པ་འཆི་བདག་གི་བདུད་དེ། འདི་དག་གིས་འགྲོ་བ་རྣམས་འཁོར་བ་ལས་ཐར་པའི་གེགས་བྱེད་པའི་ཕྱིར་བདུད་ཡིན་ལ། སངས་རྒྱས་ཀྱིས་དེ་རྣམས་གཏན་དུ་བཅོམ་པའི་ཕྱིར་བདུད་བཞི་ལས་ཡང་དག་པར་རྒྱལ་བ་ཞེས་བྱ་ཞིང་། དེ་བཞིན་དུ་སྒྲིབ་གཉིས་བག་ཆགས་དང་བཅས་པ་སྤང་བ། རྟོག་བྱ་མཐའ་དག་རྟོགས་པ་སོགས་ཀྱི་སྒོ་ནས་དགྲ་བཅོམ་པ་དང་ཡང་དག་པར་རྫོགས་པའི་སངས་རྒྱས་དང་། དེ་བཞིན་གཤེགས་པ་དང་། བདེ་བར་གཤེགས་པ་དང་། སྟོན་པ་མཚུངས་པ་མེད་པ་སོགས་མཚན་གྱི་རྣམ་གྲངས་དང་ལྡན་པའོ། །
སྐལ་པ་དྲུག་ནི།འདོད་དགུར་བསྒྱུར་བའི་དབང་ཕྱུག་ཕུན་སུམ་ཚོགས་པ། དེ་བཞིན་དུ་མཚན་དཔེའི་གཟུགས་བཟང་པོ། འཁོར་ལ་སོགས་པ་ཚད་མེད་པའི་དཔལ་འབྱོར། འཇིག་རྟེན་ཀུན་ལ་སྙན་པར་གྲགས་པ། ཇི་ལྟ་ཇི་སྙེད་མཁྱེན་པའི་ཡེ་ཤེས། སེམས་ཅན་གྱི་དོན་མཛད་པའི་བརྩོན་འགྲུས་ཕུན་སུམ་ཚོགས་པ་སྟེ། རིམ་པ་ལྟར་བསམ་གཏན་བཟོད་པ་སྦྱིན་པ་ཚུལ་ཁྲིམས་ཤེས་རབ་བརྩོན་འགྲུས་ཀྱི་འབྲས་བུའོ། །འདི་རྣམས་ལ་ལེགས་པའི་ཡོན་ཏན་དྲུག་ཅེས་ཀྱང་བྱའོ། །
རྗེས་སུ་དྲན་པ་དྲུག་ནི།སངས་རྒྱས་ཆོས་དགེ་འདུན་གཏོང་བ་ཚུལ་ཁྲིམས་ལྷ་རྗེས་དྲན་ནོ། །སངས་རྒྱས་ནི་རང་བྱུང་གི་ཡེ་ཤེས་འདུས་མ་བྱས་པའི་སྐུ་ལྷུན་གྱིས་གྲུབ་པ་བརྙེས་པས་རང་དོན་ཕུན་སུམ་ཚོགས་པ། མཁྱེན་བརྩེ་ནུས་གསུམ་ཚད་མེད་པས་གཞན་དོན་ཕུན་ཚོགས་དང་ལྡན་པ་སྟེ། དེ་ལ་སྐུ་གསུམ་གྱིས་དབྱེ་བས་ཡོན་ཏན་ཚད་མེད་པ་མངའ་བའོ། །ཆོས་ལ་ཆགས་པ་བྲལ་བྱེད་ལམ་གྱི་བདེན་པ་ནི་རང་གི་ངོ་བོ་ལ་ཉོན་སྒྲིབ་མེད་པས་དག་པ། ཤེས་སྒྲིབ་མེད་པས་གསལ་བ། དེའི་ཕྱིར་སྒྲིབ་གཉིས་ཀྱི་མུན་པ་འཇོམས་པའི་གཉེན་པོར་གྱུར་པ་ཉི་མ་ལྟ་བུའི་ཡོན་ཏན་མངའ་བ་དང་། གང་ཞིག་ཆགས་པ་དང་བྲལ་བ་འགོག་བདེན་ནི་སྤྲོས་པས་སྤྱོད་ཡུལ་མིན་པས་བསམ་དུ་མེད་པ། ལས་ཉོན་གཉིས་མེད་པས་ཉེ་བར་ཞི་བ། སོ་སོ་རང་གིས་རིག་བྱ་ལས་རྟོག་པ་མེད་པ་གསུམ་གྱི་རང་བཞིན་ཏེ། མདོར་ན་དེ་བཞིན་ཉིད་རྟོག་མེད་ཞི་བ་བསམ་གྱིས་མི་ཁྱབ་པའོ། །དེ་ལྟར་འགོག་ལམ་གཉིས་པོ་དེ་ནི་རྟོགས་པའི་ཆོས་སོ། །དེ་གཉིས་བརྗོད་བྱར་བྱས་པའི་རྗོད་བྱེད་གསུང་རབ་རྣམས་ནི་ལུང་གི་ཆོས་སོ། །ལུང་རྟོགས་ཀྱི་ཆོས་དེ་དག་ཐོག་མཐའ་བར་གསུམ་དུ་དགེ་བ་གསུམ་དང་། དོན་དང་ཚིག་འབྲུ་བཟང་པོ་གཉིས་དང་། གཞན་དང་ཐུན་མོང་མིན་པ་མ་འདྲེས་པ་དང་། ཉོན་མོངས་མཐའ་དག་སྤོང་བས་ཡོངས་སུ་རྫོགས་པ། རང་བཞིན་རྣམ་དག་གི་ཆོས་ཉིད་སྟོན་པས་ཡོངས་སུ་དག་པ། གློ་བུར་གྱི་དྲི་མ་བྲལ་བར་བྱེད་པས་ཡོངས་སུ་བྱང་བ་སྟེ་ཚངས་སྤྱོད་ཀྱི་ཡོན་ཏན་བཞི་དང་ལྡན་པའོ། །དགེ་འདུན་ནི་ཆོས་ཉམས་སུ་ལེན་པར་བྱེད་པ་རྣམས་ཏེ་དེ་ལ་སྐྱེ་འཕགས་གཉིས། འཕགས་པ་རྣམས་ནི་ཆོས་ཉམས་སུ་བླང་བས་ཆོས་ཉིད་ཀྱི་བདེན་པ་མཐོང་བ་ཡིན་ལ། དེ་ལས་ཁྱད་པར་ཐེག་ཆེན་འཕགས་པ་ནི། རང་ལུགས་ཐེག་ཆེན་གྱི་རྟོགས་བྱ་ཐུན་མིན་ཟབ་ཅིང་རྒྱ་ཆེ་བ་སོ་སོ་རང་རིག་པས་རྟོགས་ནས། ཆགས་ཐོགས་དམན་སྒྲིབ་གསུམ་ལས་གྲོལ་བའི་རིག་གྲོལ་གྱི་ཡོན་ཏན་ཁྱད་པར་ཅན་དང་ལྡན་པའོ། །དེ་ལྟར་དཀོན་མཆོག་གསུམ་པོ་དེ་ཡི་ཡོན་ཏན་དྲན་ནས་སྟོན་པ་དང་ལམ་དང་ལམ་གྱི་གྲོགས་མཚུངས་པ་མེད་པའི་ཚུལ་དུ་རྗེས་སུ་དྲན་པའོ། །གཏོང་བ་དང་ཚུལ་ཁྲིམས་ཀྱི་ཡོན་ཏན་རྗེས་སུ་དྲན་པ་དང་། ལྷ་ནི་འདོད་གཟུགས་ཀྱི་ལྷ་དང་། འཕགས་པ་རྣམས་ཀྱི་ཡོན་ཏན་རྗེས་སུ་དྲན་པ་དང་། རང་གི་བྱ་བ་ལ་དཔང་པོའི་ཚུལ་དུ་ཡང་དྲན་པར་བྱ་ལ། ལྷ་དེ་དག་གི་རྒྱུད་དགེ་བཅུ་བསམ་གཟུགས་རྣམ་ཐར་གསུམ་རྣམས་ཀྱང་དྲན་པ་སྟེ་འདི་ལ་རྒྱུ་འབྲས་ཀྱི་ཚུལ་དུ་ལྷ་རྗེས་སུ་དྲན་པ་ཞེས་གསུངས་སོ། །དེ་ལྟར་རྗེས་དྲན་ཕྱི་མ་གསུམ་འདི་བསོད་ནམས་བྱ་བའི་དངོས་པོ་གསུམ་དྲན་པ་ཡིན་ནོ། །
འཕགས་པའི་ནོར་བདུན་ནི།དད་པ་དང་། གཏོང་བ་དང་། ཚུལ་ཁྲིམས་དང་། ཐོས་པ་དང་། ཁྲེལ་ཡོད་པ་དང་། ངོ་ཚ་ཤེས་པ་དང་། ཤེས་རབ་སྟེ་རེ་རེའི་མཐར་ཡང་ཕུན་སུམ་ཚོགས་པ་ཞེས་སྦྱར་བར་བྱ་ཞིང་འཕགས་པ་རྣམས་ལ་བདུན་པོ་འདི་ཡོན་ཏན་ཕུན་སུམ་ཚོགས་པ་ནམ་ཡང་ཟད་མི་ཤེས་པ་ཡོད་ལ་དེ་དག་གི་འབྱོར་པ་ཡིན་པས་དེ་སྐད་ཅེས་བྱའོ། །
སྤྱན་ལྔ་ནི།བསོད་ནམས་ལས་སྐྱེས་པའི་མིག་དབང་གང་གིས་དཔག་ཚད་བརྒྱ་ནས་སྟོང་ཆེན་པོའི་བར་གྱི་གཟུགས་ཕྲ་རགས་མཐོང་བ་ཤའི་སྤྱན། ཚེ་སྔ་མར་བསམ་གཏན་བསྒོམ་པའི་རྣམ་སྨིན་ལས་ཚེ་འདིར་འབད་མེད་འབྱུང་བ་ལྷའི་མིག་གིས་འཆི་འཕོ་དང་སྐྱེ་བ་མཐོང་བ་ལྷའི་སྤྱན། ཆོས་ཉིད་ཀྱི་བདེན་པ་མཐོང་བ་ཤེས་རབ་ཀྱི་སྤྱན། ལུང་རྟོགས་ཀྱི་ཆོས་དང་དེ་ལྡན་འཕགས་པའི་གང་ཟག་རྣམས་ཀྱི་དབང་པོ་སོགས་རྒྱུད་ཚོད་ཤེས་པ་ཆོས་ཀྱི་སྤྱན། ཤེས་བྱའི་རྣམ་པ་ཐམས་ཅད་གཟིགས་པའི་ཡེ་ཤེས་ནི་སངས་རྒྱས་ཀྱི་སྤྱན་ནོ། །
བྱང་ཆུབ་སེམས་དཔའི་རྒྱན་རྣམ་པ་བཞི་ནི།ཚུལ་ཁྲིམས་དང་། ཏིང་ངེ་འཛིན་དང་། ཤེས་རབ་དང་། གཟུངས་ཀྱི་རྒྱན་ནོ། །
བྱང་ཆུབ་སེམས་དཔའི་སྨོན་ལམ་ཆེན་པོ་བཅུ་ནི།སངས་རྒྱས་མཆོད་པ། དམ་ཆོས་འཛིན་པ། ལུས་ཀུན་ཏུ་སྟོན་པ། ཞིང་ཀུན་ཏུ་འཇུག་པ། ཕར་ཕྱིན་རྫོགས་པ། སེམས་ཅན་སྨིན་པར་བྱེད་པ། ཞིང་སྦྱང་བ། བྱང་སེམས་རྣམས་དང་སྤྱོད་ཡུལ་མཐུན་པར་གནས་པ། ཀུན་ཏུ་དོན་ཡོད་པ། བྱང་ཆུབ་ཆེན་པོ་འཐོབ་པའོ། །
སྨོན་ལམ་དེ་བཅུ་ལ།སྨོན་ལམ་གྱི་འཁོར་འབུམ་ཕྲག་གྲངས་མེད་ཅིང་། དེ་བཅུ་མཐའ་ཐུག་པ་མེད་པའི་གནས་བཅུར་སྒྲུབ་སྟེ། གང་ཞེ་ན། སེམས་ཅན་གྱི་ཁམས་དང་། འཇིག་རྟེན་གྱི་ཁམས་དང་། ནམ་མཁའི་ཁམས་དང་། དེ་བཞིན་དུ་དམ་པའི་ཆོས་དང་། མྱ་ངན་ལས་འདས་པ་དང་། སངས་རྒྱས་འབྱུང་བ་དང་། སངས་རྒྱས་ཀྱི་ཡེ་ཤེས་དང་། སེམས་ཅན་རྣམས་ཀྱི་སེམས་ཀྱི་དམིགས་པ་དང་། སངས་རྒྱས་ཀྱི་ཡེ་ཤེས་ཀྱི་སྤྱོད་ཡུལ་གྱི་ཁམས་ཇི་ཙམ་དུ་སྒྲུབ་པ་དང་། དེ་དགུ་པོ་བསྡུས་ཏེ་འཇིག་རྟེན་གྱི་རྒྱུད་དང་ཆོས་ཀྱི་རྒྱུད་དང་ཡེ་ཤེས་ཀྱི་རྒྱུད་ཀྱི་ཁམས་ཞེས་བྱ་བ་བཅུ་པོ་དེ་ནི་ཕྱོགས་དང་དུས་ཀྱི་མུ་མེད་པར་ཁྱབ་པ་ཡིན་ལ་དེ་སྙེད་དུ་སྨོན་ལམ་གྱི་འཕྲུལ་སྟོན་པ་ལ་འཇུག་པར་རིག་པར་བྱའོ། །
སྐྱེས་བུ་ཆེན་པོའི་རྣམ་པར་རྟོག་པ་བརྒྱད་ནི།བདག་གིས་ནམ་ཞིག་སེམས་ཅན་ཐམས་ཅད་ཀྱི་སྡུག་བསྔལ་སེལ་ནུས་སྙམ་པ་དང་། ནམ་སེམས་ཅན་དབུལ་བ་རྣམས་འབྱོར་བ་ཆེན་པོ་ལ་འཇོག་ནུས་སྙམ་པ་དང་། ནམ་ཤ་ཁྲག་དང་བཅས་པའི་ལུས་ཀྱིས་སེམས་ཅན་གྱི་དོན་བྱ་ནུས་སྙམ་པ་དང་། ནམ་ཞིག་བདག་དམྱལ་བར་ཡུན་རིང་གནས་ནས་ཀྱང་སེམས་ཅན་ལ་ཕན་འདོགས་ནུས་སྙམ་པ་དང་། སེམས་ཅན་ལ་མི་ཕན་པའི་སྐྱེ་བ་དང་སྒོ་གསུམ་དང་ནོར་དང་དབང་ཕྱུག་སོགས་དང་ལྡན་པ་དང་།དོན་དམ་པའི་རོ་ལ་གཅིག་ཏུ་སྤྱོད་པ་དང་། སེམས་ཅན་ལ་གནོད་པ་བྱེད་པར་ཚེ་རབས་ཀུན་དུ་མ་གྱུར་ཅིག་སྙམ་པ་དང་། ནམ་སེམས་ཅན་ཀུན་གྱི་སྡིག་འབྲས་བདག་ལ་སྨིན་ཅིང་བདག་གི་དགེ་འབྲས་དེ་དག་ལ་སྨིན་ནས་བདེ་བར་གྱུར་ཅིག་སྙམ་པ་དང་། ནམ་ཞིག་འཇིག་རྟེན་དང་འཇིག་རྟེན་ལས་འདས་པའི་འབྱོར་བ་ཆེན་པོས་སེམས་ཅན་རྣམས་ཀྱི་རེ་བ་ཡིད་བཞིན་དུ་རྫོགས་པར་བྱེད་ནུས་སྙམ་པ་དང་། ནམ་ཞིག་བདག་སངས་རྒྱས་སུ་གྱུར་ནས་སེམས་ཅན་ཐམས་ཅད་སྡུག་བསྔལ་ལས་འབྱིན་ནུས་སྙམ་དུ་སེམས་པའོ། །
ཡང་འཁོར་ལོ་གསུམ་ནི།ཀློག་པ་ཐོས་བསམ་གྱི་འཁོར་ལོ། སྤང་བ་བསམ་གཏན་གྱི་འཁོར་ལོ། བྱ་བ་ལས་ཀྱི་འཁོར་ལོའོ། །ཕྱི་མ་འདིར་བསྟན་འགྲོའི་དོན་ཅན་གྱི་བཟང་པོའི་ཕྲིན་ལས་ཇི་སྙེད་པ་འདུས་སོ། །
ཉན་ཐོས་རྣམས་ཀྱིས་རྒྱུན་དུ་བསྟེན་པའི་འདུ་ཤེས་བཅུ་ནི།མི་རྟག སྡུག་བསྔལ། བདག་མེད། མི་སྡུག་པ། འཆི་བ། སྣང་བ། ཆགས་བྲལ་གྱི་འདུ་ཤེས་རྣམས་དང་། ཟས་ལ་མི་འཕྲོད་པ། འཇིག་རྟེན་ཀུན་ལ་མངོན་པར་མི་དགའ་བ། མཚན་མ་ཀུན་འགོག་པའི་འདུ་ཤེས་ཏེ་གོང་མ་རྣམས་ཀྱི་མཐའ་ཡང་འདུ་ཤེས་ཞེས་སྦྱར་བར་བྱ་སྟེ་དེ་ལྟར་བཅུའོ། །
གཞན་ཡང་མདོ་ལས་འདུ་ཤེས་སྣ་ཚོགས་གསུངས་པ་ལས། བདག་འཁོར་བ་ལས་མ་ཐར་བ་དང་། ཉོན་མོངས་པ་རྣམས་ལས་མ་གྲོལ་བ་དང་། སྡུག་བསྔལ་དང་འཇིགས་པ་ཀུན་གྱི་གཡང་སར་ལྷུང་བ་དང་། ལས་བདག་གིར་བྱ་བ་ལས་མ་འདས་པ་དང་། འཕགས་ལམ་གྱི་ཡོན་ཏན་མ་ཐོབ་བཞིན་དུ་འཆི་བ་དང་། ཡང་སྲིད་པར་སྐྱེ་ཞིང་དལ་འབྱོར་ཐོབ་པ་སོགས་ཀྱི་བདེ་བ་རྙེད་དཀའ་བ་ལ་སོགས་པའི་འདུ་ཤེས་རྣམས་ཀྱི་ཁྱིམ་པ་སོགས་སྐྱོ་བ་དང་དྲེགས་པ་སེལ་བ་དང་ལམ་ལ་འཇུག་པར་བྱེད་དོ། །བདག་ནི་སངས་རྒྱས་ཀྱི་རྗེས་སུ་ཞུགས་པ། ཁྱིམ་པའི་བྱ་བ་དང་འདོད་པའི་ཡུལ་ལ་རྒྱབ་ཀྱིས་ཕྱོགས་པ། ལམ་དང་འབྲས་བུའི་ཡོན་ཏན་དོན་དུ་གཉེར་བ་ཡིན་ན། བྱ་བ་ངན་པ་སྤངས་སམ། བཟང་པོ་ལ་ཞུགས་སམ། འབྲས་བུ་གང་ཡང་ཐོབ་བམ་སྙམ་དུ་བརྟག་པར་བྱེད་པའི་འདུ་ཤེས་སྣ་ཚོགས་གསུངས་པ་ནི། དེ་དག་གིས་རབ་ཏུ་བྱུང་བ་རྣམས་འཇུག་ལྡོག་གི་གནས་ལ་བརྩོན་པར་བྱེད་པའོ། །སངས་རྒྱས་ཀྱི་ཡོན་ཏན་ཤེས་ནས་བྱས་པ་གཟོ་བ། ཐེག་ཆེན་ལམ་གྱི་ཁྱད་པར་ཤེས་ནས་གུས་པ་སྐྱེ་བ། སངས་རྒྱས་བྱང་སེམས་ཀྱི་ཡོན་ཏན་ཤེས་ནས་དེ་ཐོབ་པར་འདོད་པ། སེམས་ཅན་རྣམས་མར་ཤེས་ཤིང་སྙིང་རྗེའི་སེམས་བསྒོམ་པའི་འདུ་ཤེས་སོགས་ནི་ཐེག་ཆེན་ལ་འཇུག་པར་བྱེད་པའི་དོན་ཏེ། མདོ་ལས་འདུ་ཤེས་འདི་དག་ལ་རྒྱས་བསྡུས་ཀྱི་རྣམ་གྲངས་སྣ་ཚོགས་གསུངས་པ་རྣམས་ཀྱང་ཤེས་པར་བྱའོ། །
ཡང་ཏིང་ངེ་འཛིན་གསུམ་སྟེ།རྣམ་པར་ཐར་པའི་སྒོ་སྟོང་པ་ཉིད་ཀྱི་ཏིང་ངེ་འཛིན་ནི་བདེན་བཞིའི་རྣམ་པ་བཅུ་དྲུག་གི་ནང་ནས་སྟོང་བདག་མེད་གཉིས་ཀྱི་རྣམ་པ་ཅན་ནོ། །དེ་བཞིན་དུ་མི་རྟག་སྡུག་བསྔལ་གཉིས་དང་ཀུན་འབྱུང་གི་རྣམ་པ་བཞི་སྟེ་དྲུག་པོ་དེའི་རྣམ་པ་ཅན་ནི་སྨོན་པ་མེད་པའི་ཏིང་ངེ་འཛིན་ནོ། །འགོག་ལམ་གྱི་རྣམ་པ་བརྒྱད་ཀྱི་རྣམ་པ་ཅན་ནི་མཚན་མ་མེད་པའི་ཏིང་ངེ་འཛིན་ནོ། །
ཡང་ཏིང་ངེ་འཛིན་བཞིར་གསུངས་ཏེ།འདོད་ཆགས་སྤང་བའི་ཏིང་ངེ་འཛིན་ནི་མི་གཙང་བ་བསྒོམ་པ། མཐོང་ཆོས་བདེར་གནས་ཀྱི་ཏིང་ངེ་འཛིན་ནི་དབེན་པའི་ཏིང་འཛིན་ལས་སྐྱེས་པའི་དགའ་བདེས་ལུས་མཉེན་ཅིང་ཁྱབ་པར་བྱེད་པའོ། །ཡེ་ཤེས་མཐོང་བ་ཐོབ་པའི་ཏིང་ངེ་འཛིན་ནི་མཚན་མོ་ཡང་ཉིན་མོའི་དུས་ལྟར་སྣང་བའི་འདུ་ཤེས་བསྒོམ་པའོ། །ཤེས་རབ་ཐོབ་པའི་ཏིང་ངེ་འཛིན་ནི་བསམ་གཏན་བཞི་པའི་ཏིང་ངེ་འཛིན་བསྒོམ་པའོ། །
དགེ་སྦྱོང་གི་ཆོས་བཞི་ནི།དངོས་སུ་ཚིག་ངན་པས་སྤྱོས་པ་ལ་སླར་མི་སྤྱོ། བརྡེགས་པ་ལ་སླར་མི་བརྡེག །ལྐོག་ནས་གཤེ་བ་ལ་སླར་མི་གཤེ། ཁྲོས་པ་སླར་མི་ཁྲོ་བ་སྟེ། བཟོད་པ་ལས་བྱུང་བ་བཞིའོ། །སེམས་ཀྱི་སྤྱོད་པ་རྣམ་པར་སྦྱོང་བའི་ལམ་བསྒོམ་པ་ལ། འདོད་ཆགས་ཤས་ཆེ་ན་མི་སྡུག་པ། ཞེ་སྡང་ཤས་ཆེ་ན་བྱམས་པ། གཏི་མུག་ཤས་ཆེ་བས་རྟེན་འབྲེལ་གྱི་དོན། ང་རྒྱལ་ཤས་ཆེ་བས་ཁམས་ཀྱི་རབ་དབྱེ། རྣམ་རྟོག་ཤས་ཆེ་བས་དབུགས་འབྱུང་རྔུབ་དྲན་པ་རྣམས་ནི་ཉོན་མོངས་འདི་དག་ལྷག་པ་སྤྱོད་པའི་གཉེན་པོ་ཡིན་ནོ། །
དེ་ལ་མི་སྡུག་པ་ཇི་ལྟར་བསྒོམ་ན་མི་གཙང་བ་དང་། མི་སྡུག་པ་དང་། ཀེང་རུས་ཀྱི་རྣམ་པ་བསྒོམ་པ་གསུམ་ལས། དང་པོ། གང་ལ་ཆགས་པར་བྱ་བའི་ལུས་ཀྱི་རང་བཞིན་མི་གཙང་བར་ཤེས་ཤིང་གོམས་པར་བྱ་བ་སྟེ། མི་གཙང་བ་སུམ་ཅུ་རྩ་དྲུག་གི་རང་བཞིན་དུའོ། །ལུས་ལ་ཡོད་པའི་མི་གཙང་བའི་རྫས་སོ་དྲུག་ནི། སྐྲ་དང་། ཁ་སྤུ་དང་། སོ་དང་། སེན་མོ་དང་། ཕྱི་ས་དང་། གཅིན་དང་། རྡུལ་དང་། ངར་སྣབས་དང་། མཆི་མ་དང་། མཆིལ་མ་དང་། དྲི་མ་དང་། པགས་པ་དང་། ཤ་དང་། ཁྲག་དང་། རུས་པ་དང་། ཚིལ་དང་། རྐང་དང་། རྩ་དང་། རྒྱུས་པ་དང་། གློ་བ་དང་། སྙིང་དང་། མཆིན་པ་དང་། མཚེར་བ་དང་། མཁལ་མ་དང་། ཕོ་བ་དང་། རྒྱུ་མ་དང་། ལོང་ཀ་དང་། གཉེ་མ་དང་། ལྒང་པ་དང་། ཞག་དང་། ཆུ་སེར་དང་། རྣག་དང་། བད་ཀན་དང་། མཁྲིས་པ་དང་། ཀླད་པ་དང་། ཀླད་རྒྱས་ཏེ། དེ་ལྟར་སོ་དྲུག་གོ། འདི་སྐབས་དྲི་མ་ཞེས་པ་མིག་གི་རྔུ་མ་དང་། རྣ་སྤབས་དང་། སོ་དྲེག་སོགས་སོ། །གཞན་བརྡ་འཕྲོད་སླའོ། །
ཡང་ཁ་དོག་དང་དབྱིབས་དང་རེག་བྱ་དང་བསྙེན་བཀུར་ལ་ཆགས་པ་ཞི་བར་བྱ་ཕྱིར། དུར་ཁྲོད་དུ་བོར་བའི་ཤི་རོ་གཡོ་མེད་ལ་བལྟས་ཏེ་དེ་ཇི་ལྟ་བར་ལུས་ཐམས་ཅད་ཀྱང་དེ་དང་འདྲ་བར་རྟོག་པ་སྟེ། དེ་ལ་མི་སྡུག་པའི་འདུ་ཤེས་དགུ་ནི། རྣམ་པར་བམ་པ་དང་། རྣམ་པར་འབུས་གཞིག་པ་དང་། རྣམ་པར་དམར་བ་དང་། རྣམ་པར་སྔོ་བ་དང་། རྣམ་པར་གནག་པ་དང་། རྣམ་པར་ཟོས་པ་དང་། རྣམ་པར་འཐོར་བ་དང་། རྣམ་པར་ཚིག་པ་དང་། རྣམ་པར་རུལ་བའི་འདུ་ཤེས་དགུའོ། །
ཀེང་རུས་ཀྱི་འདུ་ཤེས་ནི་གོང་གི་ཆགས་པ་བཞི་པོ་ཀུན་གྱི་གཉེན་པོ་མཆོག་ཏུ་གྱུར་པ་ཡིན་ཞིང། དེ་ཡང་མངལ་ནས་སྐྱེས་པའི་ལུས་རྣམས་ནི་ཀེང་རུས་ཀྱི་རང་བཞིན་ལས་མ་འདས་པ་ཡིན་ལ།ཀེང་རུས་དེ་བསྒོམ་ཚུལ་དང་པོར་རང་ལུས་རྐང་པའི་ཐེ་བོང་ངམ་དཔྲལ་བའི་དབྱེས་སོགས་ནས་མྱགས་ཏེ་རུས་པ་མཐེབ་གང་ཙམ་ལ་སེམས་གཏད་ནས་། རིམ་གྱིས་ལུས་རིལ་པོ་ཀེང་རུས་སུ་བསྒོམ་ཞིང་། ཀེང་རུས་དེས་གནས་ཁང་དང་མཐར་གྱིས་རྒྱ་མཚོའི་བར་དུ་ཁྱབ་པར་སྤྲོ་ཞིང་བསྒོམ་པ་དང་། ཚུར་རང་ལུས་ཀྱི་ཀེང་རུས་ཙམ་གྱི་བར་སྡུད་ཅིང་། ཡང་སྔར་ལྟར་སྤྲོ་ཞིང་སྡུད་པའི་ཚེ་རྐང་པའི་རུས་པ་བོར་ནས་གཞན་རྣམས་ལ་སྡུད་པ་དང་། ཡང་སྤྲོ་ཞིང་ལུས་ཕྱེད་དང་ཐོད་པའི་ཕྱེད་དང་། སྨིན་མ་གཉིས་ཀྱི་བར་དུ་རུས་པ་མཐེབ་གང་ཙམ་ལ་བསྡུ་བ་སོགས་སྤྲོ་བསྡུ་བྱེད་པར་བཤད་དོ། །གང་ལྟར་ཡང་ཀེང་རུས་སུ་དམིགས་ནས་གོམས་པས་ཆགས་པ་སྤོང་བར་བྱེད་དོ། །ཆགས་པ་དང་བྲལ་ཚུལ་གྱི་རྣམ་གྲངས་ལ་ཆགས་ཡུལ་ཕྱོགས་རེ་ལ་ཆགས་པ་བྲལ་བ། མཐའ་དག་ལ་ཆགས་པ་བྲལ་བ། ཤེས་རབ་ཀྱི་རྟོགས་པས་ཆགས་བྲལ། ཞི་གནས་ཀྱིས་གནོན་པས་ཆགས་བྲལ། གཉེན་པོས་སྤང་པའི་ཆགས་བྲལ་ལྔ་ཡོད་དོ། །
ཡང་རྣམ་གྲངས་བཅུ་སྟེ།སྡུག་བསྔལ་དང་དེའི་གནས་ལ་རང་བཞིན་གྱིས་ཆགས་བྲལ། འཁྲིག་ཞུགས་གདུང་བ་བྲལ་བ་ལྟ་བུ་གནོད་པས་ཆགས་བྲལ། འགྲངས་པས་ཟས་ཞིམ་མི་འདོད་པ་ལྟ་བུ་ཉེ་བར་བསྟན་པས་ཆགས་བྲལ། བཟང་པོ་རྙེད་པས་ངན་པ་མི་འདོད་པ་ལྟ་བུ་ཕུལ་དུ་བྱུང་བས་ཆགས་བྲལ། བྱིས་པ་རྣམས་མྱང་འདས་མི་འདོད་པ་རྨོངས་པས་ཆགས་བྲལ། འདས་དང་མ་འདས་ལམ་གྱི་ཉོན་མོངས་སྤོང་བ་གཉེན་པོས་ཆགས་བྲལ། མཐོང་ལམ་ཐོབ་ནས་ཁམས་གསུམ་མི་འདོད་པ་ཡོངས་སུ་ཤེས་པས་ཆགས་བྲལ། ས་ནས་སར་ཉོན་མོངས་རྣམས་སྤང་བ་སྤོང་བས་ཆགས་བྲལ། འཇིག་རྟེན་པ་དང་ཉན་རང་གི་ཆགས་བྲལ་གོང་མར་བཅས་པའི་ཆགས་བྲལ། སངས་རྒྱས་བྱང་སེམས་ཀྱི་ཆགས་བྲལ་གོང་ན་མེད་པའི་ཆགས་བྲལ་ལོ། །
བྱམས་པ་བསྒོམ་པའི་ཚུལ་ནི། སེམས་ཅན་ཐམས་ཅད་བདེ་བ་འདོད་ཅིང་སྡུག་བསྔལ་མི་འདོད་པ་རང་དང་ཚུལ་འདྲ་བར་ཤེས་ཤིང་བསམ་ལ། འདི་དག་རྨོངས་པའི་དབང་གིས་བདེ་བ་འདོར་ཞིང་སྡུག་བསྔལ་ལེན་པ་སྙིང་རེ་རྗེ། འདི་རྣམས་སྔོན་གྱི་ཚེ་རབས་རྣམས་སུ་བདག་གི་མ་སོགས་སུ་གྱུར་པ་གྲངས་མང་ལ། དེའི་ཚུལ་གྱིས་ཕ་མ་དང་། སྤུན་སྲིང་དང་། བུ་བུ་མོ་དང་། གཉེན་དང་སྣག་གི་གཉེན་མཚམས་དང་བཤེས་དང་གྲོགས་ཀྱི་ཚུལ་དུ་སེམས་པ་བཅུས་སེམས་ཅན་རྣམས་ཡིད་དུ་སྡུག་པའི་རྣམ་པར་བསྒོམས་པ་ལས་དེ་དག་བདེ་བ་དང་ལྡན་འདོད་ཀྱི་བྱམས་པ་སྐྱེ་བ་ཡིན་ལ། བྱམས་པའི་སེམས་དེ་ལྟ་བུ་ཡང་ཡང་གོམས་པར་བྱས་ཏེ་སེམས་ཅན་ཐམས་ཅད་ལ་ཁྱབ་པར་བསྒོམ་པའོ། །བསམ་གཏན་བཞི་གང་རུང་ལ་བརྟེན་ནས་བྱམས་པའི་སེམས་ཁོ་ན་དང་དགྲ་ཟླ་མེད་པས་ཕྱོགས་བཅུའི་འཇིག་རྟེན་མཐའ་དག་ལ་དམིགས་པས་ཁྱབ་པར་བྱས་ཏེ་གནས་པ་ནི་བྱམས་པའི་ཏིང་ངེ་འཛིན་ཡིན་ནོ། །ཏིང་ངེ་འཛིན་དུ་མ་གྱུར་ཀྱང་བྱམས་པའི་སེམས་ཐང་གཅིག་ཙམ་དུ་བསྒོམ་པ་ཡང་ཕན་ཡོན་དཔག་ཏུ་མེད་པར་གསུངས་སོ། །
དེ་ལྟར་བྱམས་པ་བསྒོམ་པས་དེ་དང་འཛིན་སྟངས་འགལ་བ། ཀུན་ནས་མནར་སེམས་ཀྱི་གཞི་དགུ་ལས་བྱུང་བའི་ཞེ་སྡང་རྣམས་ཞི་བར་བྱེད་དོ། །མནར་སེམས་ཀྱི་གཞི་དགུ་ནི། འདིས་བདག་ལ་སྔར་གནོད་པ་བྱས་སོ། །ད་ལྟ་བྱེད་དོ། །མ་འོངས་པ་ན་བྱེད་པར་འགྱུར་རོ་སྙམ་པ་དང་། དེ་བཞིན་དུ་བདག་གི་མཛའ་བ་ལ་སྦྱར་ཏེ་གསུམ་དང་། བདག་གི་དགྲ་ལ་འདིས་ཕན་བཏགས་སོ། །འདོགས་པར་བྱེད་དོ། །འདོགས་པར་འགྱུར་རོ་སྙམ་པའོ། །
བྱམས་པའི་ཕན་ཡོན་བྱམས་ཆོས་བརྒྱད་ནི། ལྷ་དང་མི་རྣམས་བྱམས་པར་འགྱུར་བ་དང་། མི་མ་ཡིན་རྣམས་ཀྱིས་སྲུང་བ་དང་། ཡིད་བདེ་བ་མང་བ་དང་། ལུས་བདེ་བ་མང་བ་དང་། དུག་གིས་མི་གནོད་པ་དང་། མཚོན་གྱིས་མི་ཚུགས་པ་དང་། འབད་པ་མེད་པར་དོན་རྣམས་ཐོབ་པ་དང་། ཚངས་པའི་འཇིག་རྟེན་དུ་སྐྱེ་བར་འགྱུར་བའོ། །
གཏི་མུག་གི་གཉེན་པོར་རྟེན་འབྲེལ་བསྒོམ་པ་ནི། གོང་དུ་བཤད་པ་ལྟར་ཕྱི་ནང་གི་ཆོས་ཐམས་ཅད་རྟེན་ཅིང་འབྲེལ་བར་འབྱུང་སྟེ་སྐྱེ་བ་རྟག་ཆད་མེད་པའི་དོན་གཏན་ལ་ཕབ་ནས་དེ་བཞིན་ཡང་ནས་ཡང་དུ་གོམས་པར་བྱས་པས་རྨོངས་པ་ཐམས་ཅད་བྲལ་བར་འགྱུར་རོ། །
ང་རྒྱལ་ཤས་ཆེ་ན་ཁམས་ཀྱི་རབ་དབྱེ་བསྒོམ་པར་བྱ་སྟེ། དེ་ཡང་ང་རྒྱལ་ལ་བདུན་ཡོད་དེ། རང་ལས་ཡོན་ཏན་ཆུང་བ་ལ་དམིགས་ནས་འདི་ལས་བདག་ཆེ་ལ། མཚུངས་པ་དང་མཉམ་མོ་སྙམ་པ་ང་རྒྱལ་ཙམ་མམ་ཆུང་བའི་ང་རྒྱལ། མཚུངས་པ་བས་ཀྱང་བདག་ཆེའམ་འཕགས་ལ་ཆེ་བ་དང་མཉམ་པར་འཛིན་པ་ཆེ་བའི་ང་རྒྱལ། ཆེ་བ་བས་ཀྱང་བདག་འཕགས་སྙམ་པ་ང་རྒྱལ་ལས་ཀྱང་ང་རྒྱལ། ངའོ་སྙམ་དུ་ཉེར་ལེན་གྱི་ཕུང་པོ་ལྔ་ལ་བདག་བདག་གིར་ལྟ་བ་ངའོ་སྙམ་པའི་ང་རྒྱལ། གོང་མའི་ཡོན་ཏན་མ་ཐོབ་པ་ལ་ཐོབ་བོ་སྙམ་པ་མངོན་པའི་ང་རྒྱལ། ཆེས་འཕགས་པ་བས་བདག་ཅུང་དམན་མོད་ཀྱི་འོན་ཀྱང་བཟང་ངོ་སྙམ་པ་ཅུང་ཟད་སྙམ་པའི་ང་རྒྱལ། ཡོན་ཏན་མིན་པའི་སྐྱོན་ཉིད་ཡོན་ཏན་དུ་རློམ་ནས་ང་རྒྱལ་བ་ལོག་པའི་ང་རྒྱལ་ལོ། །དེ་དག་ཞི་བའི་ཆེད་དུ་ངའོ་སྙམ་པའི་གཞི་རང་གི་ཕུང་པོ་འདི་དག་ལ་ས་ཆུ་མེ་རླུང་ནམ་མཁའ་རྣམ་ཤེས་ཀྱི་ཁམས་དྲུག་ཏུ་དབྱེ་ཞིང་འབྱུང་བ་རྣམས་རྡུལ་ཕྲ་རབ་ཀྱི་མཐར་ཐུག་པའི་བར་དང་། རྣམ་པར་ཤེས་པ་བདེ་སྡུག་དགེ་མི་དགེ་སོགས་སྣ་ཚོགས་དང་དུས་མཐའི་སྐད་ཅིག་གི་ཆའི་བར་དུ་དབྱེ་བར་བྱ་ཞིང་དེའི་དོན་ལ་གོམས་པར་བྱེད་པ་སྟེ། དེ་ཡང་ལུས་འདི་ལ་མི་གཙང་བའི་རྫས་སོ་དྲུག་པོའི་བཀོད་པ་སྣ་ཚོགས་པ་ཡོད་ཅིང་དེ་ཡང་རྡུལ་གྱི་མཐར་ཐུག་པའི་རང་བཞིན་ཅན། ནས་དང་འབྲས་སོགས་བསྲེས་པའི་ཕུང་པོ་ལྟར་བློས་དབྱེ་ཞིང་དེ་ལྟར་ཕུང་པོ་ལྔ་ཆ་དང་ཆར་ཕྱེ་ནས་དེ་ཡང་སྐད་ཅིག་གིས་སྐྱེ་འགག་བྱེད་པའི་རང་བཞིན་ལ་སོ་སོར་བརྟག་པ་གོམས་པས་རིལ་པོ་དང་གཅིག་པུ་དང་རྟག་པའི་འདུ་ཤེས་རྨོངས་པའི་རང་བཞིན་ཅན་གྱི་ཡུལ་སུན་ཕྱུང་བས་ངའོ་སྙམ་པའི་ང་རྒྱལ་ལྡོག་ལ། དེ་ཡི་རྩ་བ་ཅན་གྱི་ང་རྒྱལ་ཐམས་ཅད་ཞི་བར་འགྱུར་ཞིང་བདག་མེད་པའི་དོན་ཀྱང་མཐོང་བར་འགྱུར་རོ། །
རྣམ་རྟོག་ཤས་ཆེ་བས་དབུགས་འབྱིན་རྔུབ་རྗེས་སུ་དྲན་པ་གོམས་པས་སེམས་གནས་པ་འགྲུབ་པར་འགྱུར་ཏེ། ཇི་ལྟར་ན་དབུགས་འབྱིན་རྔུབ་ཀྱི་གྲངས་བཅུ་ལ་སོགས་པ་མ་ནོར་བར་བགྲང་བ་ཙམ་ལ་སེམས་གཏོད་པ་དང་། དབུགས་ལུས་ལ་འགྲོ་བ་དང་འོང་བའི་རྗེས་སུ་སེམས་འགྲོ་བ་དང་། དབུགས་དེ་སྣ་རྩེ་ནས་རྐང་མཐིལ་བར་ནོར་བུའི་ཐག་པ་ལྟར་ནར་གྱིས་གནས་པ་ལ་སེམས་འཇོག་པ་དང་། དབུགས་འབྱུང་རྔུབ་བྱེད་བཞིན་པ་དེ་ལ་འདི་ནི་རྡུལ་རྫས་བརྒྱད་དང་དེ་ལ་བརྟེན་པའི་སེམས་དང་བཅས་པའི་ཕུང་པོ་ལྔའི་རང་བཞིན་ཡིན་པར་དཔྱད་ཅིང་ཉེ་བར་རྟོག་པ་དང་། དབུགས་འབྱིན་རྔུབ་དང་དྲོ་བ་སོགས་དགེ་བ་རྣམས་སྦྱར་ཏེ་དམིགས་པ་བསྒྱུར་པ་ལ་སེམས་གཏོད་པ་དང་། དབུགས་འབྱིན་རྔུབ་དེ་དག་མཐོང་སྒོམ་མི་སློབ་ལམ་དང་སྦྱར་ཏེ་ཡིད་ལ་བྱེད་པ་ལ་ཡོངས་སུ་དག་པ་ཞེས་བྱ་སྟེ། དེ་ལྟར་རྣམ་པ་དྲུག་གི་ཚུལ་གྱིས་དབུགས་ལ་སེམས་གཏད་པས་རྣམ་རྟོག་ཞི་བར་བྱེད་དོ། །དེ་རྣམས་ནི་ལམ་བདེན་དང་འབྲེལ་བར་སྐབས་ཀྱི་འཕྲོས་དོན་ཆོས་ཀྱི་རྣམ་གྲངས་འགའ་ཞིག་བསྟན་པའོ། །
ཡང་སངས་རྒྱས་རྣམས་ཀྱིས་ཤེས་བྱའི་རང་བཞིན་གཏན་ལ་དབབ་པའི་ཕྱིར་ཀུན་རྫོབ་དང་དོན་དམ་པའི་བདེན་པ་གཉིས་སུ་གསུངས་ཏེ། དེ་ལ་ཀུན་རྫོབ་ཀྱི་བདེན་པ་ནི་ཇི་ལྟར་སྣང་བའི་ཆོས་གཞི་འདུས་བྱས་དང་འདུས་མ་བྱས་ཀྱིས་བསྡུས་པ་ཕུང་ཁམས་སྐྱེ་མཆེད་དང་། ལམ་ཕར་ཕྱིན་དང་བྱང་ཕྱོགས་སོགས་དང་། འབྲས་བུ་སྟོབས་བཅུ་ལ་སོགས་པ་མདོར་ན་ཤེས་བྱ་རྣམས་ཀྱི་སྣང་ཚུལ་བསླུ་མེད་ཀྱི་ངོས་ནས་བཞག་པ་ཇི་སྙེད་པ་རྒྱ་ཆེ་བའི་ཆོས་སོ། །དོན་དམ་བདེན་པ་ནི་གཞི་ལམ་འབྲས་བུའི་ཆོས་དེ་དག་རང་བཞིན་ཅིར་ཡང་མ་གྲུབ་པའི་སྟོང་པ་ཉིད་དུ་གནས་པ་ནི་གནས་ལུགས་ཀྱི་ངོས་ནས་བཞག་པ་སྟེ་ཇི་ལྟ་བ་ཟབ་མོའི་ཆོས་སོ། །དེ་གཉིས་ཡང་དག་པའི་དོན་དུ་ཟུང་འཇུག་མཉམ་པ་ཉིད་དུ་རྟོགས་པ་ནི་རྟོགས་བྱ་རྣམས་ཀྱི་ནང་ན་མཆོག་ཏུ་གྱུར་པ་མཐར་ཐུག་གི་དོན་ནོ། །ཡང་བློ་གྲོས་མི་ཟད་པས་བསྟན་པའི་མདོ་ལས། ཀུན་རྫོབ་ཀྱི་བདེན་པ་དང་། དོན་དམ་པའི་བདེན་པ་དང་། མཚན་ཉིད་ཀྱི་བདེན་པ་གསུམ་དུ་གསུངས་པ་ཡང་། བདེན་པ་དང་པོ་གཉིས་སུ་ཕྱེ་ཡང་མཐར་ཐུག་སོ་སོར་མཚན་ཉིད་ཀྱིས་གྲུབ་པ་མེད་པར་བདེན་པ་གཅིག་པུ་ཟུང་འཇུག་མཉམ་པ་ཆེན་པོར་བསྟན་པ་ཡིན་ཏེ། དེ་ནི་དོན་དམ་བདེན་པ་མཐར་ཐུག་པ་ཆོས་ཀྱི་དབྱིངས་སོ། །བདེན་པ་ལ་མཁས་པའི་སྐབས་ལེགས་པར་བཤད་པའོ།། །།


text:
མི་དམངས་དྲ་བའི་འཕྲིན། ཟླ་11ཚེས་21ཉིན། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་གིས་གོང་ཚེས་ཉིན་ནང་སོག་རང་སྐྱོང་ལྗོངས་སུའུ་ཉི་ཐེ་ཡིའུ་ཆི་ཨུ་ལན་མུའུ་ཆིའི་རུ་མི་ཚོར་འཕྲིན་ལན་སྤྲིངས་གནང་ནས་ཁོང་ཚོར་མུ་མཐུད་གཞི་རིམ་དུ་གཞིས་ཆགས་པ་དང་མང་ཚོགས་ལ་ཞབས་འདེགས་ཞུ་བ། མང་ཚོགས་དང་ཐག་ཉེ་བ་དང་། དར་ཁྱབ་ཐུབ་པ། གནས་ཐུབ་པ་བཅས་ཀྱི་བརྩམས་ཆོས་ཕུལ་བྱུང་དེ་བས་མང་བ་གསར་རྩོམ་ཧུར་ཐག་བྱ་རྒྱུའི་ལྕག་སྐུལ་གནང་བ་རེད།
ཞི་ཅིན་ཕིང་གིས་འཕྲིན་ལན་ནང་གསུངས་དོན། འཕྲིན་ཡིག་འབྱོར་བ་ལས་ངས་ཨུ་ལན་མུའུ་ཆིའི་འཚར་ལོངས་དང་ཡར་རྒྱས་མཐོང་བྱུང་བས་དགའ་སྤྲོ་ཤིན་ཏུ་ཆེ་ལ། ཁྱེད་ཚོས་བྱ་གཞག་ལ་འཆང་བའི་སྤྲོ་སེམས་དེ་ནི་ཏང་དང་མི་དམངས་ལ་བཅངས་པའི་དུང་བ་ཟབ་མོ་དེ་རེད་འདུག
ཞི་ཅིན་ཕིང་གིས་བསྟན་དོན། ཨུ་ལན་མུའུ་ཆི་ནི་རྒྱལ་ཡོངས་ཀྱི་རིག་རྩལ་འཐབ་ཕྱོགས་ཀྱི་དར་ཆ་ལྟ་བུ་ཞིག་ཡིན་པ་དང་ཨུ་ལན་མུའུ་ཆི་དང་པོ་དེ་ཁྱེད་ཚོའི་ཕ་ཡུལ་དུ་བཙུགས་པ་རེད། ལོ་ངོ་དྲུག་ཅུའི་རིང་། ཨུ་ལན་མུའུ་ཆི་མི་རབས་ཁག་གི་རུ་མི་ཚོས་གངས་རླུང་གདོང་གིས་བསུས། གྲང་རེག་སེམས་སུ་སྒོམ་ནས་དུས་ཡུན་རིང་པོའི་ནང་མྱ་ངམ་ཐང་དང་རྩྭ་ཐང་དུ་ཐེངས་མང་བསྐྱོད་ནས་གནམ་གྱིས་རས་ཡོལ་བྱེད་པ་དང་ས་ཡིས་སྡིངས་ཆ་བྱས་ཏེ་རྒྱ་ཆེའི་ཞིང་འབྲོག་པར་དགའ་སྤྲོ་དང་ཤེས་དཔལ་བསྐྱལ་བ་དང་ཏང་གི་གསུང་སྒྲ་དང་ཐུགས་ཁུར་བརྒྱུད་བསྒྲགས་བྱས་ཡོད་པ་རེད།
ཞི་ཅིན་ཕིང་གིས། ཨུ་ལན་མུའུ་ཆི་མི་ཉམས་དར་རྒྱས་བྱུང་བ་ལས་མི་དམངས་ལ་སྒྱུ་རྩལ་མཁོ་བ་དང་སྒྱུ་རྩལ་ལ་ཡང་མི་དམངས་མཁོ་བ་མཚོན་ཡོད། དུས་རབས་གསར་པར་ཁྱེད་ཚོས་ཏང་གི་ཚོགས་ཆེན་བཅུ་དགུ་པའི་དགོངས་དོན་ཁྲིད་སྟོན་དུ་བྱས་ནས་ཨུ་ལན་མུའུ་ཆིའི་སྲོལ་རྒྱུན་བཟང་པོ་དར་སྤེལ་ཤུགས་ཆེན་བཏང་ཐོག འཚོ་བའི་ས་གཞི་གཤིན་པོར་རྩ་བ་ཚུགས་པ་བྱས་ཏེ་འབྲོག་པ་མང་ཚོགས་ལ་ཞབས་ཞུ་དང་རིག་རྩལ་གསར་གཏོད་ལ་སྐུལ་སྤེལ་བཏང་ནས། མང་ཚོགས་དང་ཐག་ཉེ་བ་དང་། དར་ཁྱབ་ཐུབ་པ། གནས་ཐུབ་པ་བཅས་ཀྱི་བརྩམས་ཆོས་ཕུལ་བྱུང་དེ་བས་མང་བ་གསར་རྩོམ་ཧུར་ཐག་བྱས་ཏེ། རྩྭ་ཐང་སྟེང་གི“གསར་བརྗེའི་རིག་རྩལ་རྟ་དམག”ནམ་ཡང་བྱ་རྒྱུའི་རེ་བ་ཡོད་ཅེས་གསུངས་པ་རེད།
ཨུ་ལན་མུའུ་ཆིའི་ནི་སོག་སྐད་ཡིན་ལ་གོ་དོན་ནི“གསར་བརྗེའི་མྱུ་གུ”ཡིན་པ་དང་རྗེས་སུ“གསར་བརྗེའི་རིག་རྩལ་རྟ་དམག”ཏུ་འཕྲོས་པ་དེ་རྩྭ་ཐང་ཁུལ་གྱི་ཐོན་སྐྱེད་དང་འཚོ་བའི་ཁྱད་ཆོས་དང་འཚམ་པོ་བྱུང་ནས་ཐོན་པའི་རིག་གནས་ལས་དོན་རུ་ཁག་ཅིག་ཡིན་པ་དེར“འཁྲབ་སྟོན་དང་། དྲིལ་བསྒྲགས། ཟུར་ཁྲིད། ཞབས་ཞུ”སོགས་ཀྱི་འགན་ནུས་ལྡན་ཡོད་པ་དང་། རྒྱ་ཆེའི་ཞིང་འབྲོག་མང་ཚོགས་ཚོའི་དགའ་བསུ་ཆེན་པོ་ཐོབ་ཡོད། 1957ལོར་སུའུ་ཉི་ཐེ་ཡིའུ་ཆི་རུ་ནང་སོག་གི་ཨུ་ལན་མུའུ་ཆི་དང་པོ་དེ་བཙུགས་པ་རེད།


text:
—— སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་མར་ཁེ་སི་སྐུ་འཁྲུངས་ནས་ལོ་200འཁོར་བར་དྲན་གསོ་ཞུ་བའི་ཚོགས་ཆེན་ཐོག་གནང་བའི་གསུང་བཤད་སྐོར་གྱི་གླེང་ཐེངས་གཉིས་པ།“མར་ཁེ་སི་རིང་ལུགས་ཀྱིས་འཛམ་གླིང་ལ་འགྱུར་ལྡོག་གཏིང་ཟབ་བཏང་བ་མ་ཟད། ཀྲུང་གོར་ཡང་འགྱུར་ལྡོག་གཏིང་ཟབ་བཏང་ཡོད”“མར་ཁེ་སི་རིང་ལུགས་ཀྱིས་ཀྲུང་གོར་ཕྱོགས་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་སྟོབས་ཆེན་རྒྱལ་ཁབ་བསྐྲུན་པའི་ཡངས་ཤིང་རྒྱ་ཆེ་བའི་ལམ་བུར་རྒྱལ་ཁའི་ངང་བསྐྱོད་རྒྱུར་ཁྲིད་སྟོན་བྱས་ཡོད”མར་ཁེ་སི་སྐུ་འཁྲུངས་ནས་ལོ་200འཁོར་བར་དྲན་གསོ་ཞུ་བའི་ཚོགས་ཆེན་ཐོག སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཀྲུང་གོའི་གསར་བརྗེ་དང་། འཛུགས་སྐྲུན། སྒྱུར་བཅོས་བཅས་ཀྱི་ལོ་རྒྱུས་ནས་འགོ་བཙུགས་ཏེ། མར་ཁེ་སིའི་གཞི་རྩའི་ཆོས་ཉིད་དང་ཀྲུང་གོའི་དོན་དངོས་ཟུང་འབྲེལ་བྱས་ནས་བྱུང་བའི་མཆོང་སྐྱོད་རླབས་པོ་ཆེར་ཆ་ལག་ཚང་བའི་སྒོ་ནས་རྒྱས་བཤད་གནང་བ་དང་། ང་ཚོའི་ཏང་འཛུགས་སྐྱོང་དང་རྒྱལ་ཁབ་འཛུགས་སྐྱོང་གི་རྩ་བའི་མཛུབ་ཁྲིད་དགོངས་པ་ཡིན་པའི་མར་ཁེ་སི་རིང་ལུགས་ཀྱི་ཕུགས་ཀྱི་མཛུབ་ཁྲིད་ཀྱི་དོན་སྙིང་ཞིབ་པར་གླེང་གནང་ཡོད། སྤྱི་ཁྱབ་ཧྲུའུ་ཅིའི་གསུང་བཤད་གལ་ཆེན་གྱི་དགོངས་དོན་སློབ་སྦྱོང་བྱེད་པར་མར་ཁེ་སི་རིང་ལུགས་ལ་ལྷག་བསམ་ཟོལ་མེད་ཀྱི་དད་པ་བྱེད་མཁན་དང་སྲ་ཞིང་བརྟན་པའི་ལག་ལེན་པ་ཞིག་ཏུ་རང་རྟོགས་ངང་འགྱུར་བར་བྱས་ནས་མར་ཁེ་སི་རིང་ལུགས་མཐའ་འཁྱོངས་དང་འཕེལ་རྒྱས་གཏོང་ཆེད་འབད་འཐབ་ཧུར་ཐག་བྱེད་དགོས།
ཉལ་ཐའི་དམག་འཁྲུག་མཇུག་འགྲིལ་རྗེས་ནུབ་ཕྱོགས་བཙན་དབང་རྒྱལ་ཁབ་ཀྱིས་གྲུ་གཟིངས་དང་མེ་སྒྱོགས་ལ་བརྟེན་ཏེ་གཏུམ་དྲག་ཆེན་པོའི་སྒོ་ནས་ཀྲུང་གོའི་རྒྱལ་སྒོ་ཕྱེ་ཞིང་། དུས་དེ་ནས་བཟུང་ལོ་ངོ་སྟོང་གི་ལོ་རྒྱུས་ཀྱི་ཤུལ་ལམ་རིང་མོའི་ཁྲོད་དུ་འོད་སྟོང་འཕྲོ་བའི་ཤེས་དཔལ་གཏོད་མཁན་ཀྲུང་ཧྭ་མི་རིགས་འདི་ཉིད་ནང་རྩོད་ཕྱི་འཁྲུག་གི་ཡ་ང་བའི་གནས་སུ་གྱར་ཡོད། མི་རིགས་རང་བཙན་དང་། མི་དམངས་བཅིངས་འགྲོལ། རྒྱལ་ཁབ་འབྱོར་ཕྱུག མི་དམངས་བདེ་སྐྱིད་བཅས་ཡོང་བ་བྱ་རྒྱུ་དེ་ནི་ཀྲུང་གོའི་མི་དམངས་ཀྱི་ལོ་རྒྱུས་ཀྱི་ལས་འགན་ཞིག་ཏུ་གྱུར་ཡོད། ཞིང་པའི་དམག་འཁྲུག་རྙིང་པ་མཇུག་འགྲིལ་མཚམས་སུ་སླེབས་པ་དང་། བཀས་བཀོད་རྒྱུད་འཛིན་གྱི་རྩ་བར་གཡོ་འགུལ་གཏོང་མི་ཐུབ་པའི་རང་སྟོབས་ལས་འགུལ་དང་ལེགས་བཅོས་རིང་ལུགས་ཀྱི་སྣ་ཁུག་ཡང་ཡང་རྡབ་པ། ཇུས་གཞི་གཞན་དག་སྣ་ཚོགས་བེད་མེད་དུ་གྱུར་བ་ལ་སོགས། དེས་ན་ཟླ་བ་བཅུ་པའི་གསར་བརྗེའི་མེ་སྒྱོགས་དང་པོའི་སྒྲ་གྲགས་རྗེས། ཀྲུང་གོར་མར་ཁེ་སི་ལེ་ཉིང་རིང་ལུགས་དར་འགོ་ཚུགས་པ་དང་རྒྱལ་ཁབ་སྐྱོབ་གནས་གང་ཐུབ་བྱེད་པའི་ཀྲུང་གོའི་མི་དམངས་ལ་མདུན་སྐྱོད་ཁ་ཕྱོགས་གསལ་སྟོན་ཐུབ་པ་དང་གདམ་ག་གསར་རྐྱང་ཞིག་མཁོ་འདོན་ཐུབ་ཡོད། ལོ་རྒྱུས་ཀྱི་རླབས་རྒྱུན་དྲག་པོ་དེའི་ཁྲོད་དུ། མར་ཁེ་སི་རིང་ལུགས་ཀྱིས་མཛུབ་ཁྲིད་བྱ་ཡུལ་དང་། མི་རིགས་བསྐྱར་དར་གྱི་ལོ་རྒྱུས་ཀྱི་འགན་འཁྲི་ལྕི་མོ་འཁུར་མཁན། ཀྲུང་གོའི་མི་དམངས་ཀྱི་སྣེ་ཁྲིད་དེ་མི་ཡུལ་གྱི་བྱས་རྗེས་ངོ་མཚར་ཅན་གཏོད་མཁན་བཅས་ཀྱི་མར་ཁེ་སི་རིང་ལུགས་ཀྱི་སྲིད་ཏང་སྟེ། ཀྲུང་གོ་གུང་ཁྲན་ཏང་དབུ་བརྙེས་པ་རེད། གནམ་ས་འགུལ་བའི་དོན་ཆེན་དེ་ལས་ཉེ་རབས་རྗེས་ཀྱི་ཀྲུང་ཧྭ་མི་རིགས་འཕེལ་རྒྱས་ཀྱི་ཁ་ཕྱོགས་དང་འཕེལ་རིམ་ལ་འགྱུར་ལྡོག་གཏིང་ཟབ་བྱུང་བ་དང་། ཀྲུང་གོ་མི་དམངས་དང་ཀྲུང་ཧྭ་མི་རིགས་ཀྱི་མདུན་ལམ་དང་ལས་དབང་ལ་འགྱུར་ལྡོག་གཏིང་ཟབ་བྱུང་བ། འཛམ་གླིང་འཕེལ་རྒྱས་ཀྱི་དུས་བབ་དང་རྣམ་པར་འགྱུར་ལྡོག་གཏིང་ཟབ་བྱུང་ཡོད།
གསར་བརྗེ་དང་འཛུགས་སྐྲུན་སྐབས་སུ། ཀྲུང་ཧྭ་མི་རིགས་འདི་ཉིད་ལ་ཨེ་ཤེ་ཡ་ཤར་མའི་ནད་རོ་ཅན་ནས་རིམ་བཞིན་ཡར་ལངས་བྱུང་བའི་བར་གྱི་མཆོང་སྐྱོད་རླབས་པོ་ཆེ་བྱུང་བ་ལས་སྤྱི་ཚོགས་རིང་ལུགས་ཁོ་ནས་མ་གཏོགས་ཀྲུང་གོ་སྐྱོབ་མི་ཐུབ་པ་ར་འཕྲོད་བྱུང་བ་དང་། སྒྱུར་བཅོས་སྒོ་དབྱེ་བྱས་ཚུན།
ཀྲུང་ཧྭ་མི་རིགས་ཡར་ལངས་བྱུང་བ་ནས་རིམ་བཞིན་ཕྱུག་པོར་འགྱུར་བའི་བར་གྱི་མཆོང་སྐྱོད་རླབས་པོ་ཆེ་བྱུང་བ་ལས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཁོ་ནས་མ་གཏོགས་ཀྲུང་གོ་འཕེལ་རྒྱས་གཏོང་མི་ཐུབ་པ་ར་འཕྲོད་བྱུང་བ་དང་། དུས་རབས་གསར་པར་ཀྲུང་གོ་གུང་ཁྲན་ཏང་མིས་མི་དམངས་ལ་མཐུན་སྒྲིལ་དང་སྣེ་ཁྲིད་ཀྱིས་ཏང་དང་རྒྱལ་ཁབ་ཀྱི་བྱ་གཞག་ལ་སྐུལ་འདེད་བཏང་བར་ཕྱོགས་ཡོངས་དང་གསར་གཏོད་རང་བཞིན་གྱི་ལོ་རྒྱུས་ཀྱི་གྲུབ་འབྲས་ཐོབ་ནས་གཏིང་ཟབ་ལ་རྩ་བའི་རང་བཞིན་གྱི་ལོ་རྒྱུས་ཀྱི་འཕོ་འགྱུར་བྱུང་སྟེ། ཀྲུང་ཧྭ་མི་རིགས་འདི་ཉིད་ཕྱུག་པོ་ཆགས་པ་ནས་སྟོབས་ཆེར་འགྱུར་བའི་བར་གྱི་མཆོང་སྐྱོད་རླབས་པོ་ཆེ་བྱུང་བ་ལས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་བཏང་ན་མ་གཏོགས་ཀྲུང་ཧྭ་མི་རིགས་རླབས་ཆེན་བསྐྱར་དར་ཡོང་མི་ཐུབ་པ་ར་འཕྲོད་བྱུང་ཡོད། ཡར་ལངས་བྱུང་བ་ནས་ཕྱུག་པོར་འགྱུར་བའི་བར་དང་དེ་བཞིན་སྟོབས་ཆེར་འགྱུར་བའི་བར་མར་ཁེ་སི་རིང་ལུགས་ཀྱི་དགོངས་པའི་མཛུབ་ཁྲིད་འོག་དུས་རབས་ཉེར་གཅིག་པའི་ཀྲུང་གོར་ཚན་རིག་དང་མཐུན་པའི་སྤྱི་ཚོགས་རིང་ལུགས་ཀྱི་གསོན་ཤུགས་ཆེན་པོ་རྒྱས་ཏེ་འཛམ་གླིང་ཐོག་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་དར་ཆ་མཐོན་པོར་བསྒྲེངས་ཐུབ་པ་བྱུང་ཡོད།
ལག་ལེན་ལས་ར་འཕྲོད་བྱུང་དོན། མར་ཁེ་སི་རིང་ལུགས་ཀྱི་ལས་དབང་དེ་སྔ་ས་ནས་ཀྲུང་གོ་གུང་ཁྲན་ཏང་གི་ལས་དབང་དང་། ཀྲུང་གོ་མི་དམངས་ཀྱི་ལས་དབང་། ཀྲུང་ཧྭ་མི་རིགས་ཀྱི་ལས་དབང་བཅས་དང་དམ་པོར་སྦྲེལ་ཞིང་། དེའི་ཚན་རིག་གི་རང་བཞིན་དང་བདེན་དོན་གྱི་རང་བཞིན་ཀྲུང་གོར་ཞིབ་བསྡུར་གང་ལེགས་བྱུང་བ་དང་། དེའི་མི་དམངས་ཀྱི་རང་བཞིན་དང་ལག་ལེན་གྱི་རང་བཞིན་ཀྲུང་གོར་ལག་བསྟར་གང་ལེགས་བྱུང་བ། དེའི་སྒོ་འབྱེད་ཀྱི་རང་བཞིན་དང་དུས་རབས་ཀྱི་རང་བཞིན་ཀྲུང་གོར་གང་ལེགས་མངོན་ཡོད། མར་ཁེ་སི་རིང་ལུགས་ཀྱིས་ཀྲུང་གོའི་གསར་བརྗེ་དང་། འཛུགས་སྐྲུན། སྒྱུར་བཅོས་བཅས་ལ་བསམ་བློའི་མཚོན་ཆ་ཆེན་པོ་ཞིག་མཁོ་འདོན་བྱས་པ་ལས་ཤར་ཕྱོགས་ཀྱི་གནའ་བོའི་རྒྱལ་ཁབ་ཆེ་མོ་སྟེ། ཀྲུང་གོས་མིའི་རིགས་ཀྱི་ལོ་རྒྱུས་ཐོག་སྔར་བྱུང་མྱོང་མེད་པའི་འཕེལ་རྒྱས་ཀྱི་བྱས་རྗེས་ངོ་མཚར་ཅན་ཞིག་བཏོད་ཐུབ་པ་བྱུང་ཡོད། ལག་ལེན་ལས་ར་འཕྲོད་བྱུང་དོན། ལོ་རྒྱུས་དང་མི་དམངས་ཀྱིས་མར་ཁེ་སི་རིང་ལུགས་གདམ་ག་བྱས་པ་ནི་རྦད་དེ་ཡང་དག་པ་ཞིག་དང་། ཀྲུང་གོ་གུང་ཁྲན་ཏང་གིས་མར་ཁེ་སི་རིང་ལུགས་རང་ཉིད་ཀྱི་དར་ཆའི་ཐོག་བྲིས་པ་ནི་རྦད་དེ་ཡང་དག་པ་ཞིག མར་ཁེ་སི་རིང་ལུགས་ཀྱི་རྩ་བའི་རིགས་པ་དེ་ཀྲུང་གོའི་དོན་དངོས་དང་ཟུང་འབྲེལ་བྱ་རྒྱུ་མཐའ་འཁྱོངས་བྱས་པ་དང་མར་ཁེ་སི་རིང་ལུགས་ཀྲུང་གོ་ཅན་དང་དུས་རབས་ཅན་དུ་འགྱུར་རྒྱུར་སྐུལ་འདེད་ཟམ་མི་ཆད་པར་བཏང་བ་ནི་རྦད་དེ་ཡང་དག་པ་ཞིག་བཅས་རེད།
མར་ཁེ་སི་སྐུ་འཚོ་བཞུགས་སྐབས་ཀྱི་དུས་རབས་ནི་ཀྲུང་གོའི་ཉེ་རབས་ལོ་རྒྱུས་ཀྱི་དུས་འགོ་དང་ཏག་ཏག་འཁེལ་ཡོད། ནུབ་ཕྱོགས་བཙན་དབང་རྒྱལ་ཁབ་ཀྱིས་ཀྲུང་གོར་བཙན་འཛུལ་བྱེད་པའི་གནས་ཚུལ་ངོ་མ་དག་མར་ཁེ་སིས་འཛམ་གླིང་ལ་དམར་འདོན་བྱས་ནས་ཀྲུང་གོ་མི་དམངས་ལ་བདེན་པའི་རྒྱབ་ལངས་གནང་ཡོད། མར་ཁེ་སི་དང་ཨེན་ཁེ་སིས་མིའི་རིགས་ཀྱི་ཤེས་དཔལ་ཡར་ཐོན་ལ་ཀྲུང་ཧྭ་ཤེས་དཔལ་གྱིས་ལེགས་སྐྱེས་ཕུལ་བར་ཚད་མཐོའི་ཁས་ལེན་གནང་སྟེ་ཚན་རིག་དང་མཐུན་པའི་སྒོ་ནས“ཀྲུང་གོའི་སྤྱི་ཚོགས་རིང་ལུགས”ཞེས་པ་ཐོན་རྒྱུ་ཡིན་པའི་སྔོན་དཔག་གནང་ཡོད། ད་ཆ་མར་ཁེ་སི་ཐུགས་བློ་བདེ་པོ་གནང་ཆོག་པ་ནི། མར་ཁེ་སི་རིང་ལུགས་ཀྱིས་ཀྲུང་གོར་ཕྱོགས་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་རྒྱལ་ཁབ་སྟོབས་ཆེན་བསྐྲུན་པའི་ཡངས་ཤིང་རྒྱ་ཆེ་བའི་ལམ་བུར་རྒྱལ་ཁའི་ངང་བསྐྱོད་རྒྱུར་ཁྲིད་སྟོན་གནང་བ་དེ་ཡིན། དུས་རབས་གསར་པའི་ཀྲུང་གོའི་དར་རྒྱས་དང་འཕེལ་རྒྱས་ཀྱིས་མར་ཁེ་སི་དང་ཨེན་ཁེ་སིས་བསམ་བཀོད་གནང་བའི་མིའི་རིགས་ཀྱི་སྤྱི་ཚོགས་ཀྱི་མདུན་ལམ་ཡག་པོ་དེ་ཀྲུང་གོའི་ས་གཞི་ཆེ་མོའི་ཐོག་རྒྱུན་ཆད་མེད་པར་གསོན་ཉམས་དོད་པོའི་སྒོ་ནས་མངོན་པར་བྱ་རྒྱུ་དེ་རེད།